
โรงเรียนอนุบาลฝันในฝันวิทยา
๙ พฤษภาคม พ.ศ. ๒๕๕๔

คำนำ
เวลาผ่านไปไวเหมือนติดจรวด ปีนี้โรงเรียนอนุบาลฝันในฝันวิทยาอายุครบ ๙ ขวบแล้ว หากใครเป็นแฟนพันธุ์แท้ของโรงเรียนอนุบาลฯ  ก็จะรู้ว่า ปีนี้เป็นปีทองแห่งการ Change the World  เปลี่ยนแปลงโลกใบนี้ให้เป็นโลกแก้วด้วยการช่วยกันฟื้นฟูศีลธรรมโลกให้หวนกลับคืนมาเหมือนย้อนยุคพุทธกาล...
การจะเปลี่ยนแปลงโลกนั้น เริ่มต้นจะต้องเปลี่ยนแปลงตัวเองก่อน ซึ่งการได้ฟังธรรมะจากคุณครูไม่ใหญ่ในโรงเรียนอนุบาลฯ  ได้ก่อให้เกิดจิตสำนึกที่ดีในการเปลี่ยนแปลงตนเอง  จากคนที่ไม่เคยทำทาน ให้รู้จักการให้ทาน  จากคนไม่มีศีล กลายเป็นคนมีศีล จากคนไม่รู้จักการปฏิบัติธรรม ก็ได้ฝึกการปฏิบัติธรรม  เมื่อใจใสบริสุทธิ์แล้ว ความคิด คำพูดและการกระทำที่ดี ก็เกิดขึ้น  ความสุขเกิดขึ้น  ก่อให้เกิดกำลังใจที่จะนำสิ่งที่ดีนี้ แผ่ขยายไปสู่คนรอบข้าง และเกิดกำลังใจอย่างแรงกล้าที่จะช่วยกัน  Change the World  ฉะนั้น คำว่า  Change the World  จึงมิได้เพิ่งเกิดขึ้นปีนี้  หากแต่เป็นสิ่งที่อยู่ในใจคุณครูไม่ใหญ่ตลอดมา... 
กฎแห่งกรรมเป็นกฎแห่งเหตุและผล ใครทำอย่างไรก็ได้อย่างนั้น ปลูกถั่วก็ได้ถั่ว ปลูกงาก็ได้งา อยากให้สิ่งดี ๆ เรื่องราวดี ๆ 
เกิดขึ้นกับเราก็ต้องประกอบเหตุที่ดี ซึ่งคุณครูไม่ใหญ่ตอกยํ้าเสมอว่า...
“เรามีผู้ควบคุมพฤติกรรมของเรา ทั้งความคิด คำพูด และการกระทำ ด้วยกาย ด้วยวาจา และใจ ทุกคนล้วนตกอยู่ภายใต้กฎแห่งกรรมทั้งสิ้น อะไรนิดอะไรหน่อย 
ไม่น่าเชื่อ แต่มันก็เป็นความจริง เราไม่ศึกษาเรื่องราวกฎแห่งกรรมไม่ได้  กฎแห่งกรรมไม่ใช่เรื่องไกลตัว ไม่ใช่เรื่องใกล้ตัว แต่เป็นเรื่องเกี่ยวกับตัว  เมื่อเราศึกษา เรารู้แล้ว เราไม่เชื่อก็ได้ แต่ถ้าเชื่อเราก็จะได้ระมัดระวังตัวเอง จะได้เลือกทำแต่กรรมที่ดี ๆ  สมมตินรกสวรรค์ไม่มีจริงก็เจ๊ากันไป  แต่ถ้ามี ก็มีแต่ เจ๋ง กับ เจ๊ง”
แม้โลกจะเปลี่ยนแปลงไปตลอดเวลา แต่กฎแห่งกรรมไม่เคยเปลี่ยนแปลง...
 กองวิชาการ ๐๑
๙ พฤษภาคม พ.ศ. ๒๕๕๔

๑ สาวมั่น
ชีวิตของลูกนั้นไม่ถึงกับเป็นสาวไฮโซแต่ก็โก้ไม่เบา ด้วยคุณพ่อเรียนจบปริญญาโทจากสหรัฐอเมริกา คุณแม่ก็เป็นข้าราชการระดับรองอธิบดี ชีวิตลูกเกิดมาสะดวกสบายทุกอย่าง มีบ้านหลังใหญ่ ๒ ชั้น มีสนามหญ้าหน้าบ้าน ตั้งแต่จำความได้คุณพ่อคุณแม่ก็มีรถขับกันคนละคัน มีคนคอยรับใช้ ใคร ๆ ก็เรียกพ่อว่า นายหัว ภาษาใต้แปลว่าหัวหน้าใหญ่หรือเจ้านาย ลูก ๆ มีหน้าที่หลักคือเรียนหนังสือแต่เพียงอย่างเดียวเท่านั้น
เหตุใดชีวิตลูกจึงสะดวกสบายมาโดยตลอด บุญใดทำให้ลูกมีเสียงไพเราะ และมีความมั่นใจในตัวเองค่อนข้างสูง คนที่มีความมั่นใจในตัวเองสูง กับคนที่ไม่มีความมั่นใจในตัวเอง ประกอบเหตุต่างกันอย่างไรคะ

คุณครูไม่ใหญ่
ชีวิตลูกมีความสะดวกสบายมาตลอด มีเสียงไพเราะเหมือนนกโกกิลา และก็มีความมั่นใจในตนเองค่อนข้างสูง เพราะทำทานมาดีในระดับหนึ่ง จึงทำให้มีชีวิตสะดวกสบาย กับมีบุญในการใช้เสียงชวนคนทำความดี
มีความมั่นใจในตัวเองสูง เพราะถูกเลี้ยงดูมาแบบสมัยใหม่ อีกทั้งอยู่ที่บ้านก็ได้รับการเลี้ยงดูให้มีความสะดวกสบาย แต่ก็อย่าให้ความมั่นใจในตนเองสูงเกินไปนัก กระทั่งกลายเป็นมานะทิฏฐิ ทำให้ทำงานร่วมกับคนอื่นไม่ได้ แม้เรายังมีมานะอยู่ ก็ขอให้มีในระดับที่สามารถทำงานร่วมกับผู้อื่นได้
คนที่มีความมั่นใจในตนเองสูง กับคนที่ไม่มั่นใจในตนเองนั้น ขึ้นอยู่กับสิ่งที่สั่งสมมาในอดีต บวกกับการเลี้ยงดูในปัจจุบัน และการมีประสบการณ์ในชีวิต สิ่งเหล่านี้จะหล่อหลอมให้มีจริตอัธยาศัยต่างกัน
๔ กันยายน พ.ศ. ๒๕๔๙
--------------------------------
๒ รวย สวย เก่ง 
ลูกเป็นนักเรียนโรงเรียนอนุบาลฝันในฝันวิทยารุ่นเยาว์ ลูกคิดว่าพระเดชพระคุณหลวงพ่อเหมือนไอน์สไตน์เมืองไทยเลย หลวงพ่อ genius (อัจฉริยะ) มาก ๆ ค่ะ ครั้งแรกที่ลูกเจอหลวงพ่อ ลูกรู้สึกปลื้มปีติจนนํ้าตาไหล หลังจากลูกได้เรียนรู้วิธีการทำบุญอย่างถูกหลักวิชชาแล้ว ลูกก็ทุ่มทำบุญอย่างเต็มที่เลยค่ะ  
หลังจากที่ลูกเรียนจบปริญญาตรี ลูกก็ได้งานแสดงภาพยนตร์เรื่องหนึ่งค่ะ ทันทีที่ได้ค่าตัว ลูกก็นำมาถวายหลวงพ่อ ทำบุญเสาแก้ว ๓๐๐ ต้น หมดทั้งก้อนเลยค่ะ 
ชีวิตของลูก ปากกัดตีนถีบก็แค่ตอนคลอดเท่านั้น หลังจากนั้นต้องถือว่า ชีวิตของลูก perfect (สมบูรณ์แบบ) มากค่ะ สะดวกสบายทุกอย่าง ไม่เคยเดือดร้อนเรื่องเงินเลย เพราะคุณพ่อจะคอยอุปถัมภ์มาตลอด เรื่องเรียนก็ราบรื่น เรียนจบภายใน๓ ปีครึ่ง ส่วนเรื่องงานก็ได้อย่างใจปรารถนา 
มีอยู่เรื่องเดียวที่ทำให้ลูกจิตตก ก็คือเรื่องความรักค่ะ ลูกมีโอกาสเจอดาราในดวงใจของลูก ซึ่งเป็นชาวต่างประเทศ ลูกไม่เคยคิดเลยว่า จะได้เจอตัวจริงของเขา แต่แล้วเมื่อเดือนมกราคม ๒๕๔๘ ที่ผ่านมา ลูกได้เจอเขาที่เมืองไทย เขาเข้ามาพูดคุยกับลูก ให้เบอร์โทรศัพท์และขอเบอร์โทรศัพท์ของลูกไปด้วย ลูกรู้สึกไม่อยากจะเชื่อว่า สิ่งที่เกิดขึ้นเป็นความจริง  เพราะเขาเป็น Super star ที่หล่อและดังมากในประเทศนั้น
ตอนที่เขาโทรมาหาลูก ลูกดีใจมากค่ะ หลังจากคุยกันได้สักระยะ เขาก็ขอลูกเป็นแฟน ซึ่งลูกก็ตอบตกลงอย่างเต็มใจ และตั้งแต่เขาเข้ามาอยู่ในใจของลูก ลูกรู้สึกเหมือนอยู่ในความฝันเลย ส่วนใหญ่เราจะอยู่กันคนละประเทศ แต่เราก็พยายามนัดเจอกันเสมอ ๆ ลูกคบกับเขาได้ประมาณ ๑ ปี แล้วลูกก็ตื่นจากความฝัน คือ ลูกเป็นฝ่ายบอกเลิกเองค่ะ  ถึงแม้จะลำบากแสนเข็ญ และเป็นสิ่งที่ตรงกันข้ามกับเสียงเพรียกของหัวใจก็ตาม
เราเลิกกันมาเกือบ ๙ เดือนแล้ว  แต่ลูกก็ยังคิดถึงเขาเสมอ ลูกรู้สึกเศร้าใจมากที่ไม่มีเขาแล้ว   แต่ตอนนี้ลูกพยายามทำตัวให้มีความสุข ลูกพยายามเข้าวัดทำบุญ สร้างบารมีค่ะ 
ลูกทำบุญอะไรมากับดาราต่างประเทศคนนั้น ทำไมลูกยังรู้สึกผูกพันและตัดใจจากเขาไม่ได้  เขาคิดถึงลูกบ้างไหม  เขาเป็นเนื้อคู่ของลูกหรือเปล่าคะ ทำอย่างไรลูกจะตัดใจจากเขาได้เหมือนตัดบัวไม่เหลือใยคะ
ทำไมชาตินี้ลูกถึงชอบงานด้านการแสดงมาก ลูกจะประสบความสำเร็จในอาชีพนักแสดงไหมคะ และจะมีวิบากกรรมอะไรไหมจากการเป็นนักแสดง ลูกอยากใช้อาชีพนักแสดงให้เกิดประโยชน์ต่อการเผยแผ่วิชชาธรรมกายไปทั่วโลก ลูกจะทำได้ไหมคะ
ลูกทำบุญอะไรมาจึงเกิดมามีชีวิตสุขสบายอย่างหาที่เปรียบมิได้ ในพุทธันดร*ที่ผ่านมา ลูกได้สร้างบารมีร่วมกับหมู่คณะมาอย่างไร มีหน้าที่อะไร และลูกควรสร้างบุญอะไรเป็นพิเศษไหม เพื่อให้ลูกมีชีวิตที่สุขสบายเช่นนี้ตลอดไป ขออีกนิดนะคะลูกเจ้าชู้มากไหมคะ แต่ลูกก็ไม่อยากติดในรูป รส กลิ่น เสียง สัมผัสเลยนะคะ ลูกควรทำตัวอย่างไรดีคะ 

คุณครูไม่ใหญ่
ลูกกับดาราต่างประเทศคนนั้น ในระยะใกล้ ๆ นี้ก็ไม่ได้ทำบุญร่วมกันมาเป็นพิเศษ ไม่ได้เคยเป็นเนื้อคู่กัน ไม่ได้เคยเป็นสามีภรรยากัน แต่สิ่งที่เกิดขึ้นนั้นก็เป็นเรื่องของปัจจุบัน คือ การติดรูปและชื่อเสียงของดาราคนนี้เท่านั้น ซึ่งถ้าอยู่ด้วยกันก็จะลำบากจ้ะ เพราะเสน่ห์และความเจ้าชู้ของเขา ซึ่งเขามีแฟนมากมาย ไม่ใช่เฉพาะกับตัวลูกเท่านั้น  ดังนั้นเขาก็จะไม่มีเวลามาคิดถึงลูกและใส่ใจลูก เพราะเขามีใหม่ได้เรื่อย ๆ 
ดังนั้น ให้ลูกตัดใจหักดิบเลิกคิดถึงเขาเสีย  เลิกติดต่อเขา  ตัวลูกก็จะไม่เป็นทุกข์  อีกทั้งตัวลูกเองก็มีรูปสมบัติ ทรัพย์สมบัติ คุณสมบัติที่ได้มาด้วยบุญในอดีต  ก็ให้ลูกหมั่นสั่งสมบุญทุกบุญให้มาก ๆ จะดีกว่า  เรื่องที่ผ่านมาก็ให้คิดว่า มันคือความฝัน ตื่นขึ้นมาก็พลันหายไปจ้ะ 
ชาตินี้ที่ลูกชอบการแสดงมาก เพราะติดนิสัยข้ามชาติมาที่ชอบรื่นเริงสังสรรค์ร้องรำทำเพลงมาตั้งแต่พุทธันดรที่แล้ว  เพราะลูกได้เกิดในตระกูลเศรษฐี เป็นกุลธิดา มีความสุขสบาย พรั่งพร้อมทุกอย่าง ไม่ต้องทำมาหากิน จึงชอบเรียนแต่เรื่องร้องรำทำเพลงสังสรรค์กัน นิสัยนี้ติดตัวมา รวมกับสิ่งแวดล้อมในปัจจุบันที่ลูกใกล้ชิดอยู่ในแวดวงนักแสดง จึงทำให้มีอัธยาศัยอย่างนี้ 
อาชีพนักแสดง ถ้าหากการแสดงนั้นยั่วยวนก่อให้เกิดกามราคะแก่ผู้ชม แล้วเขาไปก่อเหตุเกี่ยวกับเรื่องกาม ไม่ว่าด้วยประการใด ลูกก็จะมีวิบากกรรมกาเมฯ ติดตัวไปด้วย เป็นต้น ถ้าทำให้เขาโกรธเขาโลภ ก็จะมีส่วนแห่งบาปด้วย นี่ยกตัวอย่างนะจ๊ะ
ดังนั้น อาชีพนี้ไม่เหมาะกับตัวลูก แต่เป็นแค่งานอดิเรกก็ไม่เป็นไร อยู่ว่าง ๆ ไม่รู้จะทำอะไร ก็ทำอย่างนี้ไปก่อน 
ชาตินี้ลูกเกิดมาสุขสบายอย่างหาที่เปรียบมิได้ เพราะในอดีตได้มีบุญในการสร้างวัดมากับคุณพ่อ และบุญอื่น ๆ ทั้งทางโลกและทางธรรม แต่ทางธรรมจะเป็นหลัก ไปสงเคราะห์ทางโลกจะน้อยกว่า ทำบุญกับเนื้อนาบุญ บุญนี้มาส่งผล 
พุทธันดรที่ผ่านมา ลูกได้เป็นกองเสบียงของหมู่คณะมา โดยทำอย่างเต็มที่ ในชาตินั้นนอกจากร้องรำทำเพลงและสนุกสนานไปตามประสาวัยรุ่น แต่พอรู้เป้าหมายชีวิตในตอนหลังก็ทุ่มทำอย่างเต็มที่เลย ปัจจุบันลูกก็ต้องสร้างบุญทุกบุญ ทั้งทาน  ศีล ภาวนา เป็นต้น แล้วอธิษฐานจิตกำกับเอาไว้อย่าให้พลาดได้จ้ะ 
พุทธันดรที่ผ่านมา  ลูกก็ไม่ได้เจ้าชู้อะไร แต่ว่าชอบสนุกสนานร้องรำทำเพลงสังสรรค์กับเพื่อน แต่ที่มาเป็นผู้หญิงเพราะเศษกรรมเจ้าชู้ในชาติอื่นมาส่งผล แต่เมื่อทำบุญด้วยไตรจีวร มักจะอธิษฐานว่า ชาติต่อไป ขอให้เกิดมามีหน้าตาสวยงาม มีผิวพรรณวรรณะดี บุญนี้มาส่งผลจ้ะ 
๑๗ มีนาคม พ.ศ. ๒๕๔๙
--------------------------------
๓ คุณแม่คนสวย
บุญใดทำให้คุณแม่มีรูปร่างหน้าตาสวยงามมาก และเหตุใดคุณแม่จึงเสียชีวิตอย่างง่ายดาย ทั้งที่ก่อนหน้านั้นไม่มีอาการเจ็บป่วยใด ๆ เลย  ในคืนที่ท่านจะเสียชีวิต เวลา ๔-๕ ทุ่ม คุณแม่บ่นว่า ปวดหัว และอาเจียน ๒-๓ ครั้ง จากนั้นก็เข้านอนหลับไปจนรุ่งเช้า และไม่ตื่นอีกเลย คุณแม่เสียชีวิตด้วยวัย ๕๓ ปี
เพราะบุพกรรมใดทำให้คุณแม่เสียชีวิตอย่างง่ายดาย ท่านตายแล้วไปไหน ได้รับบุญที่ลูกอุทิศให้หรือไม่คะ

คุณครูไม่ใหญ่
คุณแม่มีหน้าตาสวยงาม เพราะมีบุญช่วยทำความสะอาดปัดกวาดลานพระเจดีย์มาส่งผล อย่างที่เราไปปัดกวาดลานธรรมนั่นแหละ ต่อไปจะมีหน้าตาสวยงาม รูปร่างได้สัดส่วนจ้ะ 
คุณแม่เสียชีวิตอย่างง่ายดาย เพราะท่านหมดอายุขัย ตายแล้วก็วนเวียนอยู่ในบ้านระยะหนึ่ง จนหมดความผูกพันกับครอบครัว ก็ไปเกิดใหม่เป็นมนุษย์แล้ว จึงไม่อาจรับบุญที่อุทิศไปให้ได้
๑๐ กุมภาพันธ์ พ.ศ. ๒๕๔๙
--------------------------------

๔ สวยติดอันดับ
บุญใดภรรยาจึงเกิดมาสวย ผิวพรรณดี และได้ตำแหน่งนางสาวไทย อันดับ ๓ แล้วทำไมชีวิตต้องมาหักเหจากนางงามมาเป็นแม่ค้าขายผักที่ญี่ปุ่นครับ  

คุณครูไม่ใหญ่
ภรรยาเกิดมาสวย ผิวพรรณดี เพราะในอดีตชอบทำบุญด้วยของสวยงาม เช่น นำดอกไม้บูชาพระรัตนตรัย แล้วอธิษฐานจิตขอให้ชาติต่อไปเป็นคนผิวพรรณดีและสวย มารวมส่งผล บุญที่เคยทำร่วมกับตัวลูกจึงดึงดูดให้มาอยู่ร่วมกันที่ญี่ปุ่น ส่วนการขายผักก็เป็นเรื่องของอาชีพในปัจจุบันจ้ะ 
๒๔ พฤษภาคม พ.ศ. ๒๕๕๐
--------------------------------
๕ ราชาที่ดินผู้เอื้อเฟื้อ
คุณพ่อเป็นคนไม่คิดร้ายใคร ใจบุญ เป็นคนที่มีฐานะการเงินดีที่สุดในหมู่ญาติ ญาติคนไหนเดือดร้อนเรื่องเงินมายืมคุณพ่อแล้วรับรองว่าไม่ผิดหวัง แต่บ่อยครั้งที่ไม่ได้เงินคืน ท่านก็ว่า ไม่เป็นไร นอกจากท่านชอบสงเคราะห์ญาติแล้ว ท่านยังชอบสงเคราะห์โลก บริจาคเงินให้กับองค์กรต่าง ๆ รวมทั้งยังทำบุญกับพระพุทธศาสนาตามประเพณี  
นอกจากนี้คุณพ่อยังเป็นราชาที่ดินที่แปลกไม่เหมือนใคร เพราะไม่ว่าชาวไร่ชาวนาคนไหนนำที่ดินมาขายให้คุณพ่อแล้ว คุณพ่อเพียงแต่โอนโฉนดที่ดินเป็นชื่อของท่านเท่านั้น สำหรับเจ้าของที่ดินเดิมก็สามารถทำไร่ทำนาต่อไปได้ฟรี ๆ บ่อยครั้งที่ชาวไร่ชาวนาแถวนั้นนำข้าวสาร ผลไม้ต่าง ๆ มาให้คุณพ่อเสมอ ๆ โดยที่ท่านไม่เคยเรียกร้องใด ๆ 
บุญใดทำให้คุณพ่อเป็นเศรษฐีและเป็นราชาที่ดิน บุพกรรมใดเมื่อญาติมาขอยืมเงินแล้ว ส่วนใหญ่คุณพ่อมักจะไม่ได้คืน และทำไมคุณพ่อมักจะบอกใคร ๆ ว่า ไม่เป็นไร และไม่ติดใจจะเอาคืน เพราะท่านสั่งสมนิสัยมาอย่างไรคะ
เหตุใดคุณพ่อเป็นราชาที่ดินที่เมื่อคนไหนนำที่ดินมาขายให้คุณพ่อแล้ว เจ้าของที่ดินเดิมสามารถทำไร่ทำนาต่อไปได้ฟรี ๆ โดยไม่ต้องเสียค่าเช่าใด ๆ เรื่องนี้มีเหตุหรือไม่คะ

คุณครูไม่ใหญ่ 
บุญที่ทำให้คุณพ่อเป็นเศรษฐีและเป็นราชาที่ดิน เพราะในอดีตท่านเคยบริจาคที่ดินเป็นสาธารณกุศลเอาไว้ ทั้งยังชอบช่วยเหลือให้คนยากไร้มาพักพิงทำมาหากินบนที่ดินของตนเองได้ คล้าย ๆ กับในชาติปัจจุบัน นิสัยเก่าติดมา แล้วก็บุญเก่าก็ติดมาด้วย  
เรื่องที่ญาติมาขอยืมเงินแล้วส่วนใหญ่ไม่ได้คืน ก็ไม่ได้เป็นกรรมอะไรของท่าน แต่เป็นนิสัยเอื้อเฟื้อสงเคราะห์ญาติของท่านที่เป็นเช่นนี้มาหลายภพหลายชาติติดตัวมา เป็นจริตอัธยาศัยที่ดีงามของท่าน 
เหตุที่คุณพ่อของลูก เมื่อคนไหนนำที่ดินขายให้แล้ว เจ้าของเดิมสามารถทำไร่ทำนาต่อไปได้ฟรี ๆ โดยไม่ต้องเสียค่าเช่าใด ๆ เรื่องนี้ก็เป็นนิสัยเอื้อเฟื้อ ชอบช่วยเหลือ ชอบทำทานมาหลายชาติแล้ว โดยเฉพาะชาติหนึ่ง ท่านได้เกิดเป็นเจ้าเมืองแห่งหนึ่ง ท่านปกครองชาวเมืองด้วยทศพิธราชธรรม และดูแลชาวเมืองที่ยากไร้ในลักษณะนี้ คือ ให้ที่ดินทำกิน จริตอัธยาศัยนี้ติดตัวมาจ้ะ
๒๓ สิงหาคม พ.ศ. ๒๕๕๐

๖ เหตุที่มีสามีดี
คุณพ่อของลูกเป็นหนุ่มชาวจีนที่อ่อนน้อม มีความกตัญญูต่อบิดามารดา และโรแมนติกกับภรรยาแบบเสมอต้นเสมอปลาย คุณพ่อรักคุณแม่มากจึงยอมและเอาใจคุณแม่ทุกอย่าง แต่เมื่อสิ้นคุณพ่อแล้ว ลูกทุกคนกลับไม่ค่อยดูแลคุณแม่ อีกทั้งทำไมตัวลูกตั้งแต่เด็กไม่ค่อยลงรอยกับคุณแม่คะ

คุณครูไม่ใหญ่ 
เหตุที่คุณพ่อรักและเอาใจคุณแม่มาก ๆ เพราะท่านเองในปัจจุบันก็รักกัน ในอดีตหลาย ๆ ชาติก็เคยเป็นสามีภรรยากัน แต่ที่สำคัญมีอยู่ชาติหนึ่ง คุณแม่แต่งงานมีครอบครัว มีสามี แต่ไม่ใช่กับคุณพ่อของลูกในชาตินี้ ในชาตินั้นท่านตั้งใจดูแลปรนนิบัติสามีอย่างดีที่สุด แล้วมักจะนึกอธิษฐานบ่อย ๆว่า ชาตินี้ข้าพเจ้าดูแลสามีอย่างดีที่สุด ชาติต่อไปขอให้ได้สามีที่คอยดูแลเอาใจบ้าง ด้วยเหตุนี้เอง ชาติปัจจุบันนี้ ท่านจึงได้สามีที่รักและเอาใจท่านอย่างคุณพ่อของลูก
ส่วนที่ตัวลูกตั้งแต่เด็กไม่ค่อยลงรอยกับคุณแม่ เพราะคุณแม่มีความรู้สึกไม่ชอบที่พ่อรักและตามใจลูกมากไป ท่านจึงชอบเหน็บลูกเสมอ ๆ ลูกกับท่านไม่ได้มีกรรมอื่นใดผูกพันกันมาในอดีต เป็นเพราะความคิดอย่างที่ว่านี้ คือ ไม่ชอบที่พ่อรักและตามใจลูกมากไปในปัจจุบันเท่านั้น เออ แปลกดีเหมือนกันนะ ก็คงรักลูก แต่ก็ไม่อยากให้พ่อตามใจลูกมาก กลัวลูกจะเอาแต่ใจตัวเอง
๓๐ สิงหาคม พ.ศ. ๒๕๕๐
--------------------------------
๗ มีลูกดีอยู่ในโอวาท
บุญใดทำให้ผมได้ลูกที่ดีอยู่ในโอวาทพ่อแม่ทุกคนครับ

คุณครูไม่ใหญ่

ที่ตัวลูกได้บุตรที่ดีอยู่ในโอวาทนั้น เพราะบุญที่เคารพในพระรัตนตรัย อ่อนน้อมต่อสมณชีพราหมณ์และผู้มีศีลมีธรรม มาส่งผล 
๑ พฤษภาคม พ.ศ. ๒๕๕๐ 
--------------------------------
๘ ชวนคนติดจาน 
ลูกทำหน้าที่เป็นผู้นำบุญ ชักชวนเพื่อน ๆ มาทำบุญ และติดจานดาวธรรม* ลูกจะได้อานิสงส์อย่างไรคะ

*จานดาวเทียม ช่อง DMC ถ่ายทอดรายการธรรมะไปทุกทวีปทั่วโลก

คุณครูไม่ใหญ่
การทำหน้าที่ผู้นำบุญชักชวนเพื่อน ๆ มาทำบุญ และติดจานดาวธรรมนั้น จะได้อานิสงส์โดยย่อ คือ ได้บริวารสมบัติเป็นเบื้องต้น จะมีปัญญาบารมี ได้เกิดในประเทศที่มีพระพุทธศาสนาวิชชาธรรมกาย จะได้รับการช่วยเหลือไปทุกภพทุกชาติ จะมีส่วนแห่งบุญทุกบุญที่เพื่อน ๆ เหล่านั้นทำ เช่น มีรูปสมบัติ ทรัพย์สมบัติ คุณสมบัติ เป็นต้น 
๒๘ กันยายน พ.ศ. ๒๕๔๙
--------------------------------

๙ ชวนเพื่อนบวช 
ผมเคยแนะนำเพื่อนให้มาบวชที่วัดพระธรรมกาย ท่านก็บวชมาจนถึงปัจจุบันนี้ได้ ๒๐ พรรษาแล้ว ผมจะได้บุญนี้มากน้อยเพียงไร และในทางกลับกัน ภพชาติต่อไป ท่านจะมาแนะนำผมให้ได้บวช และได้บวชจนตลอดชีวิตหรือไม่ครับ

คุณครูไม่ใหญ่
ตัวลูกจะได้อานิสงส์โดยย่อ คือ จะได้มีส่วนในบุญทุกบุญที่ท่านทำ จะทำให้มีสายบุญกับหมู่คณะ จะมีอานิสงส์ได้บวชต่อไปเหมือนท่าน โดยจะมีท่านมาแนะนำเป็นกัลยาณมิตรให้ เป็นต้น 
๓๐ กันยายน พ.ศ. ๒๕๔๙
--------------------------------
๑๐ สนับสนุนคนให้ได้บวช
จากการที่สาธุชนผู้ใจบุญวัดเจริญภาวนาแมนเชสเตอร์ได้ออกค่าตั๋วเครื่องบิน เพื่อสนับสนุนให้ผมและพี่ชายมาบวชที่วัดพระธรรมกายนั้น จะได้รับอานิสงส์อย่างไรครับ

คุณครูไม่ใหญ่
สาธุชนผู้ใจบุญที่สนับสนุนการบวชจะได้รับอานิสงส์โดยย่อ คือ จะได้มีส่วนแห่งบุญจากการบวชของลูกทั้งสอง เช่น ได้บุญปิดอบายไปสวรรค์ จะได้รับความสะดวกสบายในทุกสถานที่ จะได้เกิดในร่มเงาพระพุทธศาสนา ได้มีดวงตาเห็นธรรม เป็นต้น 
ส่วนตัวลูกทั้งสองนั้นก็เคยมีบุญสงเคราะห์ญาติมาในอดีต ดังนั้นเมื่อบุญส่งผลก็จะมีคนมาช่วยเหลือในกิจที่ชอบ
๓ ตุลาคม พ.ศ. ๒๕๔๙
--------------------------------
๑๑ อนุญาตให้สามีบวช
บุพกรรมใดทำให้ลูกได้สามีที่ดี เราไม่เคยขัดกันเรื่องการทำบุญเลย อดีตชาติเคยสร้างบุญร่วมกันมาอย่างไร การที่ลูกอนุญาต อนุโมทนา และส่งเสริมให้สามีบวชอุทิศชีวิต ลูกจะได้บุญอย่างไรคะ

คุณครูไม่ใหญ่
ลูกได้สามีดี ไม่เคยขัดเรื่องการทำบุญเลยนั้น ก็เพราะเคยเป็นสามีภรรยากันมา ได้ร่วมสร้างบุญกันมาในอดีต ในแต่ละชาติที่ผ่านมา ตอนสุดท้ายเขาก็ออกบวช 
การที่ลูกอนุญาต อนุโมทนา และส่งเสริมให้สามีบวชอุทิศชีวิตนั้น ลูกก็จะมีส่วนในบุญที่เขาบวช ซึ่งจะมีอานิสงส์โดยย่อ คือ จะทำให้เรามีเชื้อสายแห่งการประพฤติพรหมจรรย์ และจะได้เป็นคู่บุญคู่บารมี เหมือนนางภัททกาปิลานีและปิปผลิมาณพ คือ เป็นคู่บุญด้วยกัน และก็จะได้บรรลุธรรมไปด้วยกัน เป็นต้น 
๑๔ ตุลาคม พ.ศ. ๒๕๔๙
--------------------------------

๑๒ ชาติหน้าอยากเป็นผู้ชาย 
การที่ลูกถืออุโบสถศีลทุกวันพระ และได้ตั้งใจมาถวายภัตตาหารเป็นสังฆทานต่อเนื่อง ๗ วัน เพราะลูกอยากเกิดเป็นผู้ชายในชาติต่อไป เพื่อจะได้บวชในพระพุทธศาสนา คำอธิษฐานของลูกจะสัมฤทธิผลหรือไม่คะ

คุณครูไม่ใหญ่
การที่ลูกถืออุโบสถศีลทุกวันพระ และตั้งใจถวายภัตตาหารเป็นสังฆทาน ๗ วัน เพราะอยากเกิดเป็นผู้ชาย ได้บวชในพระพุทธศาสนาในภพชาติต่อไปนั้น ยังไม่พอ ลูกจะต้องทำบุญทุกบุญให้มากกว่านี้ คือ ต้องถือศีล ๘ ให้ได้ทุกวันพระอย่างสมํ่าเสมอ และก็ต้องดูแลปรนนิบัติสามีให้ดีประดุจเทวดา แล้วอธิษฐานจิตให้แน่วแน่ก็มีสิทธิ์สัมฤทธิผลได้จ้ะ 
ปรนนิบัติสามีประดุจเทวดา คือ เราทำหน้าที่ของเราไม่ให้บกพร่องเลย อะไรที่ไม่ผิดศีลผิดธรรม ไม่ผิดกฎหมายเราก็ทำไปเถิด ปรนนิบัติดูแลอย่าให้ขาดตกบกพร่อง เทวดานี่ เวลาปรารถนาอะไรแค่นึก ๆ คิด ๆ ก็ได้ หรือรำพึงก็ได้ อะไรต่าง ๆ เหล่านี้ ดูแลให้ดี ๆ 
แต่งตัวสวย ๆ ให้เขาดูแล้วสบายใจ พูดจาเพราะ ๆ ให้เขาฟังแล้วชื่นใจ แล้วชื่นชมเขาบ่อย ๆ ว่า เขาหล่ออย่างนี้ เขาเก่งอย่างนี้ เขาสุดยอดอย่างนี้ เขาเป็นสุดยอดดาร์ลิ้ง ไม่มีใครเสมอเหมือน อะไรก็ว่ากันไป เลือกหาคำอย่าให้ซํ้ากัน วันอาทิตย์ก็ว่าไปประโยคหนึ่ง จันทร์ อังคารไล่เรื่อยไปเลย ความรักมันจะได้เพิ่มพูน 
อีกทั้งทำตัวให้หอม ๆ ด้วย เพราะเขามีจมูก เวลาเราเดินผ่าน เขาจะได้ชื่นใจ แล้วก็ทำอาหารอร่อย ๆ ให้เขารับประทาน เพราะเขาต้องรับประทาน ลิ้นจะได้รับรสอย่างนี้ไง ตา หู จมูก ปาก แล้วก็ผัสสะก็เป็นเรื่องของทางโลก ลูกจะเข้าใจได้ดีว่า มนุษย์ชอบผัสสะที่ละเอียดอ่อนนุ่มนวล มีศิลปะอะไรเราก็ไปศึกษาถึงเรื่อง ๕ อย่างนี้แหละ จะได้ชื่อว่า ปรนนิบัติสามีประดุจเทวดา  ยิ้มแย้ม เยือกเย็น ยกย่อง ยืดหยุ่น ยินยอมกันบ้าง 
นอกจากเขาเห็นหน้าตาเราแล้ว ทั้งบ้านเรือน ทั้งอุปกรณ์ของใช้ต่าง ๆ ต้องให้สวยงาม เป็นระเบียบเรียบร้อยทุกอย่างเลย และเสียงที่สามีจะได้ยินในบ้านต้องดี ๆ เพราะ ๆ นอกเหนือจากเสียงของเราแล้ว เสียงของลูกเรา เสียงสมาชิกในบ้านของเรา แม้เสียงนก เสียงกา ต้องให้เป็นเสียงเพราะ ๆ ถ้าเสียงไม่เพราะอย่าเอามา อย่างนี้เป็นต้น ส่วนกิ่ง ก้าน ใบ ดอก ผล หรือราก ลูกไปเติมเอาก็แล้วกัน นี่ปรนนิบัติสามีประดุจเทวดา อันนี้โดยย่อจ้ะ 
๒๐ กุมภาพันธ์ พ.ศ. ๒๕๔๙
--------------------------------
๑๓ มัคคุเทศก์ชวนคนเข้าวัด
ลูกมีอาชีพเป็นมัคคุเทศก์ชวนนักท่องเที่ยวเข้าวัด ลูกจะได้รับอานิสงส์ผลบุญนี้อย่างไรบ้างคะ

คุณครูไม่ใหญ่
ลูกเป็นมัคคุเทศก์ชวนนักท่องเที่ยวเข้าวัดนั้น มีอานิสงส์โดยย่อ คือ มีบริวารสมบัติติดตัวไป มีพรรคพวกที่ดีที่จะเกื้อหนุนในการสร้างบารมีของตัวลูก เป็นต้น เพราะลูกชวนเขามาศึกษาเรื่องความดี มาสู่กระแสแห่งความดี
๑๒ ธันวาคม พ.ศ. ๒๕๔๙
--------------------------------
๑๔ ว่ายนํ้าถวายภัตตาหาร 
คุณพ่อของลูกเป็นคนใจบุญ ใจดี ใจกว้าง ชอบทำบุญกุศล ชอบช่วยเหลือคน เป็นผู้นำชักชวนคนสร้างโบสถ์ที่วัดใกล้บ้านจนสำเร็จ ขณะที่นํ้าท่วมหนักท่านเคยเสี่ยงชีวิตว่ายนํ้า เพื่อเอาอาหารไปถวายพระที่วัด เพราะพระไม่สามารถออกมาบิณฑบาตได้
บุญจากการว่ายนํ้าไปถวายภัตตาหารพระด้วยความยากลำบากนั้น จะมีอานิสงส์อย่างไร

คุณครูไม่ใหญ่
บุญจากการว่ายนํ้าไปถวายภัตตาหารพระด้วยความยากลำบาก จะทำให้ท่านไม่อดอยากยากจนไปในภพชาติต่อไป แม้จะเกิดทุพภิกขภัย อุทกภัย หรืออัคคีภัย ทุกข์ยากลำบากแก่คนอื่นก็ตาม ด้วยบุญนี้ท่านก็จะไม่ทุกข์ยากลำบาก เพราะจะมีคนมาช่วยเหลือ
๒๘ เมษายน พ.ศ. ๒๕๔๘
--------------------------------
๑๕ เหตุแห่งอายุยืน
บุญใดทำให้คุณแม่ของลูกมีอายุยืนถึง ๑๑๐ ปี และเป็นคนแข็งแรงมาก ไม่มีโรคประจำตัวเลย แต่เพราะวิบากกรรมใดทำให้คุณแม่ตกเตียงจนกระดูกต้นแขนหักในตอนใกล้หมดอายุขัย 

คุณครูไม่ใหญ่
คุณแม่อายุยืน ๑๑๐ ปี แข็งแรง ไม่มีโรคประจำตัวเลย เพราะในอดีตชาติ ท่านได้ถวายคิลานเภสัช (ยารักษาโรค) แด่พระภิกษุสามเณรบ่อย ๆ แล้วก็อธิษฐานจิตให้อายุขัยยืนยาว แข็งแรง ไม่มีโรคประจำตัว มาส่งผล 
คุณแม่ตกเตียง ต้นแขนหัก เพราะเศษกรรมฆ่าสัตว์เล็กสัตว์น้อย ประเภทบี้มดตบยุง ต่างกรรมต่างวาระ หลาย ๆ ชาติ ชาติละหลาย ๆ ครั้ง มารวมส่งผล ตอนใกล้จะหมดอายุขัย 
๗ กุมภาพันธ์ พ.ศ. ๒๕๕๐
--------------------------------
๑๖ ผู้นำบุญ
บุพกรรมใดทำให้สามีได้เป็นนักการเมืองในระดับจังหวัด และมีโอกาสจัดกิจกรรมต่าง ๆ ทางพุทธศาสนาตลอดทั้งปี สามีจะได้รับผลบุญนี้อย่างไรบ้างคะ

คุณครูไม่ใหญ่
บุพกรรมที่ทำให้สามีของลูกได้เป็นนักการเมืองในระดับจังหวัด คือ ในอดีตหลาย ๆ ชาติ สามีของลูกเป็นผู้นำบุญ คือ ทั้งทำทานด้วยตัวเองและชวนผู้อื่นทำทานด้วย ในระดับตามกำลังแห่งบุญ เมื่อบุญส่งผลจึงทำให้ได้รับเลือกเป็นนายกเทศมนตรีตามกำลังแห่งบุญ 
ส่วนการที่ได้จัดกิจกรรมต่าง ๆ ทางพุทธศาสนาตลอดทั้งปี จะได้รับผลบุญนี้ คือ เวลาจะได้สมบัติก็จะได้อย่างต่อเนื่องตลอดปี เพราะทำตลอดปี จะมีบริวารมาก เป็นที่รักของมหาชนเป็นอันมาก จะได้อยู่ในฐานะผู้นำต่อไปอีกในภพชาติเบื้องหน้า 
๒๓ สิงหาคม พ.ศ. ๒๕๕๐
--------------------------------
๑๗ เป็นที่เคารพแต่ไม่มีทรัพย์
คุณพ่อของลูกรับราชการ มีบรรดา-ศักดิ์เป็นท่านขุน สมัยนี้เทียบได้กับนายอำเภอ ท่านเป็นที่นับหน้าถือตามาก ใครต้องการสิ่งใดก็ต้องมาขอให้คุณพ่อช่วย เพราะยศตำแหน่งสมัยก่อนมีศักดิ์ศรีในสังคมยิ่งกว่าทรัพย์ ดังสำนวนว่า สิบพ่อค้าไม่เท่าหนึ่งพระยาเลี้ยง แต่ปัจจุบันกลายเป็นสิบพระยาเลี้ยงไม่เท่าหนึ่งพ่อค้า 
คุณพ่อประกอบเหตุมาอย่างไร จึงได้เกิดมาเป็นผู้มียศในสมัยที่เขานับถือผู้มียศว่า เป็นใหญ่กว่าผู้มีทรัพย์ ผู้ที่มียศหรือมีทรัพย์ที่ได้เกิดตรงยุคที่เขานับถือนั้น เพราะประกอบเหตุมาอย่างไร และผู้ที่เกิดมาไม่ตรงยุคนั้น ประกอบเหตุมาอย่างไร

คุณครูไม่ใหญ่ 
คุณพ่อเกิดมามียศในยุคที่คนนับถือยศมากกว่าทรัพย์นั้น เพราะท่านมีบุญที่มีความเคารพต่อผู้มีศีลมีธรรม สมณชีพราหมณ์ และผู้หลักผู้ใหญ่ ด้วยความอ่อนน้อมถ่อมตนเป็นหลัก แต่ทำทานมาน้อยกว่า มาส่งผล จึงได้รับการยกย่องนับถือ แต่มีทรัพย์น้อย 
ส่วนผู้ที่มีทรัพย์มากกว่ามียศ เพราะทำทานมามากกว่าการทำบุญด้วยความอ่อนน้อมถ่อมตน คือ ไม่ค่อยอ่อนน้อมกับใคร แต่ก็ทำทานเรื่อย ๆ รวยแต่ไม่มียศ ไม่ว่าจะเกิดในยุคใดสมัยใด จะมีทุกอย่างพร้อมก็ด้วยบุญที่ทำไว้อย่างถูกหลักวิชชาในบุญกิริยาวัตถุ ๑๐ ประการ* เป็นต้น 
๑๙ มกราคม พ.ศ. ๒๕๕๐
*	บุญกิริยาวัตถุ ๑๐ ประการ
		๑.	บริจาคทาน 
		๒.	รักษาศีล 
		๓.	เจริญภาวนา
๔.	การประพฤติอ่อนน้อม     ถ่อมตนต่อผู้ใหญ่ 
๕.	การขวนขวายในกิจที่   ชอบ 
		๖.	การอุทิศส่วนบุญ 
		๗.	การอนุโมทนาบุญ 
		๘.	การฟังธรรม 
		๙.	การแสดงธรรม 
		๑๐.	การทำความเห็นให้ตรง 
--------------------------------
๑๘ บุญเลี้ยงดูบิดามารดา
ลูกและสามีได้รับเด็กน้อยคนหนึ่งมาเลี้ยงเสมือนเป็นลูกของเราแท้ ๆ เพราะพ่อแม่ของเด็กชายคนนี้เลิกกัน และไม่พร้อมจะรับผิดชอบเด็ก ซึ่งก็แปลกค่ะ แม้เขาไม่ใช่ลูกแท้ ๆ แต่เราทั้งสองก็รู้สึกรักเด็กคนนี้เอามาก ๆ ปัจจุบันนี้เขาอายุได้ ๔ ขวบแล้วค่ะ
เด็กชายที่ลูกรับมาเลี้ยงเป็นลูก มีบุพกรรมใดในอดีต พ่อแม่ของเขาจึงไม่พร้อมจะรับผิดชอบเขาคะ และในอดีตลูกและสามีผูกพันกับเขามาอย่างไร เขามีบุญบวชตลอดชีวิตไหม และเคยสร้างบารมีกับหมู่คณะมาอย่างไรคะ

คุณครูไม่ใหญ่
เด็กชายที่ลูกรับมาเลี้ยงเป็นลูก พ่อแม่ของเด็กไม่รับผิดชอบ เพราะเด็กคนนี้ในอดีตก็เป็นลูกชายของลูกเองนั่นแหละ แต่เขาเกเร ได้เคยทำผู้หญิงท้อง แล้วก็ไม่ได้ดูแลลูกที่เกิดขึ้น โดยยกไปให้คนอื่นเลี้ยง แต่มีบุญที่เลี้ยงดูบิดามารดามาส่งผล ให้ได้มาเจอพ่อแม่ในอดีตมารับเลี้ยงเป็นลูก เพราะฉะนั้นพึงเลี้ยงดูบิดามารดาเถิด บุญนี้จะคอยส่งผล ให้มีคนมารับเลี้ยงดูตลอดจ้ะ
ลูกกับสามีก็ผูกพันกับเขามา โดยเคยเป็นพ่อแม่ลูกกันกับเด็กคนนี้ เขาก็มีผังบวชมา แต่ยังไม่หนาแน่น เคยสร้างบารมีกับหมู่คณะมา โดยเป็นกองเสบียงบ้าง เคยบวชช่วงสั้นบ้าง ดังนั้นต้องคอยประคับประคองให้ดี
๒ มีนาคม พ.ศ. ๒๕๔๙
--------------------------------
๑๙ ปล่อยโคท้อง
หลังจากมีลูกคนแรกไม่นาน ลูกก็ตั้งท้องลูกคนที่ ๒ ลูกจึงตัดสินใจทำแท้ง เพราะกลัวเลี้ยงดูเขาไม่ไหว ต่อมาก็ตั้งครรภ์อีกครั้ง เป็นท้องที่ ๓ คราวนี้ก็ตั้งใจว่าจะทำแท้งอีก แต่ทำอย่างไรก็ไม่สำเร็จ ไม่ว่าจะกินอะไรก็ไม่ยอมออก เขาอยู่ในครรภ์ถึง ๑๐ เดือน และคลอดออกมาอย่างสมบูรณ์เป็นลูกสาวคนที่ ๒
บุญอะไรที่ช่วยให้ลูกสาวคนที่ ๒ รอดจากการทำแท้ง และอยู่ในท้องถึง ๑๐ เดือน

คุณครูไม่ใหญ่
ลูกสาวคนที่ ๒ ไม่ถูกทำแท้ง อยู่ในท้องถึง ๑๐ เดือน เพราะกรรมในอดีตเคยทำแท้งมา วิบากกรรมนี้จึงมาถูกทำแท้งบ้าง แต่ไม่แท้งเพราะบุญที่เคยช่วยโคแม่ลูกอ่อนที่เพื่อนบ้านจะขายให้เขาเอาไปฆ่าแล้วตัวเองสงสารจึงขอซื้อเอาไว้แทน
๒๕ กุมภาพันธ์ พ.ศ. ๒๕๔๙
--------------------------------
๒๐ คนมีศีล มีสัจจะ 
คุณยายของสามีเป็นคนจิตใจดี และความจำดีมาก เป็นคนแก่ที่ไม่เลอะเลือน อะไรเป็นเหตุให้ท่านอายุยืนและความจำดีไม่เลอะเลือนคะ

คุณครูไม่ใหญ่
คุณยายเป็นคนมีจิตใจดีและความจำดีมาก เป็นคนแก่ที่ไม่เลอะเลือน อีกทั้งอายุยืน เพราะในปัจจุบันท่านเป็นคนจิตใจดี  มีศีล มีสัจจะ พูดคำจริงเป็นปกติ ไม่โกหก อีกทั้งมีบุญในอดีตที่ชอบแจกจ่ายอาหารให้แก่คนทั่วไป เช่น แจกจ่ายอาหารให้กับเพื่อนบ้านอยู่เนืองนิตย์ และก็ไม่ได้มีกรรมปาณาติบาตรุนแรงติดตัวมา
๒๙ มีนาคม พ.ศ. ๒๕๔๙
--------------------------------
๒๑ ช่วยเหลือ ๔ จังหวัดภาคใต้
ลูกและสามีได้ร่วมกับหมู่คณะของวัด จัดโครงการถวายไทยธรรมแด่คณะสงฆ์  ๒๘๖ วัด ใน ๔ จังหวัดภาคใต้ ทุกครั้งที่จัดงานเสร็จ ธุรกิจของลูกจะมีโปรเจ็กงานใหญ่เข้ามาอย่างต่อเนื่อง เป็นเพราะเหตุใดคะ 
บุญที่ได้มีส่วนในการจัดงาน ๒๘๖ วัดมีอานิสงส์อย่างไร 
การที่พระอาจารย์ ผู้ประสานงาน  ผู้นำบุญ กัลยาณมิตร ได้ทำหน้าที่สร้างสันติสุขในพื้นที่แห่งนี้โดยไม่ถอยหนีย้ายไปไหน เมื่อบุญส่งผลจะมีอานิสงส์อย่างไร จะส่งผลแบบไหน  และควรดำรงตนอย่างไรจึงจะทำหน้าที่ได้อย่างปลอดภัยคะ

คุณครูไม่ใหญ่
ลูกได้ร่วมกับหมู่คณะของวัดจัดงานช่วยคณะสงฆ์ ๒๘๖ วัด ใน ๔ จังหวัดภาคใต้ ภายหลังจัดงานเสร็จก็จะมีโปรเจ็กใหญ่เข้ามาอย่างต่อเนื่อง เพราะบุญที่ได้ทำนั้นมาส่งผลจ้ะ มาทำบุญกับคณะสงฆ์ ๒๘๖ วัด ๔ จังหวัดภาคใต้ ในยามคับขันนี่บุญแรงนะ ไม่ใช่เรื่องธรรมดา
บุญนี้จะมีอานิสงส์โดยย่อ คือ ไม่ว่าลูกจะไปเกิดที่ใด ก็จะมีคนช่วยเหลือสนับสนุน ศัตรูหมู่ภัยพาลต่าง ๆ จะทำอะไรลูกไม่ได้เลย และจะเป็นบุญแรงที่จะส่งผลในปัจจุบัน เพราะทำกับพระศาสนาในยามวิกฤติ และก็จะมีสายบุญเชื่อมกับพระพุทธ-ศาสนา จะได้เกิดในร่มเงาพระพุทธศาสนา จะสมบูรณ์ไปด้วยอายุ วรรณะ สุขะ พละ ปฏิภาณ รูปสมบัติ ทรัพย์สมบัติ คุณสมบัติ ลาภ ยศ สรรเสริญ สุข เป็นต้น 
ทีมงานทุกคนที่ได้ทำหน้าที่สร้างสันติสุขให้เกิดขึ้นในพื้นที่ดังกล่าว เมื่อบุญส่งผลก็จะมีอานิสงส์ดังที่ได้กล่าวไปแล้วโดยย่อ และจะเป็นกุศลใหญ่ที่มีกำลังมากเป็นพิเศษกว่าการทำบุญธรรมดา เพราะเป็นบุญที่ทำได้ยาก เนื่องจากต้องเอาชีวิตเป็นเดิมพัน จัดเป็นปรมัตถบารมี* บุญนี้จึงแรงมาก 
ให้ระลึกนึกถึงบุญทุกบุญ  นึกถึงพระรัตนตรัย  แผ่เมตตาอธิษฐานจิตให้บุญและพระรัตนตรัยหล่อเลี้ยงรักษา อีกทั้งให้ใช้สติปัญญา ระมัดระวังตัวอยู่ด้วยความไม่ประมาทจ้ะ
๒๑ มีนาคม พ.ศ. ๒๕๔๙
--------------------------------
๒๒  สามีมีกิ๊ก
พี่สาวคนที่ ๒ เธอมีชีวิตครอบครัวที่ลำบากมาก เพราะสามีชอบดื่มเหล้า เจ้าชู้ มีกิ๊กเรื่อยเปื่อย จนพี่สาวจับได้คาหนังคาเขาว่า สามีไปมีภรรยาน้อยและยังสร้างบ้านใหม่อยู่กับภรรยาน้อยอีกด้วย พี่สาวเสียใจและชํ้าใจมาก เธอตรอมใจจนร่างกายผ่ายผอม ป่วยกระเสาะกระแสะเรื่อยมา ต่อมาเธอจึงล้มป่วยลง มีอาการถ่ายท้องตลอด ต้องเข้า ๆ ออก ๆ โรงพยาบาลอยู่เป็นประจำ จนหมอเอือมระอาไม่อยากจะรับรักษา 
พี่สาวคนโตจึงได้พาเธอไปรักษากับหมอร่างทรง โดยร่างทรงได้นำไข่ไก่คลึงไปคลึงมาตามตัวของเธอ แล้วก็เอาไข่ใบนั้นมากะเทาะเปลือกออก ปรากฏว่า ในไข่มีตะปู เส้นผม เส้นด้าย หมอร่างทรงบอกว่า เธอโดนคุณไสยจากภรรยาน้อย และหลังจากนั้นพี่สาวก็มีอาการดีขึ้น แต่ไม่นานอาการป่วยก็ทรุดหนักกว่าเดิม ต้องกลับมารักษาตัวในโรงพยาบาลอีกครั้ง 
ในครั้งนี้หมอตรวจพบว่า เธอป่วยเป็นโรคมะเร็งในกระเพาะอาหาร เธอล้มป่วยอยู่ประมาณปีกว่า ๆ ก็เสียชีวิตเมื่ออายุ ๔๓ ปี หลังจากเสียชีวิตไม่ถึงเดือน น้องสาวก็ฝันว่า พี่สาวคนที่ ๒ ได้มาหาเธอที่บ้านพร้อมกับบอกว่า ความจริงในวันนั้นเธอยังไม่ตาย แต่หมอที่โรงพยาบาลได้ฉีดยาฆ่าพี่ให้ตาย และช่วงหลังจากที่พี่สาวตายแล้วนั้น หมาที่บ้านพี่สาวก็เห่าหอนทุกวัน และที่แปลกคือข้าวของเครื่องใช้ในบ้านเธอตกหล่นแตกเองโดยไม่มีสาเหตุ 
บุพกรรมใดทำให้พี่สาวต้องชํ้าใจเพราะสามีเจ้าชู้ เธอตายเพราะเหตุใด ใช่หมอฉีดยาให้ตายตามที่น้องสาวฝัน หรือตายเพราะเป็นมะเร็งในกระเพาะตามที่คุณหมอบอก หรือตายเพราะโดนไสยเวทคะ เธอตายแล้วไปไหน หลังจากที่เธอตาย ได้มาทำของหล่นแตกที่บ้านหรือไม่ เธอได้รับบุญที่อุทิศไปให้หรือไม่คะ

คุณครูไม่ใหญ่
พี่ต้องชํ้าใจเพราะสามีเจ้าชู้ เพราะเป็นเศษกรรมเจ้าชู้ของพี่สาวตอนเกิดเป็นผู้ชายเจ้าชู้ มาส่งผล เธอตายเพราะโรคมะเร็งในกระเพาะเป็นหลัก ไม่ได้โดนคุณไสย ส่วนฉีดยาให้ตายแบบการุณยฆาตก็เป็นส่วนเสริม ด้วยวิบากกรรมที่เคยฆ่าสัตว์เอาไว้เยอะ ทั้งสัตว์เล็กสัตว์ใหญ่ อีกทั้งเธอก็หมดอายุขัยด้วย
ตายแล้วก็ไปเป็นภุมเทวาระดับทั่วไป ยังคงวนเวียนอยู่ที่บ้าน และได้มาเข้าฝันน้องสาวจริง ๆ ในช่วงแรกเธอยังรับไม่ได้กับการตาย ยังไม่ยอมรับว่า ตายแล้ว ได้มาทำของหล่นแตกในบ้านจริง ๆ ต่อมาได้รับบุญกุศลที่อุทิศไปให้ ก็ทำให้มีสภาพดีขึ้น ใจสงบขึ้น ยอมรับสภาพว่าตายแล้ว แต่ก็ยังอยู่ที่บ้านจ้ะ
๖ มกราคม พ.ศ. ๒๕๔๙ 
--------------------------------
๒๓  แม่ผัว-ลูกสะใภ้
โยมแม่มักจะทะเลาะและไม่ถูกกับลูกสะใภ้ที่เป็นภรรยาของน้องชายมาก ทั้งสองคนเคยผูกเวรกันมาหรือไม่ ทำอย่างไรทั้งสองจึงจะเข้าใจกันและอยู่ด้วยกันอย่างมีความสุขครับ 

คุณครูไม่ใหญ่
โยมแม่และลูกสะใภ้ทะเลาะกันก็ไม่ได้ผูกเวรกันมา แต่ก็เป็นปัญหาปกติของแม่ผัวลูกสะใภ้ การที่จะให้ทั้งสองคนเข้าใจกันและอยู่ร่วมกันอย่างผาสุก ทั้งคู่ต้องหันหน้าเข้าหากัน  ลูกสะใภ้ก็ต้องอ่อนน้อม แม่ผัวก็ต้องเอ็นดูด้วยเมตตาธรรม  ยิ้มแย้มแจ่มใสเข้าหากัน อีกทั้งต้องมีกัลยาณมิตรที่ทั้งสองฟัง ให้ไปแนะนำทั้งสองท่าน ก็จะปรับความเข้าใจกันได้ เพราะไม่ได้ผูกเวรกันมา 
๑๙ มกราคม พ.ศ. ๒๕๔๙
--------------------------------
๒๔  ไม่ขอเจอเธอไปทุกชาติภพ
คุณยายและคุณตาเป็นชาวจีน แต่งงานกันตอนอายุ ๑๙ ปี ท่านมีลูกชาย ๗ คน ลูกสาว ๑ คน คุณตาชอบดื่มสุราทุกวัน ที่โหดร้าย คือ มักทุบตีทำร้ายร่างกายคุณยายเป็นอาจิณ คุณยายจำต้องใช้ชีวิตคู่อยู่ด้วยความอดทนเป็นอย่างสูง ได้แต่อธิษฐานว่า ขออย่าได้พบเจอะเจอกับคุณตาอีกเลยทุกภพทุกชาติ ทั้งที่โดยนิสัยคุณยายเป็นคนดีมีเมตตา ชอบทำบุญ และเป็นผู้หญิงที่ขยันขันแข็ง เฉลียวฉลาด 
คุณยายมีบุญอย่างไร จึงมีอายุยืนถึง ๑๐๒ ปี คำอธิษฐานของคุณยายที่ไม่ขอเจอคุณตาอีกจะมีผลเช่นไร และท่านจะสมปรารถนาหรือไม่

คุณครูไม่ใหญ่
คุณยายอายุยืน ๑๐๒ ปี เพราะในอดีตได้ถวายภัตตาหาร และถวายคิลานเภสัชแด่พระภิกษุสงฆ์ รวมทั้งแจกยารักษาโรคแก่คนยากจนเสมอ ๆ และตั้งความปรารถนาให้มีอายุขัยยืนยาว บุญดังกล่าวมาส่งผลให้ท่านอายุยืน เพราะแจกยา ถวายภัตตาหาร ได้ชื่อว่าให้อายุ วรรณะ สุขะ พละ ปฏิภาณ
คำอธิษฐานของคุณยายว่า จะไม่ขอเจอคุณตาอีกก็จะสมปรารถนา เพราะการกระทำตอนเป็นมนุษย์แตกต่างกัน ที่ไปก็จะแตกต่างกันจ้ะ  คุณยายสั่งสมแต่บุญกุศลอย่างเดียว ส่วนคุณตาทำตรงกันข้าม คือ ดื่มเหล้า เมาแล้วก็มาทะเลาะตบตีคุณยาย
๒๔ มกราคม พ.ศ. ๒๕๔๙
-------------------------------
๒๕  ยิ่งงอนยิ่งงาม
คุณแม่เป็นคนอำเภอเดียวกันกับคุณพ่อ ท่านได้พบกับคุณพ่อเมื่อตอนอายุ ๑๙ ปี โดยพี่ชายเป็นคนแนะนำให้รู้จักกัน เพียงครั้งแรกที่พบกัน คุณพ่อก็รักคุณแม่เลย จากนั้นท่านก็ให้ผู้ใหญ่มาสู่ขอ แต่ในวันไปสู่ขอ คุณพ่อไม่ได้ไป เพราะไปอยู่ที่บ้านแฟนสาวอีกคน พิธีหมั้นจึงมีแต่ฝ่ายหญิงไร้ร่องรอยของฝ่ายชาย 
คุณแม่ทั้งเจ็บทั้งอายแขกเหรื่อที่มาร่วมงานมาก แต่ก็ต้องยอมแต่งงานกับคุณพ่อ เพราะญาติผู้ใหญ่จัดการให้ทั้งหมด แต่ท่านก็ยังเก็บความเจ็บชํ้าใจเอาไว้ เมื่อทะเลาะกัน คุณแม่มักจะพูดเหน็บคุณพ่อเรื่องนี้ คุณพ่อก็ยอมและขอโทษคุณแม่ทุกครั้ง ท่านอยู่กินด้วยกันจนมีลูกถึง ๑๐ คน  และก็คลอดลูกง่ายทุกคน 
คุณแม่มีกรรมใด จึงต้องเสียหน้าจากงานหมั้นที่ไม่มีฝ่ายชายคือคุณพ่อ บุญใดคุณแม่จึงคลอดลูกง่ายทุกคน กรรมเก่าท่านเป็นอย่างไรจึงชอบทะเลาะกับทุกคนที่อยู่รอบข้าง ทำอย่างไรท่านจึงจะยอมสร้างบุญบ้างก่อนตายคะ
คุณครูไม่ใหญ่
คุณแม่ต้องเสียหน้าจากงานหมั้นที่ไม่มีคุณพ่อหรือฝ่ายชายในงานหมั้น เพราะในอดีตก็ได้เป็นสามีภรรยากันเหมือนในชาตินี้ แต่ชาตินั้นคุณแม่ชอบงอน  เวลางอนกันทีไร ก็จะชอบพูดว่า “เดี๋ยวจะถอนหมั้น” เอาคำพูดนี้มาขู่พ่อเสมอ พ่อในชาตินั้นยังหนุ่มอยู่ก็โมโห จึงพูดว่า “ถอนก็ได้ แต่เอาไว้ชาติหน้า” พูดกันไปอย่างนี้บ่อย ๆ จนคำพูดนี้ถูกเซตโปรแกรมเข้าในกลางกาย เป็นผังติดตัวมาชาตินี้ แต่ในชาตินี้ คุณพ่อก็ไม่ได้ถอนหมั้น เพียงแค่ไม่ได้มาร่วมในพิธีหมั้นเท่านั้น ทั้งนี้เพราะเคยสร้างบุญร่วมกัน เป็นสามีภรรยากันมาหลายชาติ
คุณแม่คลอดลูกง่ายทุกคน เพราะบุญที่ได้สงเคราะห์ญาติในอดีตมาส่งผล คุณแม่ท่านชอบทะเลาะกับทุกคนรอบข้าง เพราะท่านสั่งสมโทสจริตเอาไว้ ทั้ง ๆ ที่เป็นคนมีพื้นฐานใจดีมาก แต่ว่าก็เป็นคนชอบขี้หงุดหงิด แต่จิตใจดี เขาเรียกปากร้ายแต่ใจดี แต่คนมักจะเห็นแต่ปากร้าย ใจดีไม่ค่อยจะเห็นเพราะไม่มีดวงตาเอ็กซเรย์ เพราะฉะนั้นก็ต้องปากดี ใจดีด้วย ไม่ได้มีบุพกรรมอะไรกันมา 
ลูกจะต้องเป็นกัลยาณมิตรให้ท่าน ด้วยใจที่เยือกเย็นและอดทน ที่จะอธิบายเรื่องบุญบาปให้ท่านฟังบ่อย ๆ ก็จะทำให้ท่านค่อย ๆ ดีขึ้น ต้องทำหน้าที่ลูกแก้วไปแนะนำสิ่งดี ๆ ให้ท่าน
๖ กุมภาพันธ์ พ.ศ. ๒๕๔๙
๒๖  ไม่ได้รับความรักความเคารพ
คุณพ่อของสามีทำกรรมใดมา จึงไม่ได้รับความรักความเคารพจากลูก ๆ และภรรยาเลย แต่เหตุใด เมื่อเสียชีวิตแล้ว สามีของลูกกลับมารักพ่อ และคอยทำบุญให้คุณพ่อตลอดคะ

คุณครูไม่ใหญ่
ตอนมีชีวิตอยู่ พ่อของสามีไม่ได้รับความรักเคารพจากบุตรภรรยาเลย เพราะขาดบุญดูแลบิดามารดา และมักจะทำทานด้วยความไม่เคารพ  อีกทั้งมักจะพูดให้บิดามารดาเจ็บชํ้านํ้าใจอีกด้วย รวมทั้งขาดบุญเลี้ยงดูบุตรภรรยาให้ดีอีกด้วยในอดีต มาส่งผล 
แต่พอเสียชีวิตไปแล้ว ลูกชายกลับมารักพ่อและคอยทำบุญให้พ่อตลอด เพราะในชาติเดียวกันนั้น ก็มาคิดได้ตอนที่พ่อตายแล้ว และทำบุญให้พ่อในภายหลังเช่นเดียวกัน วิบากกรรมนี้มาส่งผล ให้ลูกชายของตนทำอย่างนี้บ้าง
๙ กุมภาพันธ์ พ.ศ. ๒๕๔๙
--------------------------------
๒๗  ถูกบีบให้ออก  
หลังจากเรียนจบ คุณพ่อก็เข้ารับราชการในกรมป่าไม้ ทำงานได้ระยะหนึ่งก็ถูกแกล้งให้ต้องออกจากราชการ หลังจากนั้นเกือบปีจึงไปสมัครใหม่ และได้ทำงานอยู่กรมป่าไม้เหมือนเดิมจนเกษียณ กรรมใดทำให้คุณพ่อต้องถูกแกล้งให้ออกจากราชการคะ 

คุณครูไม่ใหญ่
คุณพ่อถูกกลั่นแกล้งให้ออกจากราชการเกือบปี แต่ก็สมัครเข้าไปได้ใหม่และอยู่จนปลดเกษียณ เพราะในอดีตเคยรับราชการ และเคยแกล้งบีบลูกน้องให้เขาออกไป มาส่งผล ทำให้ตนเองถูกบีบให้ออกไปเหมือนกัน แต่ก็มีบุญช่วยเหลือลูกน้องคนอื่น ๆ และสงเคราะห์ลูกน้องบริวาร มาส่งผล จึงกลับเข้ารับราชการใหม่ได้
๑๐ กุมภาพันธ์ พ.ศ. ๒๕๔๙
--------------------------------
๒๘  คิดถึงคนบนฟ้า
ลูกเริ่มต้นจากครอบครัวที่อบอุ่น มีความสุข คุณพ่อมีตำแหน่งเป็นถึงเทศมนตรี มีลูกทั้งหมด ๗ คน ครอบครัวของเราสมบูรณ์บริบูรณ์เพียบพร้อมไปทุกอย่าง ญาติทางฝ่ายพ่อและฝ่ายแม่ก็ล้วนแต่เป็นคนดี บ้านของลูกเป็นศูนย์รวมหมู่ญาติ ทำให้ญาติ ๆ แวะมาเยี่ยมเยียนไม่เคยขาด คุ้นเคยกันจนสามารถเปิดหม้อข้าวทานกันได้ จนมีคนพูดกันว่า หม้อข้าวบ้านนี้ไม่เคยว่างเปล่าจากข้าวเลย
ในช่วงปิดเทอม ลูกและพี่น้องก็จะพากันไปเที่ยว แล้วก็ไปพักอยู่กับญาติ ๆ ซึ่งทุกคนก็ให้การต้อนรับเลี้ยงดูเป็นอย่างดี
กระทั่งลูกอายุได้ ๑๒ ปี ความสุขเหล่านั้นก็อันตรธานหายไป กลับกลายเป็นความทุกข์เข้ามาแทนที่ เพราะคุณพ่อได้เสียชีวิตลงอย่างกะทันหัน ด้วยวัยเพียง ๓๘ ปีเท่านั้น 
นับจากวันที่คุณพ่อเสียชีวิต คุณแม่ก็เศร้าโศกเสียใจมาก ร้องไห้ทุกวัน แม้รับประทานอาหารแม่ก็ยังร้องไห้ เรียกว่า กินข้าวคลุกนํ้าตาทุกมื้อ เพราะตอนที่คุณพ่อยังมีชีวิตอยู่ ท่านจะมานั่งทานข้าวด้วยกันทุกครั้ง คุณแม่ก็เลยหาทางออกด้วยการเริ่มดื่มเหล้า ดื่มทุกมื้อ ดื่มให้มึน ๆ เพื่อจะได้ลืมความทุกข์ระทม
แม้เวลาจะผ่านไปถึง ๑๕ ปี จนแม่อายุ ๕๓ ปี ท่านก็ไม่เคยสร่างจากความเศร้าโศกนั้นเลย ต่อมาท่านเสียชีวิตด้วยอุบัติเหตุ โดยตกจากมอเตอร์ไซค์ ศีรษะฟาดพื้นอย่างแรงจนแตกและหมดสติ ทำให้เสียชีวิตในเวลาต่อมา ด้วยวัย ๕๓ ปี
คตินิมิตของคุณแม่เป็นอย่างไร ความโศกเศร้าที่มีอยู่ตลอด ส่งผลให้แม่เป็นอย่างไรบ้าง ขณะนี้ท่านอยู่ที่ไหน ได้รับบุญที่อุทิศให้หรือไม่คะ

คุณครูไม่ใหญ่ 
แม่เสียชีวิตด้วยอุบัติเหตุ เพราะกรรมฆ่าสัตว์ใหญ่ทำอาหาร เช่น หมู วัว ควาย เป็นต้น และกรรมที่เคยเมาแล้วทะเลาะกับน้องของตน แล้วผลักน้องตกชานเรือนจนศีรษะฟาดพื้นตายในอดีต มารวมส่งผล 
ละโลกก็ไปอยู่ยมโลกของมหานรกขุม ๕ ด้วยกรรมดื่มสุราแก้ปัญหา เพราะคิดถึงสามีในปัจจุบัน กำลังโดนเจ้าหน้าที่กรอกนํ้าทองแดงร้อนอยู่ด้วยความทุกข์ทรมานมาก ได้รับบุญที่อุทิศไปให้แล้ว ก็ได้รับลดหย่อนผ่อนโทษลงมา
ถ้าคิดถึงต้องสั่งสมบุญและอุทิศบุญไปให้ จึงจะถูกหลักวิชชา ต้องคิดว่า 
๑. เรามีความตายเป็นธรรมดา เราก็เคยตายมาแล้ว และทุกคนก็ต้องตาย 
๒. ร้องไห้ไปก็ไม่เกิดประโยชน์ต่อผู้ตาย แล้วยังทำให้ตัวเราทั้งกายและใจเศร้าหมอง 
๓. ต้องสั่งสมบุญทุกบุญ เราก็จะได้บุญ แล้วอุทิศบุญนั้นไปให้ผู้ตาย และบุญใหญ่ก็ต้องทำกับเนื้อนาบุญผู้เป็นอายุพระศาสนา อย่างนี้จึงจะถูกหลักวิชชา
๗ พฤศจิกายน พ.ศ. ๒๕๔๘
--------------------------------
๒๙  แพ้แสงแดด
ลูกสาวของกระผมเป็นเด็กฉลาด หน้าตาดี แข็งแรงตั้งแต่เกิด ไม่เคยเจ็บป่วย นอกจากเป็นไข้หวัดบ้าง แต่พออายุได้ ๑๙ ปี จู่ ๆ เธอก็มีอาการแพ้แสงแดดอย่างรุนแรง ถูกแดดแล้วจะปวดบวมตามข้อ โดยเฉพาะหัวไหล่ และต้นคอจะปวดมาก ต้องกินยาแก้ปวดจึงจะทุเลา
เช้าวันหนึ่ง เธอมีอาการชักและหมดความรู้สึกไป ๒๓ วัน ต้องใช้เครื่องช่วยหายใจ คุณหมอบอกว่า ไตไม่มีประสิทธิภาพเพียงพอ คงไม่สามารถช่วยชีวิตไว้ได้ 
คุณหมอบอกไม่มีทางเลือก แต่ผมยังมีอีกทางให้เลือก ผมเลือกรักษาชีวิตลูกไว้ด้วยบุญ ผมทำบุญถวายสังฆทาน ปล่อยสัตว์ปล่อยปลา นิมนต์พระมาสวดพระปริตรที่บ้าน หลังจากนั้นลูกสาวก็มีอาการดีขึ้น จนคุณหมอให้กลับบ้านได้ แต่ต้องล้างไตติดต่อกันอีก ๓ เดือน หลังจากนั้นก็ทานยาป้องกันไว้
๓ ปี ต่อมา ตัวเธอบวมอีกครั้ง ต้องเข้ารักษาตัวที่โรงพยาบาลด่วน คราวนี้หมอบอกว่า ไตหมดสภาพแล้ว ต้องล้างไต
ทุก ๆ ๓ วัน จนตลอดชีวิต ถ้าจะไม่ต้องล้างไตก็ต่อเมื่อได้เปลี่ยนไตใหม่ ภรรยาของผมจึงได้สละไตข้างหนึ่งของเธอให้ลูกสาว
วิกฤติชีวิตในช่วงนั้นหนักมาก ผมโทรศัพท์ไปปรึกษาเพื่อนที่เมืองไทย เพื่อนบอกต้องทำบุญใหญ่ ผมก็รีบทำทันที บุญสร้างพระ บุญหอฉัน ถวายยาภิกษุอาพาธ ให้ชีวิตสัตว์เป็นทาน 
ผลการผ่าตัดปรากฏว่า ภรรยาผมปลอดภัยแข็งแรง ส่วนลูกสาวใช้เวลาผ่าตัด ๔ ชั่วโมง การผ่าตัดปลอดภัยร้อยเปอร์เซ็นต์ คุณหมอพอใจมาก แต่วันที่ ๒ หลังจากผ่าตัด ลูกสาวกลับมีอาการทรุด ปวดท้องรุนแรง คุณหมอต้องผ่าตัดซํ้าอีกครั้ง พบว่าท่อไตยาวเกินไปนิดหน่อย ทำให้ท่อบิดงอ ปัสสาวะไหลผ่านไม่ได้ 
ปัจจุบันลูกสาวสามารถมีชีวิตอยู่ได้เป็นปกติ เช่น ขับรถไปเรียนหนังสือ ใช้ชีวิตประจำวันทุกอย่างเหมือนเดิม 
กรรมใดมาส่งผลให้ลูกสาวเกิดอาการแพ้แสงแดดอย่างรุนแรง ต่อมาก็เป็นโรคไต ตอนป่วยเป็นโรคไตครั้งแรก เธอรอดมาได้เพราะบุญใด และการป่วยโรคไตครั้งที่ ๒ เธอหายได้ด้วยบุญใด แต่ทำไมต้องถูกผ่าตัด ๒ ครั้ง ติด ๆ กันครับ
ผม ภรรยา และลูกสาว มีกรรมเกี่ยวข้องที่ลูกสาวต้องมาเป็นโรคไตอย่างไร เหตุที่ภรรยาต้องบริจาคไตเป็นเพราะกรรมเก่าหรือว่าเป็นบุญใหม่ของเธอ ทำอย่างไรจะให้กรรมเบาบางไม่ส่งผลในชาตินี้และชาติหน้าอีกครับ

คุณครูไม่ใหญ่
กรรมที่ส่งผลให้ลูกสาวเกิดอาการแพ้แสงแดดอย่างรุนแรง เพราะในอดีตลูกสาวของลูกเกิดเป็นกุลธิดา ในวัยเด็กชอบเอาปลาเป็น ๆ ที่เขาจับมาขังไว้ในโอ่งออกมาโยนไว้ที่พื้นดินกลางแดด แล้วดูมันดิ้นไปดิ้นมา เอาไม้เขี่ยเล่นอย่างสนุกสนาน อยากจะดูปลาโดนแดดแล้วมันจะเป็นอย่างไร มันอยู่ในนํ้าคงหายใจไม่ออก เอาจับขึ้นมาไว้บนบกเผื่อมันจะหายใจได้ โดยเอาตัวเองวัดว่า เราอยู่ในนํ้าเราหายใจไม่ได้ ปลาคงเช่นเดียวกันมั้ง แล้วก็อยู่ในนํ้าเดี๋ยวมันจะเย็นเกินไปเลยเอามาอาบแดด แล้วเอาไม้เขี่ยเล่นไปเล่นมา ด้วยวิบากกรรมนี้ จึงเป็นโรคประหลาด แพ้แดดอย่างรุนแรง
ต่อมาเป็นโรคไต ต้องฟอกไต ต้องเปลี่ยนไต เพราะกรรมในอดีตชาติที่เป็นกุลธิดานั้นเอง เมื่อโตขึ้นชอบปล่อยเงินกู้ดอกโหด เมื่อลูกหนี้ไม่มีเงินจ่ายก็ยึดที่ดินยึดทรัพย์เขามา เธอรอดมาได้เพราะบุญที่ทำกับหมู่คณะ ทั้งในอดีตและปัจจุบันมาส่งผล 
เมื่อป่วยโรคไตครั้งที่ ๒ ลูกสาวของลูกหายป่วยด้วยบุญที่ทำกับหมู่คณะ ที่ต้องผ่าตัด ๒ ครั้ง เพราะมีกรรมปาณาติบาตที่ฆ่าสัตว์เป็นอาหารมาเสริม 
ลูก ภรรยา และลูกสาว มีกรรมเกี่ยวข้องกัน คือ ในชาติที่ลูกสาวเป็นกุลธิดาปล่อยเงินกู้ดอกโหดนั้น ลูกกับภรรยาก็ได้เป็นบิดามารดาของลูกสาวคนนี้ และมีส่วนสนับสนุนที่ลูกสาวปล่อยเงินกู้ดอกเบี้ยโหด แล้วไปยึดทรัพย์เขามาได้ เมื่อเขาไม่มีเงินจ่ายดอกเบี้ย รู้สึกยินดี เออ ดี ๆ ลูก เราจะได้รวย ๆ โดยเฉพาะภรรยาของลูกจะสนับสนุนมากเป็นพิเศษ  ทั้งยังเอาเงินมาฝากให้ลูกสาวช่วยปล่อยเงินกู้อีกด้วย 
การที่ภรรยาต้องบริจาคไตเป็นเพราะวิบากกรรมดังกล่าวที่สนับสนุนให้ลูกสาวปล่อยเงินกู้ดอกโหด แล้วฝากให้เขาไปช่วยปล่อยกู้ด้วย เพราะฉะนั้นการเปลี่ยนไตจากแม่ไปสู่ลูกนั้น หากทำใจให้เป็นกุศลถือว่าเป็นบุญใหม่ที่ได้สงเคราะห์เพื่อนมนุษย์โดยเฉพาะสายโลหิตคือลูก บุญก็จะเกิดขึ้น
ถ้าปรารถนาให้กรรมเบาบาง ต้องหมั่นสั่งสมบุญ ทำทาน รักษาศีล เจริญภาวนา อุทิศส่วนบุญให้กับทุก ๆ ชีวิตที่เราเคยไปล่วงเกินเอาไว้  
เห็นไหมจ๊ะว่า บาปเป็นเหตุให้เกิดวิบากกรรม เพราะฉะนั้นจะล้างบาปก็มีวิธีเดียว คือสร้างบุญด้วยตนเอง ไม่มีใครล้างบาปแทนให้ได้ เราทำบาปเองก็ต้องแก้เอง
๑๖ สิงหาคม พ.ศ. ๒๕๕๐
--------------------------------

๓๐  โรคภูมิแพ้ (๑)
ลูกชายของลูก อายุ ๙ ขวบ เขามีบุพกรรมใดจึงเป็นโรคภูมิแพ้ตั้งแต่เด็ก มักจามบ่อย นํ้ามูกไหล เขาเรียนหนังสือค่อนข้างเก่ง แต่ดื้อมาก ๆ ไม่ค่อยอยู่นิ่ง แม้กระทั่งมาทำบุญที่วัด บอกให้นั่งสมาธิก็จะนั่งได้ไม่เกิน ๕ นาที เป็นเพราะเขาประกอบเหตุมาอย่างไร และจะแก้ไขได้อย่างไรคะ และเขามีบารมีทางบวชมาหรือไม่คะ

คุณครูไม่ใหญ่
ลูกชายอายุ ๙ ขวบ เป็นโรคภูมิแพ้ จามและมีนํ้ามูกไหล เพราะชาติในอดีต ตอนเด็ก ๆ มักชอบแกล้งสัตว์ ไปจับเอาสัตว์เล็ก ๆ มากัดกัน เช่น จับจิ้งหรีดมากัดกัน บางทีก็แกล้งเอานํ้าราดหมาบ้าง แมวบ้าง หรือจับมันโยนลงไปในนํ้าให้มันหัดว่ายนํ้า เป็นต้น วิบากกรรมดังกล่าวมาส่งผล 
เป็นเด็กเรียนหนังสือค่อนข้างเก่ง แต่ไม่ค่อยอยู่นิ่ง แม้กระทั่งมาวัด ก็เพราะกล้ามเนื้อเขากำลังขยาย มันก็ต้องซนน่ะ ก็ให้เขายืดเส้นยืดสายกันบ้าง ก็ธรรมดา มานั่ง ๕ นาทีก็บุญนักหนาแล้ว เขามีบุญบวชในช่วงสั้น จะต้องประคองให้ดีจ้ะ
๓ กุมภาพันธ์ พ.ศ. ๒๕๔๙
--------------------------------
๓๑  โรคภูมิแพ้ (๒)
วิบากกรรมใดทำให้ในปีสุดท้ายที่เรียนอยู่ต่างประเทศ ลูกมีอาการป่วยเป็นโรคภูมิแพ้อย่างหนัก หายใจทางจมูกไม่ได้เลย แต่ต่อมาก็หายไปเองเพราะบุญใดคะ

คุณครูไม่ใหญ่
ปีสุดท้ายที่ลูกเรียนอยู่ต่างประเทศ ลูกมีอาการป่วยเป็นโรคภูมิแพ้อย่างหนัก หายใจทางจมูกไม่ได้เลย แต่ต่อมาก็หายไปเอง เพราะในอดีตได้เคยเกิดในสังคมเกษตรกรรม ได้ใช้แรงงานสัตว์หนักและหลายครั้งก็ดูแลสัตว์ไม่ดี ได้ปล่อยให้มันตากแดดตากฝน กับอีกชาติหนึ่งชอบแกล้งสัตว์ในช่วงวัยเด็ก เช่น จับลูกหมาลูกแมวอาบนํ้าเล่นสนุกสนาน 
กับอีกชาติหนึ่งเอากิ๊บไม้หนีบจมูกคนใช้ เพื่อความสนุกสนาน เพราะเห็นเขาเป็นคนบ้านป่า จมูกบี้แบน ก็เลยมีความคิดสงสารจะทำให้จมูกโด่ง บอก เธอมานี่ เดี๋ยวฉันจะทำจมูกเธอให้โด่ง แล้วก็เอาไม้หนีบดังกล่าวไปหนีบเอาไว้ แล้วก็สั่ง ห้ามเอาออก จนเด็กรับใช้หายใจไม่สะดวก วิบากกรรมดังกล่าวมารวมส่งผล 
แต่ยังมีบุญที่เคยอุปัฏฐากพระป่วย และถวายยารักษาโรคมาตัดรอนวิบากกรรมนี้ เพราะฉะนั้นไปดูแลพระอาพาธให้ดี หรือถ้าไม่อาพาธ เราก็เอาหยูกยาไปถวายท่าน 
๒๐ กุมภาพันธ์ พ.ศ. ๒๕๔๙
--------------------------------
๓๒  เกือบไป
ตอน “บุญมี” คลอดใหม่ ๆ ตัวเล็กนิดเดียว ไม่ขยับตัว ไม่ร้องไห้ ไม่หายใจ จนพยาบาลทำคลอดคิดว่า เด็กคงจะตายแล้ว ก็เลยเก็บร่างของเขาใส่ในถุงดำ เตรียมปิดปากถุงพร้อมที่จะนำไปทิ้ง แต่ขณะที่พยาบาลกำลังแจ้งให้ญาติ ๆ ทราบว่า เด็กที่คลอดเสียชีวิตแล้ว  ก็บังเอิญสังเกตเห็นถุงดำนั้น คล้ายกับมีอะไรดิ้นดุ๊กดิ๊กอยู่ข้างใน จึงได้เปิดปากถุงดำออก ไม่น่าเชื่อว่าเด็กในถุงกลับดิ้นได้ จึงได้รู้ว่ายังมีชีวิตอยู่ 
พยาบาลทั้งตกใจและดีใจ รีบนำเด็กออกมาทำความสะอาด แล้วเข้าตู้อบจนกระทั่งปลอดภัย เขาจึงรอดชีวิตมาได้อย่างหวุดหวิด

เป็นเพราะบุพกรรมใด บุญมีตอนคลอดใหม่ ๆ ถึงไม่ร้องไห้ ไม่กระดุกกระดิกตัวเลย จนถูกเก็บใส่ถุงดำและเกือบจะถูกโยนทิ้งครับ
คุณครูไม่ใหญ่
บุญมีคลอดใหม่ ๆ ไม่ร้องไห้ ไม่กระดุกกระดิกตัวเลย จนถูกเก็บใส่ถุงดำ  และเกือบถูกเก็บไปทิ้ง  เพราะชาติในอดีตชาติหนึ่ง ตอนเด็ก ๆ ได้ไปเขย่าต้นไม้ด้วยความซน จนลูกนกตกลงมาจากรังปางตาย แต่ก็ยังไม่ตาย แล้วก็นำลูกนกตัวนั้นกลับไปไว้ในรังอย่างเดิม เศษกรรมนี้มาส่งผลจ้ะ ทำให้ดูเหมือนตาย แต่ก็ไม่ตาย
๑๖ กุมภาพันธ์ พ.ศ. ๒๕๔๙
--------------------------------
๓๓  หูไม่ค่อยได้ยิน
ทำไมลูกสาวคนโต หูข้างซ้ายไม่ค่อยได้ยินมาแต่กำเนิด จะแก้ไขได้อย่างไรครับ

คุณครูไม่ใหญ่
ลูกสาวคนโต หูข้างซ้ายไม่ค่อยได้ยินมาตั้งแต่เกิด ก็เพราะกรรมในอดีตเคยแกล้งน้องโดยไม่ได้ตั้งใจ ดูนะจ๊ะว่า กฎกติกาของสังสารวัฏ ไม่มียกเว้นใคร ไม่ว่าเด็กนั้นจะอินโนเซ้นท์ จะเล่นกันเอง วิบากกรรมไม่น่าจะเข้ามาเกี่ยวข้องเลย ก็แกล้งน้องน่ะ ก็รักน้องก็เล่นกันสนุก ๆ แต่ทำไมมีวิบากกรรมถูกเซตโปรแกรมไว้ในตัวของผู้แกล้งน้องด้วยความรัก นี่เราต้องศึกษาไว้ ไม่ศึกษาไม่ได้ กฎแห่งกรรมคือกฎของเหตุผลที่ทุกคนหนีไม่พ้นแล้วจะต้องศึกษา
กรรมในอดีตเคยแกล้งน้องโดยไม่ได้ตั้งใจ เรื่องมีอยู่ว่า น้องสาวกำลังเอาไม้แคะหูด้วยความบันเทิง เธอก็ได้เอามือของเธอตบไปที่มือของน้องสาวในชาตินั้น แล้วเป็นเหตุให้ไม้แคะหูนั้นทิ่มเข้าไปในหูจนแก้วหูทะลุ วิบากกรรมนี้มาส่งผลจ้ะ คงจะหายยาก ให้สร้างบุญไป แล้วก็อธิษฐานจิตให้บุญนี้ไปช่วยให้หนักเป็นเบา 
๒๘ มกราคม พ.ศ. ๒๕๔๙
--------------------------------
๓๔  เป็นผื่นคันตามตัว
บุพกรรมใดทำให้ช่วง ๒ ปีนี้ ผิวหนังของหลานสาวมักเป็นผื่นคัน จะแก้วิบากกรรมนี้อย่างไรคะ 

คุณครูไม่ใหญ่
สาเหตุที่ทำให้เธอเป็นผื่นคันตามตัวง่าย เป็นเพราะเมื่อพุทธันดรที่ผ่านมา ในช่วงที่เธอยังเด็ก เธอเคยแกล้งเพื่อนของเธอ โดยนำใบไม้ที่มีพิษคัน ๆ คล้าย ๆ ใบตำแย เอามาตำผสมกับนํ้า จากนั้นก็เอาไปพรมลงบนเสื้อผ้าของเพื่อนที่พาดเอาไว้ เวลาที่เพื่อนเอามาใส่ก็คัน ๆ ตัวเองก็หัวเราะสนุกสนาน แต่เพื่อนกลับไม่มีอารมณ์หัวเราะด้วย เพราะทั้งแสบทั้งคัน วิบากกรรมนี้มาส่งผล
จะแก้วิบากกรรมนี้ ตัวลูกก็ควรจะแนะนำให้เธอหมั่นสั่งสมบุญทุกบุญอย่างเต็มที่เต็มกำลัง นอกจากนั้นลูกก็ควรแนะนำให้เธอหมั่นหาเวลาไปรับบุญทำความสะอาดเสนาสนะตามวัดหรือสถานที่ปฏิบัติธรรม เช่น ช่วยปัดกวาดเช็ดถูหอฉัน ลานวัด ศาลาการเปรียญ หรืออย่างน้อยถ้าไม่มีเวลาหรือไม่สะดวกจริง ๆ ก็ให้เธอทำความสะอาดห้องพระที่บ้านของตัวเองให้สะอาดทุกวัน จากนั้นให้เธออธิษฐานจิตน้อมนำบุญกุศลที่เธอได้ทำส่งผลให้เธอหายจากโรคภัยที่เกิดขึ้น เหมือนดังพระนางโรหิณี* ถ้าเธอสามารถปฏิบัติตัวได้ตามนี้ เธอก็จะมีสิทธิ์หายจากโรคนี้ได้
*ขนิษฐาของพระอนุรุทธเถระ
หายจากโรคผิวหนังเพราะบุญที่ได้สร้างหอฉัน
และคอยปัดกวาด ทำความสะอาดหอฉัน
๒๑ กันยายน พ.ศ. ๒๕๕๒
--------------------------------
๓๕  ตกต้นไม้
คุณพ่อเล่าว่า ตอนที่ลูกเกิดประมาณตี ๔ ครึ่ง ตอนนั้นมีดาวตกกระจายเต็มท้องฟ้า และไก่ขันแสดงความดีใจนั้นมีนิมิตหมายอะไรไหมคะ 
เหตุใดลูกต้องตกต้นไม้จนกระดูกหัก  สลบแต่ไม่ตาย และหายได้ด้วยวิชาหมอแผนโบราณ 

คุณครูไม่ใหญ่
ตอนที่ตัวลูกเกิด มีดาวตกกระจายเต็มท้องฟ้า และไก่ขันแสดงความดีใจนั้น ก็เป็นเรื่องปกติของไก่ตอนเช้าที่จะต้องขัน 
และดาวกระจายเต็มท้องฟ้าก็เป็นเรื่องธรรมดาที่มาพ้องกันกับการเกิดของตัวลูก
ที่ตกต้นไม้จนสลบ กระดูกหัก แต่หายได้ด้วยแพทย์แผนอดีตนั้น เพราะในอดีต ตอนเด็กได้เล่นแกล้งเพื่อนด้วยความรัก ไม่ใช่ด้วยความโกรธนะ โดยเขย่าต้นไม้จนเพื่อนตกลงมาสลบและกระดูกหักเหมือนตัวลูกเป็นในชาตินี้ แต่มีบุญที่ทำไว้ในพระพุทธศาสนา 
เช่น สร้างถาวรวัตถุ โบสถ์ วิหาร ศาลาการเปรียญ และบุญถวายยารักษาโรคและถวายทานต่าง ๆ มาตัดรอนวิบากกรรมนั้น ทำให้หายได้ไม่ว่าจะรักษาด้วยหมอใดก็ตามจ้ะ บาปก็ต้องแก้ด้วยบุญ
๑ มิถุนายน พ.ศ. ๒๕๕๐
--------------------------------
๓๖  ตกต้นตาล
คุณพ่อของลูก ลำบากมาตั้งแต่เด็ก ต้องขึ้นต้นตาลสูง ๆ เพื่อไปเก็บลูกตาล แล้วบางทีก็ตกต้นตาลลงมา แต่ก็ไม่ตาย เคยเหยียบตะปูทะลุจากฝ่าเท้าขึ้นมาถึงหลังเท้า มองเห็นตะปูโผล่ เคยป่วยเป็นโรคไวรัสตับอักเสบบี ซึ่งหมอบอกว่า ไม่รอดแน่ ต้องนอนอยู่โรงพยาบาลถึง ๓ เดือน 
กรรมใดคุณพ่อต้องตกต้นตาล เหยียบตะปูทะลุถึงฝ่าเท้า ป่วยเป็นโรคไวรัสตับอักเสบบี จนเกือบเสียชีวิต

คุณครูไม่ใหญ่
คุณพ่อตกต้นตาล เหยียบตะปูทะลุถึงหลังเท้า ป่วยเป็นโรคไวรัสตับอักเสบบีจนเกือบเสียชีวิต เพราะในอดีต ตอนเป็นเด็กเคยเล่นกับเพื่อนโดยปีนต้นไม้เล่นกัน แล้วก็แกล้งเขย่าจนเพื่อนตกต้นไม้ลงมาโดยไม่เจตนา กับความคะนองในวัยเด็ก ได้ทำกับดักขโมยที่จะมาตอนกลางคืน แต่คนในบ้านไปเหยียบกับดักเสียก่อนจนฝ่าเท้าทะลุ กับเศษกรรมสุราและปาณาติบาตทำกับแกล้มในอดีตมาส่งผลให้เป็นโรคไวรัสตับอักเสบบีจ้ะ
๙ มกราคม พ.ศ. ๒๕๔๙
--------------------------------
๓๗  เหตุที่เกิดเป็นผู้หญิง
ลูกเป็นอุบาสิกา เป็นเจ้าหน้าที่ช่วยงานอยู่ที่วัด แต่ในความรู้สึกของลูกคิดว่า ถ้าลูกได้เกิดเป็นผู้ชาย ลูกจะบวชเป็นพระ และจะได้ช่วยงานพระพุทธศาสนาได้มากกว่านี้
เพราะวิบากกรรมใด ชาตินี้ลูกจึงเกิดมาเป็นผู้หญิงคะ
คุณครูไม่ใหญ่
วิบากกรรมที่ทำให้ลูกต้องมาเกิดเป็นผู้หญิงในภพชาติปัจจุบันนี้ ก็เป็นเพราะเศษกรรมกาเมฯ ที่ลูกได้เคยทำผิดพลาดไว้ในหลาย ๆ พุทธันดรก่อน ๆ โน้น ตามมาส่งผล เรื่องก็มีอยู่ว่า 
ในหลาย ๆ พุทธันดรก่อน ๆ โน้น ลูกได้เกิดเป็นกุลบุตรรูปงาม และในช่วงที่ตัวลูก
เป็นวัยรุ่น ลูกก็ได้มีรักฉุกละหุกและก็พลาดไปชิงสุกก่อนห่ามกับคู่รักของลูกด้วย
แม้ในตอนนั้นตัวลูกจะทำไปด้วยความไม่รู้ว่า สิ่งที่ตัวลูกทำลงไปจะเป็นบาปและผิดศีล เพราะไม่ได้ศึกษาและไม่มีความรู้เรื่องนี้ ก็เป็นคู่รักกันน่ะ ไม่คิดว่าการเลยเถิดไปอย่างนั้นจะเป็นบาป นี่เราคิดกันเอง เพราะกิเลสในตัวเข้าไปบังคับในแหล่งกำเนิดแห่งความคิด คำพูด และการกระทำ แล้วก็เก็บทั้งหมดเป็นวิบาก ปรับคดีเลย เพราะฉะนั้นจึงต้องศึกษาให้ดี อย่างนี้ถือว่าชิงสุกก่อนห่าม แม้ว่าต่อมาภายหลังจะแต่งงานกันก็ตาม แต่มันผิดกฎแห่งกรรม Law of Karma เพราะเราถูกกฎนี้มาบังคับเราอยู่ วิบากกรรมกาเมฯ ก็ได้เกิดขึ้นแล้วกับตัวลูก และก็เซตเป็นโปรแกรมติดตัวลูกมาจนถึงภพชาติปัจจุบัน ดังนั้นเมื่อวิบากกรรมดังกล่าวได้ช่องส่งผล จึงทำให้ลูกเป็นผู้หญิง เสียงเปลี่ยนไป ร่างกายเปลี่ยนไป เครื่องแต่งตัวก็เปลี่ยนไป และอะไรทุกอย่างก็เปลี่ยนไปหมด ด้วยเหตุฉะนี้แล
๒๓ ธันวาคม พ.ศ. ๒๕๕๓
--------------------------------
๓๘  โรคหอบหืด 
ลูกมีโรคประจำตัวคือ โรคหอบ แต่ตอนนี้ลูกไม่เป็นมากเท่าตอนเด็ก ๆ แล้วค่ะ ตอนเด็ก ๆ ลูกแพ้ขนสัตว์และไม่สามารถมีตุ๊กตาที่มีขน ๆ ได้เลย คุณหมอแนะนำให้ออกกำลังกาย ลูกจึงตัดสินใจไปเรียนขี่ม้า
ลูกขี่ม้าอยู่ประมาณ ๗ ปี มีโอกาสแข่งขันขี่ม้าหลายครั้ง ซึ่งในแต่ละครั้งลูกจะเข้ารอบในอันดับต้น ๆ เสมอ และในปี พ.ศ. ๒๕๔๑ ลูกสามารถคว้ารางวัลที่ ๑ ในการแข่งขันระดับเยาวชนของประเทศ หลังจากที่ลูกขี่ม้า อาการหอบก็ค่อย ๆ หายไป ตอนนี้จะหอบเฉพาะเวลาไม่สบายหนัก ๆ เท่านั้น
ทำไมลูกจึงเป็นโรคหอบ แต่ก็ดีขึ้นหลังจากขี่ม้า การที่ลูกขี่ม้าในชาตินี้ จะส่งผลกรรมอะไรต่อลูกในชาติหน้า แล้วจะมีวิธีการแก้ไขให้กรรมเบาบางลงอย่างไรคะ
คุณครูไม่ใหญ่ 
ลูกเป็นโรคหอบ เพราะกรรมในอดีตชาติหนึ่ง ได้เกิดในตระกูลเศรษฐี ได้เคยสั่งลงโทษบริวารที่ทำผิดให้ลากรถที่เป็นยานพาหนะของตัวเองแทนม้า คือ เอาม้าออกแล้วเอาบริวารที่กระทำผิดมาลากแทนม้า จนเขาเหนื่อยหอบ มาส่งผลให้ลูกเป็นโรคหอบในชาตินี้ ที่ดีขึ้นเพราะวิบากกรรมเบาบาง  อีกทั้งบุญที่ถวายยารักษาโรค และให้ชีวิตสัตว์เป็นทาน มาส่งผลจ้ะ ไม่ใช่เพราะขี่ม้า
การที่ลูกขี่ม้าในชาตินี้ จะมีวิบากกรรม คือ ถ้าขี่เป็นกีฬาและไม่ได้ใช้งานหนักเกินไป อีกทั้งดูแลอย่างดีก็ไม่เป็นไร แต่ถ้าใช้แรงงานม้าจนหนักและไม่ดูแลอย่างดี ก็จะมีวิบากกรรม คือ จะเป็นโรคหืดหอบต่อไปจ้ะ ก็ขึ้นอยู่กับว่าขี่แบบไหน 
๑๗ มีนาคม พ.ศ. ๒๕๔๙
--------------------------------
๓๙  อัมพาตแขนขาไม่มีแรง
คุณแม่ของลูก ขณะอายุ ๖๘ ปี ได้ป่วยเป็นอัมพาตแขนขาไม่มีแรง ขยับไม่ได้ เป็นอยู่ ๑ ปี ไปหาหมอโรงพยาบาล หมอบอกว่า เป็นเพราะเส้นโลหิตตีบ แต่รักษาไม่หาย พอปี ๒๕๔๖ ลูกได้ชวนให้แม่ทำบุญหล่อหลวงปู่* ด้วยทองคำ แม่ได้ตัดใจนำเข็มขัดนากที่มีอยู่ ให้ลูกไปขาย ได้เงินมา ๑๒,๐๐๐ บาท ลูกก็ได้นำเงินนั้นมาทำบุญให้แม่ 
หลังจากนั้น ๘ เดือน ก็เปลี่ยนไปหาหมออีกโรงพยาบาลหนึ่ง หมอก็ตรวจพบว่า แม่ป่วยเพราะเส้นเลือดอุดตันที่สมองซีกขวา หมอได้ทำการรักษาให้ ไม่นานแม่ก็หาย เดินได้เป็นปกติ แต่ปัจจุบันแม่ไม่ยอมมาวัด หันไปเล่นไพ่ สูบบุหรี่ 
*พระมงคลเทพมุนี (สด  จนฺทสโร) พระผู้ปราบมาร
เวลาลูกถามว่า ทำไมไม่มาวัด แม่ก็ทำท่าไม่พอใจ และทำตาแดง ๆ ปัจจุบันนี้แม่เริ่มมีอาการแขนขาไม่มีแรง เหมือนที่เคยเป็นครั้งแรก
กรรมใดทำให้แม่ป่วยเป็นอัมพาตอยู่เป็นปี แม่หายเพราะบุญหล่อรูปหลวงปู่ใช่ไหมคะ การที่แม่กลับมามีอาการแขนขาไม่มีแรงอีกครั้ง เป็นเพราะบุญที่ทำไว้หมดไปใช่หรือไม่คะ 
เหตุใดคุณแม่จึงไม่ยอมมาวัดอีก ลูกจะต้องทำอย่างไรให้ท่านยอมมาวัดคะ
คุณครูไม่ใหญ่
คุณแม่ป่วยเป็นอัมพาตแขนขาไม่มีแรง ขยับตัวไม่ได้อยู่เป็นปี เพราะกรรมในอดีตสมัยท่านเกิดในสังคมเกษตรกรรม ได้ผูกมัดสัตว์เอาไว้ฆ่าขายและสั่งให้เขาฆ่า มารวมส่งผลจ้ะ
แม่หายได้ชั่วคราว เพราะบุญหล่อรูปหลวงปู่วัดปากนํ้าไปช่วยตัดรอนวิบากกรรมได้จ้ะ แต่ต่อมาแขนขาไม่ค่อยมีแรงอีกครั้ง เพราะเมื่อบุญหย่อนลงมา วิบากกรรมดังกล่าวก็มาส่งผลอีก
แม่ของลูกไม่ยอมมาวัดอีก เพราะท่านไม่เข้าใจวัด กับเห็นลูกมาทำบุญเยอะ กอปรกับใจท่านยังไม่เปิด ลูกก็ต้องคอยเป็นกัลยาณมิตรให้ท่าน ด้วยใจที่ใสและเยือกเย็นจ้ะ
๒๘ มีนาคม พ.ศ. ๒๕๔๙
--------------------------------
๔๐  ผ่าท้องคลอดบุตร
เมื่อครั้งที่ลูกตั้งท้องลูกสาวคนที่ ๓ พอครบกำหนดคลอด สามีก็บอกว่า ผ่าออกดีกว่า สบายกว่า ลูกจึงตกลงผ่า แต่หลังผ่าแล้วก็ไม่ได้สบายอย่างที่คิด คือ ลูกได้เป็นตะคิวในท้องและที่ขาอยู่เป็นประจำ หลังก็แข็ง เวลาเดินต้องเดินตัวตรง เอี้ยวตัวไม่ได้เลย เป็นมาตลอด ๗ ปีเต็ม เป็นแต่ละครั้งต้องหาหมอนวดโกยมดลูกขึ้นจึงจะหาย ปัจจุบันยังมีอาการอยู่บ้าง แต่น้อยลง
กรรมใดบันดาลให้ลูกตัดสินใจผ่าท้อง  ทำให้ลูกป่วยเป็นตะคิวในท้องและขา หลังแข็งต้องเดินตัวตรง เป็นอยู่นานถึง ๗ ปี

คุณครูไม่ใหญ่
ที่ลูกตัดสินใจผ่าท้องคลอดลูกคนที่ ๓ เป็นเหตุให้ป่วยเป็นตะคิวที่ท้องและขา  หลังแข็ง ต้องเดินตัวตรง เป็นอยู่นานถึง ๗ ปี เพราะกรรมในอดีตได้เคยเกิดในสังคมเกษตรกรรม ได้ฆ่าสัตว์เล็กสัตว์น้อย รวมกับกรรมมัดสัตว์เอาไว้ฆ่าขายและส่งให้เขาฆ่าเป็นประจำ มารวมส่งผลจ้ะ
๒๘ มีนาคม พ.ศ. ๒๕๔๙
--------------------------------
๔๑  ตาบอด
คุณปู่เคยเล่นการพนันถั่ว แล้วก็เสพฝิ่น ทำอยู่ระยะหนึ่ง แต่นานเท่าไรลูกก็ไม่ทราบ ภายหลังที่เลิกสิ่งเหล่านี้ได้ประมาณ ๒๐ ปี คุณปู่ก็เสียชีวิตด้วยโรคชรา ก่อนเสียชีวิต ๕-๖ ปี คุณปู่ตาบอดทั้ง ๒ ข้าง กรรมใดที่ทำให้คุณปู่ตาบอดในบั้นปลายของชีวิตคะ 

คุณครูไม่ใหญ่
คุณปู่ตาบอดในบั้นปลายของชีวิต เพราะเศษกรรมในอดีตชาติ ที่ปู่ได้เป็นเจ้ามือพนันถั่ว เหมือนชาตินี้แหละ แล้วได้จับคนที่โกงได้ เลยเอายาพิษหยอดตาทำให้ดวงตาของเขาบอด รวมกับกรรมในปัจจุบันที่เล่นพนันและใช้เทคนิคในการเล่นถั่ว วิบากกรรมดังกล่าวมารวมส่งผลจ้ะ 
๒๘ มีนาคม พ.ศ. ๒๕๔๙
--------------------------------
๔๒  โรคตับเสื่อม
ลูกมีวิบากกรรมใด จึงเป็นโรคตับเสื่อม ทั้ง ๆ ที่เหล้าไม่ดื่ม บุหรี่ไม่สูบ ของหมักดองก็ไม่ค่อยรับประทาน โดยคุณหมอก็ไม่ทราบสาเหตุว่า ทำไมตับจึงเสื่อม และลูกจะอายุยืนยาวไหมคะ

คุณครูไม่ใหญ่
ลูกเป็นโรคตับเสื่อม เพราะกรรมในอดีตที่ลูกต้มฆ่าสัตว์ทำกับแกล้มสุราเป็นประจำ ตามคำสั่งของเจ้านายเศรษฐี เพื่อเลี้ยงแขกเหรื่อที่มาบ้านจ้ะ นี่ขนาดทำตามเจ้านายสั่ง ยังมีวิบาก 
ให้ลูกทำบุญทุกบุญทั้งทาน ศีล ภาวนา ปล่อยสัตว์ ปล่อยปลา แล้วอุทิศบุญกุศลนี้ไปให้ยังสัตว์ที่ลูกเคยไปเบียดเบียนเขาเอาไว้ หนักก็จะเป็นเบา เบาก็จะหาย และก็จะอายุไม่สั้นจ้ะ
๓ เมษายน พ.ศ. ๒๕๔๙
--------------------------------
๔๓  สะเก็ดเงิน / ภูมิแพ้ 
ลูกเริ่มมีบาดแผลเล็ก ๆ เกิดขึ้นที่เท้า เพราะความคันลูกจึงใช้เล็บไปเกาและแกะมัน ยิ่งแกะยิ่งเกาแผลก็ยิ่งขยายลุกลามกว้างขึ้น บางที่ที่คันมาก ลูกต้องเกาแรง ๆ 
ถี่ ๆ จนเลือดออกซิบ ๆ ก็ยังไม่หายคัน 
ต่อมาอาการคันและเป็นแผลนี้ได้ลามจนเป็นกับเท้าทั้งสองข้าง รักษาเท่าไรก็ไม่หาย แผลขยายวงกว้างลามเป็นทั้งนิ้วเท้า ข้อเท้า หมอต้องขูดเอาเนื้อบริเวณนั้นไปตรวจ ผลปรากฏว่า ลูกเป็นโรคสะเก็ดเงินที่เท้า หมอจึงฉีดยาสเตียรอยด์เพื่อรักษา พอฉีดยาแผลก็เริ่มแห้ง ตกสะเก็ด และลอกออกมาเป็นแผ่น ๆ แต่แทนที่จะหายขาด กลับเป็นใหม่อีก จนลูกไม่รู้จะทำอย่างไรแล้วค่ะ 
ตอนนี้เท้าทั้งสองข้างของลูก ทั้งคัน ทั้งดำ ทั้งมีกลิ่น และลูกก็อายเขามาก ๆ เพราะไปไหนก็มีแต่คนมองเท้า ลูกเป็นโรคนี้เรื้อรังจนถึงปัจจุบันนี้ ๘ ปีแล้วค่ะ 
และในช่วงเวลาเดียวกันกับที่ลูกเป็นโรคสะเก็ดเงินนี้เอง สามีของลูกก็เป็นโรคภูมิแพ้ คือ เขาจะมีอาการแน่นจมูก หายใจลำบากมาก และจามฟึดฟัด ๆ หมอได้ให้ทั้งยากิน ยาพ่น ก็ยังไม่หาย จนเปลี่ยนหมอมาหลายหมอแล้วก็ยังไม่หายอีก เขาเป็นจนเรื้อรังถึงขั้นที่จมูกไม่ได้กลิ่นอะไรเลยเป็นเวลาถึง ๘ ปี เช่นเดียวกับลูก
บุพกรรมใดทำให้ลูกเป็นโรคสะเก็ดเงินที่เท้า และสามีเป็นโรคภูมิแพ้จนไม่ได้กลิ่นอะไรเลย และแต่ละคนจะมีโอกาสหายไหมคะ ต้องแก้ไขอย่างไรคะ

คุณครูไม่ใหญ่
ลูกเป็นโรคสะเก็ดเงินที่เท้า เพราะกรรมในอดีตชาติหนึ่ง ตัวลูกเองได้เดินเข้าไปในลานพระอุโบสถด้วยเท้าที่เปื้อนโคลน จนทำให้ลานนั้นสกปรก และก็ไม่ได้มาเช็ดถูให้มันสะอาด กับมีวจีกรรมที่ชอบพูดด่าว่าคนอื่น และก็เคยแช่งน้องสาวที่ทะเลาะกันว่า ห้ามกลับมาเหยียบที่บ้านนี้อีก  แต่น้องสาวก็ยังมาที่บ้าน จึงได้แช่งน้องสาวว่า ต่อไปให้เท้าเปื่อยเน่า เป็นต้นจ้ะ วิบากกรรมดังกล่าวมารวมส่งผล
สามีเป็นโรคภูมิแพ้ จนไม่ได้กลิ่นอะไรเลย เพราะในอดีตชอบเลี้ยงสัตว์ เช่น เลี้ยงนก หมา แมว ไว้นอกบ้าน ให้มันตากแดดตากฝนโดยไม่ดูแล โดยเฉพาะนกที่อยู่ในกรงจนมันทรมาน วิบากกรรมนี้มาส่งผลให้เป็นโรคภูมิแพ้ 
จะแก้ไข ก็ให้สั่งสมบุญทุกบุญ ทั้งทาน ศีล ภาวนา และปล่อยสัตว์ปล่อยปลา แล้วอุทิศบุญกุศลไปให้สัตว์เหล่านั้น  
โดยเฉพาะตัวลูกเองก็ต้องไปถูโบสถ์ ไปถูมหารัตนวิหารคด ทำความสะอาดหอฉัน แล้วให้พูดแต่ปิยวาจา  ถ้อยคำไพเราะ เป็นคำจริงที่มีประโยชน์ ก็จะช่วยหนักเป็นเบา เบาเป็นหาย โรคนี้หายได้จ้ะ
๗ เมษายน พ.ศ. ๒๕๔๙
--------------------------------
๔๔  โรคไต / เบาหวาน 
ลูกฝาแฝดคนเล็กของลูก ป่วยเป็นโรคไตอักเสบเรื้อรังมาตั้งแต่อายุได้เพียง ๔ เดือน พออายุได้ ๒ ขวบ ก็ชักตาค้างเนื่องจากไข้ขึ้นสูงอีก เมื่ออายุได้ ๖ ขวบกว่า ๆ 
ตรวจพบว่า เป็นโรคเบาหวาน คุณหมอบอกว่า ต้องฉีดอินซูลินไปตลอดชีวิตทั้งเช้า-เย็น ต้องคอยระวังเรื่องอาหารและโรคแทรกซ้อน ห้ามมีบาดแผลเพราะแผลจะหายยาก 
ทุกวันนี้ลูกทำอาหารไปส่งเขาตอนกลางวันที่โรงเรียนทุกวัน ด้วยความรู้สึกที่รักลูกที่สุด ทำให้ลูกรู้สึกทรมานใจและทุกข์ใจมากที่สุดเช่นกัน ตั้งแต่ลูกทราบว่าเขาเป็นโรคเบาหวานนี้ ทำให้ลูกคิดมากและทำใจไม่ได้มาตลอด จนบางครั้งลูกอยากจะรับเป็นโรคนี้เสียเอง และไม่เข้าใจว่าทำไมโรคนี้ ถึงได้มาเป็นกับเด็กที่อายุเพียงแค่นี้ด้วย 
ทุกวันนี้ลูกคิดมากและมีความกังวล หรือเป็นเพราะวจีกรรมที่ลูกเคยพูดไว้ก่อนที่ลูกสาวคนนี้จะล้มป่วยเพียง ๕ วัน ในตอนนั้น ลูกยังไม่เข้าใจวัด ลูกดูรูปภาพงานสลายร่างคุณยายอาจารย์ฯ แล้วเห็นคนมาวัดเป็นแสน ๆ ลูกก็ได้พูดว่า “พวกที่มาวัด คือ พวกไม่มีอะไรทำ หรือถ้าไม่ป่วยไข้อะไร ก็ไม่มาวัดหรอก” 
ลูกพูดออกไปโดยรู้เท่าไม่ถึงการณ์ เพราะความที่ลูกไม่เข้าใจในเรื่องวัด เรื่องบุญ ซึ่ง ณ เวลานี้ลูกรู้สึกผิดไปแล้ว และก็ขอถือโอกาสกราบขอขมาต่อคุณครูไม่ใหญ่ และท่านผู้มีบุญทุก ๆ ท่าน ที่ได้ตั้งใจมาสร้างบารมีด้วยค่ะ 
ทุกวันนี้ หลังจากที่พวกเราทุกคนดู DMC แล้ว ทำให้เราเข้าใจเรื่องวัด เข้าใจเรื่องราวความเป็นจริงของชีวิต และตั้งใจสร้างบารมีกันอย่างยิ่งยวด ทำบุญทุกบุญไม่เคยขาดเลย และลูกกับสามีก็เป็นตัวจักรสำคัญในการพาเด็กนักเรียนในโรงเรียนมาอบรมค่ายคุณธรรม  พาเด็กนักเรียนมาช่วยงานบวชที่ธุดงคสถานจันทปุระอีกด้วย
วจีกรรมที่ลูกพูด มีส่วนทำให้ลูกสาวแฝดคนเล็กของลูกป่วยหรือไม่ และวจีกรรมนี้จะส่งผลกับลูกในอนาคตอย่างไร ลูกต้องแก้วิบากกรรมนี้อย่างไรคะ

คุณครูไม่ใหญ่
วจีกรรมที่ลูกพูดว่า “พวกที่มาวัด คือ พวกไม่มีอะไรทำ หรือถ้าไม่ป่วยไข้ก็ไม่มาวัด” นั้นไม่เกี่ยวกับการป่วยของลูกสาวคนเล็ก แต่เป็นวิบากกรรมส่วนตัวของลูกสาวคนเล็กในอดีตที่เคยทุบตีสัตว์ในเวลาไม่พอใจ และฆ่าสัตว์ทำอาหาร มารวมส่งผล โดยก่อนฆ่าก็มักจะทุบตีให้มันเจ็บทรมาน วิบากกรรมนี้จึงทำให้ชัก และเป็นโรคเบาหวาน 
อีกทั้งมักจะโกงเงินพ่อแม่ เช่น พ่อแม่ให้ค้าขายแทนท่าน ก็มักจะงุบงิบเงินเป็นของตนเองเสมอ วิบากกรรมนี้จึงทำให้เป็นโรคไตอักเสบ 
วิธีแก้ ปัจจุบันก็นำเงินไปถวายท่านก็ได้ เพราะพ่อแม่เป็นพระอรหันต์ในบ้าน และให้สั่งสมบุญทุกบุญ ทั้งทาน  ศีล ภาวนา และปล่อยสัตว์ใหญ่สัตว์เล็ก ให้ชีวิตสัตว์เป็นทาน แล้วอุทิศบุญกุศลไปให้สัตว์เหล่านั้น  หนักก็จะเป็นเบา เบาก็จะหายจ้ะ
วจีกรรมที่ลูกพูดจะส่งผลกับลูก คือ เวลาลูกจะมาวัดก็จะต้องป่วยไข้ก่อน เพราะลูกพูดว่าต้องป่วยเท่านั้นจึงจะเข้าวัด หรือไม่มีอะไรจะทำตามที่ลูกพูดนั่นแหละ มันจะเป็นอย่างนั้น แต่ว่าเมื่อขอขมาแล้ว กรรมนี้ก็ระงับไป ครูไม่ใหญ่ให้อโหสิจ้ะ ให้หายเจ็บ หายป่วย หายไข้นะลูกนะ ให้หายเป็นอัศจรรย์เลย แล้วก็มาเลี้ยงพระ มาหล่อพระ และลูกต้องมาวัดสร้างบารมีให้ได้ตลอด รวมทั้งต้องไปชวนคนอื่นมาด้วย และต้องพูดทำความเข้าใจกับคนที่ไม่เข้าใจวัด ให้เข้าใจวัดได้ถูกต้องด้วย จึงจะแก้วิบากกรรมนี้ได้
๗ เมษายน พ.ศ. ๒๕๔๙
--------------------------------
๔๕  ปวดขาจังเลย
บุพกรรมใดทำให้โยมแม่เป็นโรคปวดขามาก ต้องแก้ไขอย่างไรครับ

คุณครูไม่ใหญ่
โยมแม่เป็นโรคปวดขามาก เพราะกรรมในอดีตเคยเอาไม้ไปตีขาสุนัข ที่มันมาถ่ายเลอะเทอะ จนขามันเป๋ กับกรรมผูกขาสัตว์ในอดีตเพื่อส่งขาย วิบากกรรมดังกล่าวมาส่งผล ต้องทำบุญทุกบุญ แล้วอุทิศไปให้สัตว์เหล่านั้นบ่อย ๆ หนักก็จะเป็นเบา
๑๙ มกราคม พ.ศ. ๒๕๔๙
--------------------------------
๔๖  เล่นกับไฟ
ตัวผมเอง ตอนอายุ ๗-๘ ขวบ ผมเคยจุดไฟเผามดแดงเล่นด้วยความไร้เดียงสา พออายุ ๑๒ ปี ผมก็เล่นปืนแก๊ปแบบเด็ก ๆ มีกระสุนเป็นดินปืนที่หยอดใส่แถบกระดาษเส้นยาว ๆ วันนั้นผมซื้อมา ๑๐ ม้วนติดกัน ผมจึงใช้มีดเฉือนตัดระหว่างม้วน ถูไปถูมา ดินปืนระเบิด ไฟพุ่งสูงท่วมหัว ด้วยความกลัวไฟไหม้บ้าน ผมจึงใช้มือขวาตบลงบนม้วนดินปืน ไฟดับครับ แต่มือผมดำเกรียมเหมือนมือลิง นิ้วทั้งสี่ติดกัน ปวดแสบปวดร้อนมากจนทนไม่ไหวสลบไปเลยครับ คุณหมอต้องให้ยาแก้ปวด รักษาอยู่นานถึง ๓ เดือน จึงหายสนิท  
เพราะวิบากกรรมใด ผมจึงถูกไฟเผาที่มือ เกี่ยวกับกรรมที่ผมเคยจุดไฟเผามดแดงตอนเด็ก ๆ หรือไม่ครับ

คุณครูไม่ใหญ่ 
ตอนลูกอายุ ๗-๘ ขวบ ได้จุดไฟเผามดแดงเล่น ก็เป็นเพียงแค่กรรมเสริมทำให้ตอนอายุ ๑๒ ขวบ ถูกไฟเผาที่มือ 
ส่วนกรรมหลักที่ทำให้ลูกถูกไฟเผาที่มือ เพราะในอดีตชาติชาติหนึ่งลูกเคยนึกสนุก ทรมานทาสที่กระทำผิด โดยจับทาสมัดไว้ แล้วมัดมือทาสกับคบไฟจนไฟลามมาถึงมือทาสคนนั้น ทาสคนนั้นได้รับความทรมาน พอทรมานเสร็จแล้วลูกก็ปล่อยตัวไป กรรมนี้มาส่งผลจ้ะ คือ มีกรรมหลักกับกรรมเสริม
๑๖ สิงหาคม พ.ศ. ๒๕๕๐
--------------------------------

๔๗  ไฟช็อต / รถชน / ไฟไหม้
ตั้งแต่เล็กจนโต ผมมักจะได้รับอุบัติเหตุอยู่เนือง ๆ  แม้ผมจะระวังตัวอย่างไรก็ตาม มันก็ต้องเจอ แต่อุบัติเหตุครั้งสำคัญแทบจะเอาชีวิตไม่รอดที่ผมจำฝังใจมาตลอด คือ ครั้งหนึ่งสมัยที่ผมเป็นเด็ก ผมถูกวัวเตะจนสลบเหมือดคาที่  เมื่อผมโตขึ้น ถูกไฟฟ้าช็อตจนสลบและหยุดหายใจไปนาน ๗ นาที 
อีกเหตุการณ์หนึ่ง ตอนนั้นผมตั้งใจจะไปเยี่ยมญาติของภรรยาที่โคราช เราไปกัน ๕ คน คือ ผม ภรรยา หลานสาว และน้าสาวอีก ๒ คนของภรรยา ระหว่างทางที่รถกำลังแล่นไปนั้น จู่ ๆ ก็มีรถไถนาคันหนึ่งหักเลี้ยวเข้ามาพอดี ผมหักหลบไม่ทัน รถจึงพุ่งชนเข้าอย่างจัง แล้วลอยกระเด็นไปปะทะกับรถสองแถวอีกต่อหนึ่ง 
ล่าสุดบ้านผมถูกไฟไหม้ ทรัพย์สินที่มีก็วอดวายไปในชั่วพริบตา ช่วงนั้นกำลังใจผมยํ่าแย่มาก แต่ยังโชคดีที่ยังมีชีวิตให้ผมได้มีโอกาสมาสร้างบุญบารมีจนถึงทุกวันนี้  
ผมทำกรรมอะไรมาจึงต้องประสบอุบัติเหตุแทบปางตายหลายครั้ง อุบัติเหตุครั้งที่ผมกับภรรยาและญาติที่นั่งรถมาด้วยกันทั้ง ๕ ชีวิตนั้น เรามีบุพกรรมร่วมกันมาอย่างไร และเรารอดมาเพราะบุญใด จะมีวิธีใดที่จะแก้กรรมตรงนี้ให้เบาบางหรือหมดไปได้ครับ
ล่าสุดบ้านที่เมืองไทยถูกไฟไหม้ ข้าวของทรัพย์สินที่มีก็ถูกไฟไหม้หมดไม่มีเหลือ เป็นเพราะกรรมใด จะแก้ไขได้อย่างไรครับ  

คุณครูไม่ใหญ่
ตัวลูกต้องประสบอุบัติเหตุปางตายหลายครั้ง เพราะกรรมในอดีตเคยเป็นเจ้าหน้าที่ของทางการ โดยมีหน้าที่คอยโบยตีผู้กระทำความผิดตามอาญาหลวง มีหลายครั้งก็ได้โบยตีผู้ต้องโทษจนเขาสลบไป 
วิบากกรรมดังกล่าวมารวมส่งผลให้ประสบอุบัติเหตุดังกล่าวทั้งหมด ที่รอดตายมาได้เพราะไม่ได้รับผิดชอบในส่วนของการประหารชีวิต หรือราชทัณฑ์อะไรอย่างนั้น จึงทำให้แค่สลบไปจ้ะ นี่ขนาดแค่ทำตามหน้าที่นะ
อุบัติเหตุครั้งที่เดินทางไปกับภรรยาและญาติทั้งหมด ๕ คน ประสบอุบัติเหตุ แต่รอดมาได้ เพราะในอดีตทุกคนได้เป็นญาติกันและนัดมาเจอกันเพื่อสังสรรค์ตามโอกาส ตัวลูกก็ได้ชวนเชือดหมูเพื่อมาทำเป็นอาหาร และทุกคนก็ช่วยกันทำ วิบากกรรมนี้มาส่งผล ที่รอดมาได้เพราะบุญที่ทำในปัจจุบันกับหมู่คณะและในพระพุทธศาสนาจ้ะ  จะแก้ไขก็ต้องสั่งสมบุญทุกบุญและปล่อยสัตว์ปล่อยปลา อุทิศบุญกุศลให้กับสัตว์เหล่านั้นบ่อย ๆ 
บ้านที่เมืองไทยถูกไฟไหม้ ข้าวของทรัพย์สินที่มีถูกไฟไหม้หมดไม่มีเหลือเลย เพราะกรรมในอดีตชาติหนึ่งได้ทะเลาะกับคู่อริอีกหมู่บ้านหนึ่ง จึงได้ชวนพรรคพวกไปเผาบ้านของคู่อริ จนบ้านและทรัพย์สินของเขาถูกไฟไหม้หมด มาส่งผล จะแก้ไข ก็ให้สั่งสมบุญทุกบุญ ทั้งทาน  ศีล  ภาวนา สร้างวัดวาอารามให้มาก ๆ แล้วอุทิศบุญนี้ไปให้ผู้ที่เราไปทำลายทรัพย์สินของเขาบ่อย ๆ  
๑๒ เมษายน พ.ศ. ๒๕๕๐
--------------------------------
๔๘  ถูกไฟคลอก
ครอบครัวของลูกมีอาชีพขายนํ้าแข็งและนํ้าหวานให้กับนักศึกษาในมหาวิทยาลัยแห่งหนึ่งใน จ.สงขลา วันหนึ่งในขณะที่ตัวลูกและสามีได้ช่วยกันเปิดร้าน สามีก็ไปเปิดเตาแก๊สเพื่อที่จะต้มนํ้าเอาไว้ชงนํ้าหวานขาย 
แต่ไฟที่หัวเตาแก๊สก็ไม่ยอมติด  สามีจึงได้ไปถอดหัววาล์วของถังแก๊สออกมาเช็กดู ในขณะที่สามีกำลังถอดหัววาล์วของถังแก๊สออกมา ตัวลูกซึ่งไม่ทันมองว่าสามีกำลังทำอะไรอยู่ ก็ได้เดินไปเปิดสวิตช์ที่หัวเตาจึงทำให้เกิดประกายไฟขึ้นและไปติดกับแก๊สที่พุ่งออกมาจากถัง เปลวไฟจึงลุกท่วมทั่วบริเวณร้าน ทำให้ตัวลูกถูกไฟเผาที่แขนและขา แต่สามีของลูกถูกไฟเผาตั้งแต่ใบหน้า แขน ลำตัวมาจนถึงขา ทำให้ลูกและสามีต้องพักรักษาตัวเป็นเวลาหลายเดือน
กรรมใดที่ทำให้ตัวลูกและสามีต้องถูกไฟเผาตามร่างกาย และทำอย่างไรจึงจะพ้นจากวิบากกรรมนี้ได้
คุณครูไม่ใหญ่
ตัวลูกและสามีถูกไฟเผาตามร่างกาย เพราะเศษกรรมในอดีตที่เคยปิ้งย่างสัตว์เป็น ๆ มาทำเป็นอาหารมาส่งผล โดยทั้งตัวลูกและสามีก็มีกรรมคล้าย ๆ กันจ้ะ 
จะแก้ไขวิบากกรรมนี้ ก็ให้หมั่นทำบุญทุกบุญ ทั้งทาน ศีล ภาวนา รวมทั้งปล่อยสัตว์ปล่อยปลาบ่อย ๆ แล้วอุทิศส่วนกุศลไปให้สัตว์เหล่านั้น อีกทั้งอย่าได้ทำกรรมแบบนี้อีก
๑ พฤษภาคม พ.ศ. ๒๕๔๙
--------------------------------
๔๙  โดนสะเก็ดระเบิด
คุณพ่อของกระผม เกือบจะเสียชีวิตมาแล้ว ๒ ครั้ง ครั้งแรกตอนอายุประมาณ ๒๐ ปี ช่วงนั้นเกิดจลาจลกบฏแมนฮัตตัน ทหารเรือได้นำเรือมาปิดล้อมบริเวณท่านํ้าท่าเตียน และยิงปืนใหญ่เข้าใส่อู่ซ่อมเรือ คุณพ่อซึ่งหลบอยู่บริเวณนั้นถูกสะเก็ดของกระสุนปืนใหญ่เข้าที่ข้างหลัง กระสุนไปฝังที่กระดูกสะโพก ตอนนั้นคุณลุงรีบพาท่านส่งโรงพยาบาล แต่พอไปถึงหมอกลับปล่อยให้นอนซมอยู่ถึง ๗ วัน จนเกือบเสียชีวิต จนคุณลุงต้องพาท่านย้ายออกมาผ่าตัดที่คลินิกอีกแห่งหนึ่ง ในที่สุดก็รอดมาได้ แต่ก็เกือบเดินไม่ได้ เพราะกระสุนไปตัดเส้นเอ็นขาจนเกือบขาด 
ครั้งที่ ๒ ตอนที่ท่านอยู่เมืองจีน กำลังเตรียมจะเดินทางกลับมาเมืองไทย ท่านเกือบจะเสียชีวิต เพราะไตวาย ต้องเข้ารับการฟอกเลือดอย่างเร่งด่วน ซึ่งหากวันนั้น ถ้าท่านขึ้นเครื่องบินกลับเมืองไทย หมอบอกว่า ท่านจะต้องหัวใจวายและเสียชีวิตบนเครื่องบินอย่างแน่นอน 
ต่อมาคุณพ่อก็ได้ตัดสินใจเข้ารับการผ่าตัดเปลี่ยนไต กระผมจึงถือโอกาสพาท่านมากราบขอบารมีคุณยายอาจารย์ฯ* ให้ช่วยคุณพ่อด้วย พอคุณยายเจอพ่อ ท่านก็จับมือ ขณะนั้นกระผมคิดจะถามคุณยายว่า การผ่าตัดครั้งนี้จะเป็นอันตรายหรือไม่ เพราะกลัวว่าคุณพ่อจะไม่รอด แต่คุณยายกลับพูดขึ้นก่อนว่า ไม่ตายหรอก แล้วยายจะช่วย พอได้ยินอย่างนั้น กระผมรู้สึกดีใจมาก 
แล้วก็น่าอัศจรรย์ใจครับ การผ่าตัดครั้งนั้นหมอคาดว่า จะต้องใช้เวลาไม่น้อยกว่า ๔ ชั่วโมง กลับใช้เวลาเพียงชั่วโมงครึ่งก็เสร็จเรียบร้อย ปัจจุบันคุณพ่ออายุ ๗๕ ปีแล้ว ไตที่เปลี่ยนใหม่ยังใช้งานได้ดีจนถึงทุกวันนี้ และไม่มีอาการข้างเคียงใด ๆ เลย
คุณพ่อทำกรรมอะไรมา จึงถูกสะเก็ดของกระสุนปืนใหญ่ที่ข้างหลัง และถูกทิ้งให้นอนที่โรงพยาบาลถึง ๗ วัน จนเกือบเสียชีวิต 
ท่านทำกรรมอะไรมาจึงป่วยเป็นโรคไต แต่สามารถเปลี่ยนไตได้ ไม่ต้องลำบากไปฟอกไตเหมือนคนป่วยคนอื่น ๆ ตอนที่ผ่าตัดเปลี่ยนไต คุณยายอาจารย์ฯ ได้ไปช่วยคุณพ่อใช่หรือไม่ครับ

คุณครูไม่ใหญ่
คุณพ่อถูกสะเก็ดระเบิดของกระสุนปืนใหญ่ที่ข้างหลัง และถูกทิ้งให้นอนอยู่ที่โรงพยาบาลถึง ๗ วัน หมอไม่ยอมผ่าตัดให้ จนเกือบเสียชีวิต เพราะกรรมในอดีตชอบล่าสัตว์ต่าง ๆ เป็นเกมกีฬา หรือบางครั้งมักจะปล่อยนกที่ขังไว้ในกรงให้มันบินขึ้นไปในอากาศ แล้วก็ยิงด้วยลูกธนูไปยังนกที่บินในอากาศนั้น จนมันตกลงมาตาย เป็นต้น 
วิบากกรรมดังกล่าวมาส่งผล แต่ว่ากรรมเบาบางแล้วเหลือเพียงแค่เศษกรรม จึงรอดตายได้ ขนาดที่คุณหมอไม่ได้ผ่าตัดตั้ง ๗ วัน ก็ยังรอดได้เพราะกรรมมันบางแล้ว 
ถ้ากรรมหนัก แค่วันเดียวก็เหลือเฟือแล้ว ที่จะเดินทางไปสู่ปรโลก 
ท่านเป็นโรคไต แต่สามารถเปลี่ยนไตได้ ไม่ต้องลำบากฟอกไตเหมือนคนป่วยคนอื่นๆ  เพราะในอดีตเป็นคนยิงธนูเก่ง ได้แข่งขันเดิมพันยิงธนู โดยเอาทั้งบ้านและที่ดินเป็นเดิมพัน ซึ่งการแข่งขันนั้นท่านชนะ จึงยึดเอาที่ดินและบ้านของเขามา แต่ก็แบ่งส่วนหนึ่งไปทำบุญ
การยึดเอาที่ดินและบ้านของคู่แข่งมา ทำให้ครอบครัวคู่แข่งเดือดร้อน ด้วยวิบากกรรมดังกล่าว จึงทำให้ท่านต้องป่วยเป็นโรคไต แต่บุญที่ทำเอาไว้ดังกล่าว ที่แบ่งส่วนหนึ่งไปทำบุญ กอปรกับบารมีของคุณยายอาจารย์ที่ท่านได้ช่วยแก้ไข จึงรอดตาย และไม่ต้องลำบากไปฟอกไตเหมือนคนอื่นจ้ะ
๘ กุมภาพันธ์ พ.ศ. ๒๕๔๙
--------------------------------
๕๐  แท้งลูก ๒ ครั้ง 
คุณแม่ทำกรรมอะไรมา จึงแท้งลูกถึง ๒ ครั้ง

คุณครูไม่ใหญ่ 
คุณแม่แท้งลูก ๒ ครั้ง เพราะเศษกรรมชาติหนึ่ง ตามมาส่งผล เรื่องมีอยู่ว่า ในชาตินั้น ท่านเกิดในตระกูลเศรษฐี ท่านชอบกินไข่ปลามาก จึงสั่งให้คนทำครัวไปหามา ซึ่งคนทำครัวก็ต้องไปจับปลาไข่มาปรุงเป็นอาหารบ่อยๆ วิบากกรรมนี้จึงดึงดูดให้คนมีกรรมทำแท้งมาเกิดจ้ะ
๑๗ มีนาคม พ.ศ. ๒๕๔๙
--------------------------------
๕๑  เกือบไม่รอด 
ตอนลูกเกิดนั้น ลูกถูกรกพันคอ ๒ รอบ และนํ้าครํ่าก็เป็นสีเขียว หมอบอกว่า เด็กกำลังขาดออกซิเจน จำเป็นต้องผ่าตัดด่วน แต่อยู่ ๆ มดลูกก็เปิดเต็มที่ได้เองภายใน ๑๐ นาที ลูกจึงมีโอกาสร้องอุแว้ได้ด้วยวิธีธรรมชาติค่ะ ซึ่งหมอตะลึงมากถึงขั้นจะเผาตำราทิ้ง เพราะไม่เคยเจอกรณีเช่นนี้มาก่อน (ปกติต้องใช้เวลาเป็นชั่วโมงกว่ามดลูกจะเปิดเต็มที่)
ลูกทำกรรมอะไรมา ถึงถูกสายรกพันคอ แต่ก็สามารถคลอดได้เองตามธรรมชาติคะ 

คุณครูไม่ใหญ่
ลูกถูกสายรกพันคอ แต่สามารถคลอดได้เองโดยธรรมชาติ เพราะลูกมีเศษกรรมที่ไปช่วยเหลือให้เพื่อนไปทำแท้ง ด้วยความสงสาร แต่ก็มีบุญที่เคยทำนุบำรุงพระพุทธศาสนามาช่วยตัดรอนทำให้ปลอดภัยจ้ะ 
๑๗ มีนาคม พ.ศ. ๒๕๔๙
--------------------------------
๕๒  มอเตอร์ไซค์ทำหล่น
คุณพ่อหาเลี้ยงชีพด้วยการขับสามล้อเลี้ยงครอบครัว จนกระทั่งวันหนึ่ง คุณอาของพ่อที่อยู่ชลบุรี ก็ชวนให้พ่อไปทำงานขับรถไต่ถัง โดยใช้รถมอเตอร์ไซค์วิ่งไต่อยู่ในถังขนาดใหญ่ 
ครั้งหนึ่งคุณพ่อประสบอุบัติเหตุ ขณะที่กำลังขับรถมอเตอร์ไซค์ไต่ถังอยู่นั้น รถได้พลัดตกจากถังลงมา ทำให้ก้นกบกระแทกกับพื้น มีผลให้กระดูกสันหลังทรุด จากนั้นมาพ่อก็มีอาการปวดที่ก้นกบ เคยผ่าตัดดามเหล็ก ๑ ครั้ง อาการก็ดีขึ้นบ้าง แต่ไม่หาย ได้แต่ปวด ๆ หาย ๆ มาจนถึงปัจจุบัน
เหตุใดพ่อต้องมาทำอาชีพขับรถไต่ถัง 
บุพกรรมใดทำให้พ่อขับรถตกถังก้นกบกระแทกจนต้องผ่าตัดดามเหล็ก 
คุณครูไม่ใหญ่
พ่อต้องมามีอาชีพขับรถไต่ถังเสี่ยงกับความตาย และเคยตกรถไต่ถังก้นกบกระแทกจนต้องผ่าตัดดามเหล็ก เพราะเป็นอัธยาศัยข้ามชาติติดมา ที่พ่อชอบทำอะไรที่ผาดโผนเสี่ยงความตายมาหลายชาติ กับในอดีตยุคนั้นท่านเป็นนักแสดงผาดโผน และก็ได้สอนคนอื่นด้วย 
วันหนึ่งได้ฝึกซ้อมให้แสดงต่อตัวกัน ได้บังคับเด็กฝึกหัดให้ปีนต่อตัวไปด้านบน แต่เด็กขึ้นไปได้แล้วเกิดความกลัว เลยพลัดตกลงมา รวมทั้งทุกคนก็หล่นลงมาด้วยจนก้นกระแทก วิบากกรรมโดยไม่เจตนานี้มาส่งผล ให้หล่นลงมาบ้างจ้ะ
๒๘ มีนาคม พ.ศ. ๒๕๔๙
--------------------------------
๕๓  เกือบโดนตู้ทับ
น้องสาวคนสุดท้อง ตอนเล็ก ๆ อายุใกล้จะ ๑ ขวบ เคยถูกตู้เก็บของล้มทับ แต่ไม่เป็นอะไร เพราะตู้ที่ล้มมาทับน้องสาวมีช่องว่างอยู่ และตำแหน่งที่มาทับน้องสาว เป็นตำแหน่งของช่องว่างในตู้นั้นพอดี ทำให้รอดตายมาได้ 
ต่อมาน้องสาวอายุ ๑๓ ปี ได้ไปเล่นนํ้ากับเพื่อน แล้วก็จมนํ้าไปด้วยกัน เพื่อนจับตัวน้องสาวไว้ น้องสาวสลัดก็ไม่หลุด วินาทีที่น้องสาวนึกว่า ตายก็ตายช่างมัน เพื่อนก็ปล่อยมือออก น้องสาวจึงตะเกียกตะกายรอดมาได้ราวกับปาฏิหาริย์ แต่เพื่อนกลับเสียชีวิต 
นอกจากนี้น้องสาวยังมีอาการประหลาด คือ ตั้งแต่เด็กต้องให้เท้าเปียกนํ้าตลอดเวลา ไปแช่นํ้าจนเท้าเปื่อย คุณพ่อเลยหาโลชั่นมาทาให้ ตั้งแต่นั้นน้องสาวก็ต้องทาโลชั่นที่เท้าเกือบตลอดเวลาเพราะต้องการให้รู้สึกว่าเท้าเปียกตลอดเวลา
น้องสาวคนสุดท้องทำกรรมใดมา จึงถูกตู้ล้มทับแล้วไม่เป็นอะไร กรรมใดจึงจมนํ้ากับเพื่อน แล้วบุญใดมาช่วยไว้จึงทำให้รอดชีวิตมาได้ และกรรมใดจึงต้องให้เท้าเปียกนํ้าตลอดเวลาจนติดโลชั่นมาถึงทุกวันนี้ครับ

คุณครูไม่ใหญ่
น้องสาวคนสุดท้องถูกตู้ล้มทับ แต่ไม่เป็นอะไร เพราะกรรมในอดีตชอบเอาไม้ตีแมลงวัน ไม่ว่าแมลงวันนั้นจะตอมอาหารหรือไม่ตอมก็ตาม แต่ก็ไม่เป็นอะไรเพราะยังมีบุญที่ทำไว้ในพระพุทธศาสนามาช่วยไว้
จมนํ้ากับเพื่อนแต่รอดตาย เพราะกรรมในอดีต ได้เอาลูกหมาที่เพิ่งหย่านมไปหัดให้มันว่ายนํ้า  จนมันจมนํ้าเกือบตาย แต่ก็ช่วยมันไว้ทัน มาส่งผลจ้ะ จะเห็นได้ว่า ไม่ว่าจะเล่นสนุก ๆ ตามประสาเด็ก แต่ทุกการกระทำล้วนมีผลทั้งสิ้น ส่วนเพื่อนที่เสียชีวิตนั้นเพราะเป็นกรรมของเขาเอง ต่างคนต่างมีกรรมเป็นของตน
เท้าต้องให้เปียกนํ้าตลอดเวลา  จนทำให้ติดโลชั่นมาจนบัดนี้ เพราะเคยลงโทษคนรับใช้ที่เท้าเลอะ  แล้วชอบเหยียบขึ้นมาบนเรือนจนเรือนเลอะเทอะ โดยการสั่งให้คนรับใช้เอาเท้าแช่นํ้าต่อเนื่องหลายวัน เพื่อให้เข็ดหลาบมาส่งผล ชาตินี้เลยต้องมาแช่บ้าง
๔ พฤษภาคม พ.ศ. ๒๕๔๙
--------------------------------
๕๔  เจออุบัติเหตุบ่อยมาก
ลูกเป็นเด็กเลี้ยงยาก ป่วยบ่อย สามวันดีสี่วันไข้ เคยประสบอุบัติเหตุหลายครั้ง แต่ก็รอดมาได้
ครั้งที่ ๑ เมื่อเรียนชั้นมัธยมวิ่งไล่จับกับน้อง ล้มฟาดพื้นดินแข็ง ต้องรักษาตัวนานเกือบ ๒ เดือน ปวดท้องไม่มีแรง คุณพ่อต้องอุ้มตลอดเวลาที่เคลื่อนไหว
ครั้งที่ ๒ นั่งรถประจำทางกับเพื่อน ๆ รถควํ่าจนสลบแต่ก็ฟื้นและเป็นปกติค่ะ
ครั้งที่ ๓ ขณะเรียนปริญญาตรี เล่นฟุตบอลทีมหญิง ขณะซ้อมเพื่อนเตะมาโดนส้นเท้าหลังทำให้เอ็นกระดูกขาด เดินไม่ได้เป็นเดือน ปัจจุบันยังมีปัญหาที่ตาตุ่มด้านเท้าขวา
ครั้งที่ ๔ ก่อนคลอดบุตรคนที่ ๒ เพียง ๖ วัน ลื่นล้มหน้าห้องนํ้า ศีรษะฟาดพื้น เกือบหมดสติ ไปตรวจที่โรงพยาบาล  หมอไม่ให้ทานยาอะไรเลย ให้กลับไปพักฟื้นที่บ้าน  
ครั้งที่ ๕ รุ่งขึ้นหลังจากคลอดบุตรคนที่ ๒ ได้ ๑ วัน เข้าห้องผ่าตัดเพื่อทำหมัน หมอใช้ยาบล็อกหลังแต่ไม่ชาตรงที่ผ่า ทำให้หมอต้องลงมีดผ่าสด ๆ  ถึง ๒ ครั้ง  โดยไม่ชาที่ท้องเลย หมอจึงฉีดยาเข้าเส้น ลูกเข้าผ่าตัด ๗  โมงเช้า ฟื้นเกือบทุ่ม
ครั้งที่ ๖ แพ้ยาเพนนิซิลิน เพราะหมอสั่งยาผิด บวมไปทั้งตัว จนจำหน้าตัวเองไม่ได้ เกือบตายจริง ๆ
บุพกรรมอะไร ที่ทำให้ตัวลูกเลี้ยงยากในวัยเด็ก และมีอุบัติเหตุในชีวิตเกือบตายหลายครั้ง บุญอะไรช่วยลูกไว้ให้รอดชีวิตคะ

คุณครูไม่ใหญ่
ในวัยเด็กลูกเป็นคนเลี้ยงยาก และมีอุบัติเหตุในชีวิตเกือบตายหลายครั้ง เพราะในอดีตลูกเคยสนับสนุนในการรบของทหารเมืองของตนที่ไปรบกับแคว้นอื่น ด้วยการส่งกำลังบำรุง และกรรมอนุโมทนาบาป คือ 
มีความยินดีที่ทหารเมืองของตนฆ่าศัตรูได้มาก  กรรมดังกล่าวเป็นหลัก  กับบางครั้งที่ทุบตีข้าทาสบริวารอย่างรุนแรงบ้างมาเสริมจ้ะ ถึงเกือบตายตั้งหลายครั้ง บุญที่ทำไว้ในพระพุทธศาสนา โดยเฉพาะบุญที่ทำกับหมู่คณะข้ามภพข้ามชาติมา ได้ช่วยชีวิตให้รอดจากอุบัติเหตุหลายครั้งดังกล่าว
๑๖ พฤษภาคม พ.ศ. ๒๕๔๙
--------------------------------
๕๕  ชอบนอนเต็นท์  
คุณพ่อมีอาชีพเป็นชาวนา แต่ก็สามารถเลี้ยงลูกและส่งเสริมให้ลูกทั้ง ๘ คนเรียนจนจบอนุปริญญาได้ คุณพ่อเป็นคนจิตใจดีมาก ไม่เคยนินทาว่าร้ายใคร ไม่สูบบุหรี่ ไม่ดื่มเหล้า  
ช่วงที่คุณพ่อยังพอช่วยตัวเองได้ ท่านจะชอบออกมานอนบนถนนทางเข้าบ้าน 
ลูก ๆ ต้องเอาเต็นท์ไปกางให้ท่านนอน ท่านให้เหตุผลว่า นอนในบ้านแล้วอึดอัดหายใจไม่ออก ทั้ง ๆ ที่บ้านก็สวยงาม ใหญ่โต และอากาศก็ถ่ายเทดี 
เพราะวิบากกรรมใดคุณพ่อจึงชอบออกไปนอนบนถนนทางเข้าบ้านคะ

คุณครูไม่ใหญ่
คุณพ่อต้องออกไปนอนบนถนนทางเข้าบ้าน แทนที่จะนอนอยู่ในบ้าน เพราะกรรมในอดีต ที่คุณพ่อของท่านได้ป่วยเป็นโรคติดต่อ  ตัวท่านเองจึงนำคุณพ่อของท่านไปไว้หน้าบ้าน เพราะกลัวจะติดต่อคนอื่น เมื่อกรรมดังกล่าวมาส่งผล ก็จะทำให้รู้สึกว่า อยู่ในบ้านไม่ได้ ต้องไปนอนนอกบ้านจึงจะรู้สึกดี 
๑๖ มีนาคม พ.ศ. ๒๕๔๙
--------------------------------
๕๖   กลัวความมืด กลัวความรุนแรง
ลูกชายคนแรกของลูก ทำไมเขากลัวความมืด กลัวความรุนแรง และกลัวอาวุธทุกชนิดแม้แต่มีดทำครัว จะทำอย่างไรให้หายอาการกลัวดังกล่าวคะ

คุณครูไม่ใหญ่
ที่ลูกชายกลัวความมืด กลัวความรุนแรง และกลัวอาวุธทุกชนิด เพราะกรรมในอดีต ตัวเองได้เคยเลี้ยงหลานซึ่งซนมาก ๆ ในชาตินั้นได้จับหลานไปขังไว้ในห้องมืด เพราะซนเหลือเกิน และขู่ด้วยอาการต่าง ๆ เช่น เอามีดขู่บ้าง หรือทำอาการขู่ต่าง ๆ บ้าง จนหลานกลัวลนลาน วิบากกรรมนี้มาส่งผล ซึ่งเจตนาก็ไม่มีอะไร แค่อยากให้หายซนเท่านั้นเอง แต่ยังมีวิบากกรรมทำให้เจอบ้าง 
จะแก้ไข ก็ให้ฝึกสมาธิเยอะ ๆ ทุกวัน อย่าให้ขาด แล้วอาการดังกล่าวจะค่อย ๆ หายไปเอง
๑๖ มีนาคม พ.ศ. ๒๕๔๙
--------------------------------
๕๗  เกลียดผลไม้ กลัวเต่า
ลูกเป็นคนที่แปลกหลายอย่างค่ะ อย่างแรกคือ ลูกเป็นคนไม่ทานผลไม้เลย เพราะรู้สึกอยากอาเจียน แต่ทานผักได้บางชนิด 
อีกอย่าง ลูกเป็นคนที่กลัวเต่ามาก เพิ่งจะมากลัวตอนอายุประมาณ ๘-๙ ขวบ โดยก่อนหน้านี้ลูกจำได้ว่า เคยไปดูเต่าในอ่างกับคุณแม่ แล้วก็ชอบดูการ์ตูนเรื่องนินจาเต่าด้วย แต่เดี๋ยวนี้เดินเข้าใกล้บ่อเต่าไม่ได้เลยค่ะ ไม่ชอบเครื่องประดับที่ทำจากกระ 
และเวลาดู Discovery Channel ตอนที่เต่าขึ้นมาวางไข่ ลูกจะรู้สึกเซ็งมากว่า มันจะแพร่พันธุ์กันไปถึงไหน
ทำไมลูกถึงกลัวเต่าและผลไม้อย่างสุดขีด ทำอย่างไรจึงจะหายคะ

คุณครูไม่ใหญ่
ลูกไม่ทานผลไม้เลยเพราะรู้สึกอยากอาเจียน เพราะในอดีตชาติ ได้มีบริวารคนหนึ่งแอบไปทานผลไม้ในภาชนะของตัวลูก ลูกจับได้ก็เลยลงโทษสั่งให้บริวารกิน “นี่อยากกินมากนัก เอ้า กินให้หมด อย่าเลิก” จนบริวารจุกแล้วอาเจียนออกมาด้วยความทุกข์ทรมานมาก วิบากกรรมนี้มาส่งผลให้กลัวผลไม้ 
ที่กลัวเต่า เพราะอีกชาติหนึ่ง ตอนเป็นเด็กวัยรุ่น ได้แกล้งเด็กตัวเล็ก ๆ คนหนึ่ง ซึ่งเขากลัวเต่า โดยเอาเต่าไปขู่เด็กว่า เดี๋ยวจะให้เต่ากัดเด็ก ยิ่งเด็กกลัวก็ยิ่งทำใหญ่เลย เพราะรู้สึกสนุกดี วิบากกรรมนี้มาส่งผล 
จะแก้ไข หนามยอกให้เอาหนามบ่ง คือ ให้ซื้อผลไม้มาถวายพระเป็นประจำ และไปปล่อยเต่าบ่อย ๆ ค่อย ๆ เอามือแตะกระดองเต่า แล้วก็ปล่อยไปเรื่อย ๆ 
๑๗ มีนาคม พ.ศ. ๒๕๔๙
--------------------------------
๕๘  ลูกหลง
น้าชายคนสุดท้อง เป็นลูกหลงของคุณตาคุณยาย อายุห่างจากพี่ ๆ มาก ตอนที่น้าชายเกิด คุณยายอายุประมาณ ๔๕ ปี มีลูกมาแล้ว ๕ คน ขณะที่คุณยายท้องลูกคนนี้ แม่ของลูกซึ่งเป็นลูกสาวคนโตขณะนั้นอายุ ๒๕ ปี ก็ท้องลูกคนแรกพร้อม ๆ กัน 
บุพกรรมใดทำให้น้าชายมาเกิดเป็นลูกหลง คนที่มีลูกตอนอายุมากเป็นเพราะกรรมใด

คุณครูไม่ใหญ่
น้าชายมาเกิดตอนคุณตาคุณยายอายุมากแล้ว เพราะชาติในอดีตชาติหนึ่ง น้าชายคนนี้ก็เป็นลูกชายของท่านทั้งสอง เวลาคุณตาคุณยายทำบุญ เช่น ตักบาตร ท่านจะชักชวนลูกทุกคนให้มาสร้างบุญร่วมกับท่าน แต่น้าชายมักไม่ค่อยมาเพราะตื่นสาย หรือบางทีก็มา แต่พระเดินบิณฑบาตผ่านเลยไปแล้ว ก็ไม่มีโอกาสได้ทำบุญกับเขา ชอบมาสาย มาทีหลังทุกที วิบากกรรมนี้มาส่งผล ไม่ค่อยจะมาทำบุญร่วมกัน มาทำทีก็มาสาย จึงทำให้มาเกิดสาย 
คนที่มีลูกตอนอายุมากนั้นก็เกิดจากหลายสาเหตุ เช่น ผู้ที่อธิษฐานว่า จะมาเกิดร่วมด้วยเป็นพ่อแม่ลูกกัน แต่มาช้าในจังหวะที่พ่อแม่อายุมากแล้ว คืออธิษฐานมา แต่มาจังหวะช้า เพราะบางทีมันอยู่คนละภพภูมิอย่างนี้ อายุมันไม่เท่ากัน หรือเป็นกรรมส่วนตัวของผู้มาเกิด เช่น กรณีของน้าชาย เป็นต้น ยังมีอีกหลายกรณี ก็ค่อย ๆ 
ศึกษากันไป
๑๘ มีนาคม พ.ศ. ๒๕๔๙
--------------------------------
๕๙  แม่ย่านาง
ลูกสาวคนโตคลอดยากมาก ต้องใช้คีมดึงออก เมื่อเขาอายุได้ ๒ - ๓ ขวบ ก็เกิดป่วยกะทันหัน และป่วยเรื้อรังมาตลอด หมอบอกว่า เป็นปอดบวม ถูกเคาะปอด ฉีดยา ให้นํ้าเกลือ เข้าออกโรงพยาบาลเป็นว่าเล่น แต่ก็ไม่หาย  
จนกระทั่งพาไปหาหมอทรงเจ้าท่านหนึ่ง เมื่อเขาเห็นหน้าลูกสาว ก็เป่าพรวดลงที่ตัวลูกสาว ลูกสาวก็ร้องไห้สะอึกสะอื้นเหมือนผู้ใหญ่ หมอทรงเจ้าบอกว่า “มีแม่ย่านาง*จะเอาไปอยู่ด้วย ตอนนี้จัดการให้เรียบร้อยแล้ว ต่อไปก็ไม่เป็นอะไรแล้ว” 
กรรมใดทำให้ลูกสาวคนโตคลอดยากต้องใช้คีมดึงออก ที่ป่วยเรื้อรังจนเกือบเสียชีวิตเป็นเพราะเหตุใด มีแม่ย่านางจะเอาไปอยู่ด้วยจริงตามที่หมอร่างทรงบอกหรือไม่คะ ถ้าจริงเขาคือใคร
คุณครูไม่ใหญ่
ลูกสาวคนโตคลอดยากต้องใช้คีมดึงออก เพราะกรรมในอดีตได้เกิดในสังคมเกษตรกรรม ชอบเลี้ยงสัตว์ขังสัตว์ไว้ในกรงไม่ให้มันไปไหน วิบากกรรมนี้มาส่งผล
ที่ป่วยเรื้อรังจนเกือบเสียชีวิต เพราะชอบทรมานสัตว์ในรูปแบบต่าง ๆ อยู่ระยะหนึ่ง เช่น ชอบเฆี่ยนตี ทุบตี เอานํ้าร้อนราดจนสัตว์ทรมานมาก วิบากกรรมดังกล่าวมาส่งผล 
ไม่เกี่ยวกับการที่มีแม่ย่านางจะเอาตัวไปอยู่ด้วยตามที่หมอร่างทรงบอก แต่หายได้เพราะหมดวิบากกรรมพอดี ก็แปลว่า หมอร่างทรงเป่าฟรี แล้วก็เชื่อฟรีมานานแล้ว
๒๘ มีนาคม พ.ศ. ๒๕๔๙
--------------------------------
๖๐  เข้าใกล้แม่แล้วป่วย
ตัวลูกเองพอเกิดมาก็ทำเอาคุณแม่ป่วยจนเกือบเอาชีวิตไม่รอด ไม่สามารถให้นมลูกได้ และลูกเองก็ไม่ยอมกินนมแม่ เพราะพอเห็นหน้าแม่ก็จะร้องทุรนทุราย 
คุณพ่อจึงต้องเลี้ยงลูกเองด้วยนมผง เลี้ยงมาจนโต แม้ลูกจะโตจนหย่านมแล้ว แต่ก็ยังเข้าใกล้คุณแม่ไม่ได้ เข้าใกล้ทีไรก็จะป่วยออด ๆ แอด ๆ จนอายุ ๙ ขวบ จึงหายจากอาการนี้
ลูกมีกรรมใดมากับคุณแม่ พอลูกเกิดคุณแม่ก็ป่วย และลูกเข้าใกล้ท่านไม่ได้ เพราะเข้าใกล้ท่านทีไรจะต้องป่วยออด ๆ แอด ๆ และกรรมใดทำให้ลูกไม่ได้กินนมแม่คะ

คุณครูไม่ใหญ่
พอลูกเกิด แม่ก็ป่วย เข้าใกล้แม่ทีไรแล้วจะต้องป่วยออด ๆ แอด ๆ เพราะกรรมในอดีต ตัวลูกเองชอบพรากลูกสัตว์ที่ยังไม่หย่านมเอาไปให้คนอื่นเลี้ยง เช่น ลูกหมาลูกแมวที่บ้านเกิดมาใหม่ ๆ ยังไม่ทันหย่านมเลย ก็เอาไปให้คนอื่นเลี้ยงแล้ว ทำให้มันไม่ได้กินนมแม่ และทำให้มันป่วยไม่แข็งแรงเท่าที่ควร  
แต่ลูกยังมีบุญเลี้ยงดูบิดามารดามาในอดีตอุ้มชูไว้ จึงทำให้ไม่ถูกยกให้คนอื่นเขาเลี้ยง คือ พ่อก็เลี้ยงเอง แต่ก็โดนเพียงแค่ไม่ได้กินนมแม่ และเข้าใกล้แม่ไม่ได้อยู่ช่วงหนึ่ง มันเป็นกรรมของลูก ไม่ใช่กรรมของแม่จ้ะ 
๔ เมษายน พ.ศ. ๒๕๔๙
--------------------------------
๖๑  ศาลเจ้า (ตอน ๑)
ตอนคุณแม่อายุ ๕๐ กว่า ป่วยโดยไม่ทราบสาเหตุ มีอาการซึมเศร้า กินไม่ได้ นอนไม่หลับ ไม่ยอมพูดจากับใคร ร่างกายผ่ายผอมลง วันหนึ่งคนทรงในหมู่บ้านก็มาทักว่า ต้องรับขันธ์ และให้สร้างศาลที่หน้าบ้านแล้วจะหาย แม่ก็ทำตาม ผลปรากฏว่า แม่หายทันที กลับมาสดชื่น กินข้าวได้นอนหลับเป็นปกติอย่างอัศจรรย์ 
เหตุใดแม่ถึงป่วยโดยไม่ทราบสาเหตุ และหายได้เพราะการรับขันธ์คะ

คุณครูไม่ใหญ่
คุณแม่ของลูกเคยป่วยรักษาไม่หายและไม่ทราบสาเหตุ แต่พอรับขันธ์ คือ ยอมรับนับถือบรรพบุรุษ สร้างศาลไว้หน้าบ้านตามคำแนะนำของคนทรง อาการป่วยก็หายทันทีนั้น เป็นเพราะกรรมในอดีต แม่เคยนับถือผีมา จึงทำให้มีเชื้อที่จะดึงดูดให้พวกผีสางกายละเอียดเหล่านี้มาเบียดเบียนได้ เพราะมีเชื้อ เมื่อยอมรับภักดีนับถือเขา ซึ่งเป็นผีที่อยู่ในการปกครองของหัวหน้าที่เป็นวิทยาธรสายหนึ่ง วิทยาธรนี่มีหลายสาย 
พอยอมรับนับถือเขา บริวารของหัวหน้าวิทยาธรจึงเลิกเบียดเบียนก็แค่นั้นเอง เพราะฉะนั้นก็เลยหายป่วย ที่ป่วยเพราะโดนเขาเบียดเบียนจ้ะ
๔ มกราคม พ.ศ. ๒๕๔๙
--------------------------------
๖๒  ศาลเจ้า (ตอน ๒)
วิญญาณที่แม่รับมาอยู่ที่บ้านนั้นมีจริงหรือไม่คะ ถ้าจริงเป็นวิญญาณของใคร 
ลูกควรทำอย่างไรกับศาลนั้นคะ จะรื้อก็เกรงใจแม่ และกลัวด้วยค่ะ

คุณครูไม่ใหญ่
วิญญาณที่แม่รับมาอยู่ที่บ้านนั้น มีจริง เป็นพวกบริวารภุมเทวาของหัวหน้าสายวิทยาธร ลูกจะต้องอธิบายให้คุณแม่เข้าใจเรื่องนี้อย่างแท้จริงดังกล่าว เมื่อท่านเข้าใจดีแล้ว ลูกก็ไปทำตามหลักวิชชา คือ ให้อยู่ในบุญ ทั้งทาน ศีล ภาวนา และก็ไม่ต้องกลัว เพราะบุญเรามากกว่า อีกทั้งเราก็ไม่ได้ไปเบียดเบียนลบหลู่ใคร แล้วลูกก็พูดด้วยถ้อยคำอันไพเราะที่ศาลตรงนั้นนะ เผื่อจะมีวิญญาณฟังอยู่ว่า ท่านเป็นผู้มีบารมีมาก ควรจะไปอยู่วิมานที่สวยกว่านี้ อย่าอยู่ตรงนี้เลย ไม่สมกับบารมี สถานที่ตรงนี้ ขอสร้างเป็นหอพระแทน แล้วจะทำบุญอุทิศส่วนกุศลไปให้
๔ มกราคม พ.ศ. ๒๕๔๙
--------------------------------
๖๓ คนเลี้ยงหมู หมูเลี้ยงคน
ครอบครัวของลูกเคยทำโรงสี ตอนต้นฐานะดีมาก ต่อมาประสบปัญหาเศรษฐกิจจนขาดทุน จึงได้ขายกิจการไป และเปลี่ยนอาชีพมาเลี้ยงหมูขายแทน จากเลี้ยงไม่กี่ตัว
จนสามารถขยายกิจการขนาดใหญ่ มีหมูประมาณ ๓,๐๐๐ – ๔,๐๐๐ ตัว นอกจากนั้นยังขายข้าวสารและอาหารสัตว์ ทำให้ฐานะดีขึ้นมาอีกครั้ง เลี้ยงหมูอยู่ ๑๐ ปี จนหมูราคาตก จึงขาดทุนและค่อย ๆ เลิกกิจการ 
กรรมใดทำให้ครอบครัวของลูกมีฐานะดีจากกิจการโรงสีในช่วงต้น แต่ต่อมาต้องขาดทุนจนต้องขายกิจการไป แต่เมื่อมาเลี้ยงหมูก็รํ่ารวยขึ้นมาอีก แล้วก็ขาดทุนจนต้องเลิกกิจการไปอีก เป็นเพราะทำบุญมาอย่างไร และการเลี้ยงหมูขายโดยไม่ได้ฆ่าเอง จะมีวิบากกรรมมากน้อยเพียงไรคะ
คุณครูไม่ใหญ่
ครอบครัวของลูกทำกิจการโรงสีดี
ช่วงแรก แต่ตอนท้ายขาดทุนจนต้องขายกิจการ ต่อมาเลี้ยงหมูก็รํ่ารวยในช่วงแรกและตอนท้ายก็ขาดทุน จนต้องเลิกกิจการอีก เพราะในอดีตสมาชิกในครอบครัวมักจะทำบุญไม่สมํ่าเสมอ ทำบ้าง ไม่ทำบ้าง จึงทำให้ชีวิตขึ้น ๆ ลง ๆ พอบุญส่งผล ไม่ว่าจะทำอะไรก็รุ่งเรือง แต่พอหมดบุญหรือไม่มีบุญรองรับ จะทำอะไรก็ร่วงโรยจ้ะ
การเลี้ยงหมูขายส่งให้เขาฆ่า โดยไม่ได้ฆ่าเองนั้น ก็จะมีวิบากกรรมปาณาติบาตน้อยกว่าคนที่ฆ่าเอง เช่น ทำให้มีโรคภัย
ไข้เจ็บและอายุสั้นเช่นเดียวกัน แต่ว่าน้อยชาติกว่ากัน เช่น สมมติว่า อายุขัยมนุษย์เฉลี่ย ๗๕ ปี แต่คนฆ่าเองเกิดมาปุ๊บตาย หรืออายุไม่กี่ขวบตาย คนที่ขายส่งให้เขาฆ่าก็จะยืดออกไปหน่อย สัก ๑๐ ขวบ ๑๕ ขวบ ทำนองนี้ และจำนวนชาติก็จะน้อยกว่าคนที่ฆ่าเอง สมมติคนฆ่าเองจะต้องไปเกิดเป็นหมูให้เขาฆ่า หรือเป็นมนุษย์แล้วอายุสั้นสัก ๑,๐๐๐ ชาติ แต่สำหรับคนเลี้ยงหมูส่งให้เขาฆ่าก็จะสักประมาณ ๖๐๐ – ๗๐๐ ชาติ ก็จะลดชาติลงมาหน่อยหนึ่งอย่างนี้
๒๑ กุมภาพันธ์ พ.ศ. ๒๕๕๐
--------------------------------
๖๔ เลี้ยงสัตว์ สัตว์เลี้ยง  
คุณพ่อและกระผมเดินทางไปทำงานที่บาห์เรน เมื่อสร้างฐานะได้แล้ว เห็นว่าคุณพ่อเหน็ดเหนื่อยมามาก อยากให้ท่านได้พัก จึงให้คุณพ่อเดินทางกลับมาอยู่ที่เมืองไทย และกระผมก็ได้ดูแลค่าใช้จ่ายให้คุณพ่อได้ใช้อย่างพอเพียง แต่ด้วยความที่คุณพ่อเป็นคนขยัน ไม่ชอบอยู่เฉย ๆ พอท่านกลับมาถึงเมืองไทยได้ไม่นาน  ก็เปิดเล้าหมูเล้าไก่ แต่ต่อมาเลิกกิจการไปเพราะขาดทุน 
ปัจจุบัน คุณพ่อเปิดฟาร์มเลี้ยงจระเข้ มีจระเข้กว่า ๓๐๐ ตัว นอกนั้นยังเพาะพันธุ์ลูกสุนัขขาย เปิดบ่อปลา เปิดกรงนก และยังมีแผนการเปิดคอกเลี้ยงวัวอีกด้วย 
กระผมจะมีส่วนในบาปกรรมนี้ไหม เพราะเงินส่วนหนึ่งที่กระผมส่งไปให้คุณพ่อใช้จ่าย ท่านก็นำไปซื้ออาหารให้สัตว์เหล่านั้นด้วย โดยที่กระผมไม่ได้มีจิตอนุโมทนากับสิ่งที่ท่านทำเลยครับ
คุณครูไม่ใหญ่
คุณพ่อเลี้ยงสัตว์ไว้ขาย เช่น เพื่อฆ่าบ้าง เพื่อดูเล่นบ้าง เช่น เลี้ยงหมู เลี้ยงไก่ 
ต่อมาทำฟาร์มจระเข้ เพาะพันธุ์ลูกสุนัขขาย เปิดบ่อปลา เปิดกรงนก และคอกวัว เป็นต้นนั้น ท่านก็จะมีวิบากกรรม คือ ถ้าเลี้ยงสัตว์ไว้ขายให้เขาฆ่านั้น ก็จะทำให้เจ็บป่วย มีอาการทุกข์ทรมานมากตอนก่อนจะตาย แล้วก็จะอายุสั้น
ลูกก็ไม่ได้มีวิบากกรรมทางตรง แต่ก็มีวิบากกรรมทางอ้อม เพราะเจตนาของลูกต้องการเลี้ยงดูบิดามารดาเท่านั้น ส่วนเงินที่ท่านได้รับไปจากลูกแล้ว ท่านจะเอาไปทำอะไรก็เป็นเรื่องของท่าน ไม่เกี่ยวกันจ้ะ 
ส่วนวิบากทางอ้อมก็คือ อาจจะต้องมาดูแลบุพการีหรือหมู่ญาติที่มีโรคภัยไข้เจ็บมากเพราะกรรมปาณาติบาต ทำให้ต้องเสียเงินทอง เวลา และอารมณ์จ้ะ 
๑๔  มีนาคม พ.ศ. ๒๕๔๙
--------------------------------
๖๕ ขายอาหารเลี้ยงกุ้ง
น้องสาวเป็นคนคิดช้า พูดช้า ตัดสินใจช้าเป็นประจำ แต่เขาก็ขยันและได้พยายามเรียนจนจบอนุปริญญาด้านประมง และเพราะจบด้านนี้จึงเป็นเหตุให้ต้องมาประกอบอาชีพที่เกี่ยวข้องกับสายงานนี้มาโดยตลอด คือ ขายอาหารและเคมีภัณฑ์ที่เอาไปเพาะเลี้ยงสัตว์นํ้า และทำนากุ้ง ซึ่งเขาก็ไม่สบายใจเลย เพราะรู้ว่ามันเป็นบาป 
บุพกรรมใดทำให้น้องสาวเป็นคนคิดช้า พูดช้า ตัดสินใจช้าเป็นประจำ และเพราะบุญใดทำให้น้องสาวรวยมาก มีบริวารช่วยงานมากกว่าพี่น้องทุกคน แต่เงินที่หามาได้มากเป็นเพราะการขายอาหารและเคมีภัณฑ์ที่เอาไปเพาะเลี้ยงสัตว์นํ้าและทำนากุ้ง ซึ่งเขาก็นำเงินที่ได้มาทำบุญได้มากมาย และเขาควรจะทำอย่างไรกับอาชีพที่ทำอยู่ดีคะ
คุณครูไม่ใหญ่
เหตุที่น้องสาวเป็นคนคิดช้า พูดช้า ตัดสินใจช้า เป็นเพราะเศษกรรมสุราในอดีตที่เบาบางแล้ว มาส่งผล ที่รวยมากและมีบริวารช่วยงานมากกว่าพี่น้องคนอื่น เพราะบุญที่เกิดจากการสงเคราะห์โลกและทำบุญในพระพุทธศาสนา แต่ไม่ได้อธิษฐานล้อมกรอบเอาไว้ว่า ให้รวยด้วยสัมมาอาชีวะ ดังนั้นเมื่อบุญส่งผลจะทำอะไรมันก็รวย แต่เพราะไม่ได้อธิษฐานล้อมกรอบเอาไว้ จึงทำให้วิบากกรรมอื่นได้ช่อง มาส่งผลให้นำไปสู่มิจฉาอาชีวะ
เงินที่หามาได้จากการขายอาหารและเคมีภัณฑ์ที่นำไปเพาะเลี้ยงสัตว์นํ้าและทำนากุ้ง ซึ่งเขาก็นำเงินเหล่านี้มาทำบุญมากมาย ก็จะมีวิบาก คือ จะรวยทรัพย์แต่จะไม่ค่อยแข็งแรง 
ดังนั้นก็ควรหาอาชีพใหม่ที่เป็นสัมมาอาชีวะเลี้ยงชีพ เพราะเมื่อนำทรัพย์ที่ได้มาทำบุญก็จะได้บุญเต็มที่ และเมื่อบุญส่งผลก็จะได้รํ่ารวยและแข็งแรงจ้ะ 
๗ เมษายน พ.ศ. ๒๕๔๙
--------------------------------
๖๖ เจ้ามือหวยใต้ดิน
เหตุใดทำให้พี่สาวซึ่งเป็นเจ้ามือหวยใต้ดินรํ่ารวยในช่วงแรก แต่ในช่วงหลังเจ้ามือโดนกินเรียบ หมดเงิน จนต้องเลิกอาชีพนี้ พี่สาวจะได้รับวิบากกรรมที่เป็นเจ้ามือหวยอย่างไร และสำหรับผู้เล่นหวยใต้ดิน จะได้รับวิบากกรรมต่างหรือเหมือนกับหวยบนดินอย่างไรคะ 

คุณครูไม่ใหญ่
พี่สาวเป็นเจ้ามือหวยใต้ดิน รํ่ารวยในช่วงแรก แต่ตอนหลังถูกกินเรียบหมดเงินจนต้องเลิกอาชีพนี้ เพราะเงินที่ได้มานั้นมีวิบัติเจือ เนื่องจากเป็นเงินไม่บริสุทธิ์ 
ที่รํ่ารวยในช่วงแรกเพราะบุญที่เคยสงเคราะห์ญาติในบางชาติ มาส่งผล แต่เมื่อช่วยเหลือแล้วมักจะเอาบุญคุณ เมื่อญาติคนนั้นขัดใจ ก็จะมีนิสัยชอบทวงบุญคุณ และทวงของเอาเงินคืน มาส่งผล เพราะฉะนั้นเมื่อตัดใจให้ไปแล้ว ก็ให้ตัดออกจากใจไปเลย แล้วก็ให้นึกดีใจว่า เราได้ทำทาน บุญจะได้ต่อเนื่อง
อีกทั้งเวลาทำบุญแล้ว ก็ไม่ได้อธิษฐานล้อมกรอบเอาไว้ เพราะฉะนั้นเมื่อทานบารมีส่งผลก็จะทำให้มีอกุศลจิตเข้าสิงได้ มันจะทำให้เป้าหมายในการรวยเบี่ยงเบนไป แทนที่จะรวยจากสัมมาอาชีวะ ก็ไปรวยจากมิจฉาอาชีวะ
พี่สาวจะได้รับวิบากกรรมที่เป็นเจ้ามือหวย คือ จะตกอยู่ในวงจรของความหลง ชีวิตจะไม่เจริญรุ่งเรือง สำหรับผู้เล่นหวยทั้งใต้ดินหรือบนดินก็จะตกอยู่ในวงจรแห่งความหลงงมงายไม่เจริญก้าวหน้าจ้ะ
๗ กุมภาพันธ์ พ.ศ. ๒๕๕๐
--------------------------------
๖๗ ทนายความ 
อาชีพทนายความที่ทำอยู่จะมีวิบากกรรมอะไรไหมครับ

คุณครูไม่ใหญ่
อาชีพทนายความก็ไม่ได้มีปัญหาอะไร ขอให้ทำโดยสุจริต ตรงไปตรงมา อย่าทำให้คนผิดเป็นถูก หรือถูกเป็นผิด ถ้าทำดังนี้ได้ก็ให้ทำต่อไป แต่ถ้าทำผิดเป็นถูก หรือถูกเป็นผิด อย่างนี้เขาเรียกทนายไม่ได้ความ มันมีทนายความกับทนายไม่ได้ความ
เพราะฉะนั้น ลูกก็เลือกเอา แต่ถ้าทำไม่ได้ก็ให้ระลึกนึกถึงบุญ แล้วอธิษฐานจิตว่า สัมมาอาชีวะอะไรที่จะทำให้เจริญรุ่งเรือง ก็ให้บุญบันดาลให้ได้ทำอาชีพนั้น ซึ่งทุกอย่างก็ขึ้นอยู่กับบุญเป็นหลัก มนุษย์ไม่ได้เก่งอะไรหรอก บางคนมีความรู้ดี มีความสามารถดี ความรู้ถึง ทีมถึง ใจถึง อะไรถึง ๆ ทั้งหมด แต่ถ้าบุญไม่ถึงก็ไปไม่ถึงเป้าหมาย ทุกอย่างขึ้นอยู่กับบุญเป็นหลัก อย่าไปกังวลใจ ให้ทำใจใส ๆ เดี๋ยวสมบัติใหญ่ก็จะไหลมา
๒๖ พฤษภาคม พ.ศ. ๒๕๔๘
--------------------------------
๖๘ ต้องเกิดเป็นคนรับใช้ 
ครอบครัวของลูกมีอาชีพเกษตรกร ตั้งแต่เด็ก ๆ คุณแม่ของลูกก็ถูกครอบครัวอื่นมาขอไปเลี้ยงเป็นคนรับใช้และใช้ให้ทำงานทุกอย่างตั้งแต่เล็ก ๆ เนื่องจากคุณยาย
เสียชีวิตตั้งแต่คุณแม่ยังเด็กมาก ส่วนคุณตาก็ไปมีภรรยาใหม่ 
กรรมใดที่ทำให้คุณแม่ต้องไปเป็นคนใช้ ต้องลำบากตั้งแต่เล็ก ๆ ต้องทำบุญอย่างไรเพื่อให้หมดกรรมนี้คะ

คุณครูไม่ใหญ่
คุณแม่ต้องไปเป็นคนใช้ มีชีวิตลำบากตั้งแต่เล็ก ๆ เพราะในอดีตทำทานมาน้อย มีทิฏฐิมานะ ไปใช้ผู้มีคุณธรรมสูงกว่า ตอนเด็ก ๆ ชอบใช้คุณพ่อคุณแม่ พ่อทำนั่นหน่อย แม่ทำนี่หน่อย ซึ่งพ่อแม่ก็ไม่ได้คิดอะไรนะ จนโตขึ้นแต่งงานมีลูกแล้วก็ยังใช้ท่านให้ทำโน่นทำนี่อยู่บ่อย ๆ เพราะติดนิสัย โดยไม่ได้คำนึงถึงความรู้สึกของท่านเลย บวกกับกรรมที่ตระหนี่ ไม่ค่อยได้ทำทาน มารวมส่งผลด้วย
จะแก้ไข ก็ต้องเลิกตระหนี่ หมั่นสั่งสมบุญให้เยอะๆ แล้วทำบุญทุกบุญอุทิศไปให้บิดามารดาที่เคยไปล่วงเกินท่านเอาไว้ ให้ทำบ่อย ๆ หนักก็จะเป็นเบา เบาก็จะหาย 
๗ มกราคม พ.ศ. ๒๕๔๙
--------------------------------
๖๙ หัวใจสาวใช้ (ตอน ๑)   
กรรมใดทำให้ลูกต้องมาทำงานเป็นคนรับใช้ในบ้านซึ่งไม่มีคุณธรรมเลย ครอบครัวนี้มีทั้งหมด ๔ คน มีพ่อบ้านแม่บ้านและลูกชายหญิง ๒ คน โดยที่ลูกต้องทำงานบ้านทุกอย่าง และเป็นพี่เลี้ยงด้วย กว่าจะทำงานเสร็จก็จะได้กินข้าวหลังใคร ๆ ลูก ๆ ของนายจ้างก็ชอบมากลั่นแกล้ง คอยดุด่าให้เสียใจเสมอ ๆ จนลูกต้องแอบร้องไห้เป็นประจำ ส่วนนายจ้างผู้ชายก็ชอบดุด่าทำร้ายคนรับใช้ บางครั้งก็ถึงกับลงมือลงไม้ 

คุณครูไม่ใหญ่
ลูกต้องมาเป็นคนใช้ในบ้านที่ไม่มีคุณธรรมเลย เพราะกรรมในอดีต ในชาติที่ได้มาปฏิบัติธรรมกับหมู่คณะ ชาตินั้นลูกเป็นกุลธิดาลูกสาวเศรษฐี ลูกเจ้าภาพใหญ่ 
ในฐานะตัวเป็นลูกเศรษฐีจึงชอบใช้รุ่นพี่หลายท่านที่มาปฏิบัติธรรม พี่ช่วยทำโน่น ทำนี่ ทำนั่นให้หน่อย ทำเหมือนเขาเป็นคนรับใช้ ซึ่งพี่บางคนเขามีศีลมากกว่า เพราะวิบากกรรมนี้จึงทำให้กรรมอื่น คือ กรรมตระหนี่ และกรรมที่เคยดุด่าว่าคนรับใช้ในบ้านรวมกับกรรมที่มีมานะทิฏฐิในบางชาติได้ช่องมารวมส่งผล  คือกรรมพวกนี้กำลังคอยช่องว่างนี้อยู่ พอเราทำวิบากกรรมที่เป็นกระแสแห่งบาป มันก็ดึงดูดปึ้บขึ้นมาเลย มารวมส่งผลก็เป็นอย่างปัจจุบันนี้แหละ 
๗ มกราคม พ.ศ. ๒๕๔๙
--------------------------------
๗๐ หัวใจสาวใช้ (ตอน ๒)
จากบ้านหลังแรกที่ไม่มีคุณธรรมเลย ลูกก็ได้ย้ายมาทำงานกับครอบครัวใหม่ตามคำชักชวนของพี่คนหนึ่ง ซึ่งครอบครัวใหม่นี้แตกต่างจากบ้านหลังแรกมาก ๆ เจ้าของบ้านใจดี ชอบไปวัด ลูกจึงมีโอกาสได้ฟังธรรม ได้เรียนรู้กฎแห่งกรรม เพราะที่นี่เปิด DMC เกือบทั้งวัน เสียงบรรยายธรรมะ เสียงสวดมนต์ทำวัตรเช้าเย็น และเสียงบูชามหาธรรมกายเจดีย์ดังก้องไปทั่วบ้าน 
ลูกได้มาวัดพระธรรมกาย ได้มาเป็นอาสาสมัครช่วยงานวัด  มีเพื่อนมากมาย  ลูกรู้สึกปลื้มในบุญและมีความสุขมาก เหมือนได้อยู่ในสถานที่คุ้นเคย อบอุ่น รักการทำบุญ รักการไปวัด ไม่เคยตกบุญเลยสักบุญ
บุญใดที่ทำให้มีพี่มาชวนลูกให้มาทำงานกับครอบครัวธรรมกายนี้ แต่ตัวพี่เขาเองชอบพูดให้ลูกเสียใจบ่อย ๆ และสุดท้ายเขาก็ต้องลาออกไปเอง ลูกและพี่คนนี้เคยสร้างบุญกันมาอย่างไรจึงได้มาเจอกันในชาตินี้ ลูกควรจะวางเฉยหรือติดต่อกับพี่เขาดีคะ ถ้าพี่เขาคิดว่าลูกไม่ตอบแทนบุญคุณ ลูกจะมีวิบากกรรมอย่างไรไหมคะ
คุณครูไม่ใหญ่
ลูกได้มีพี่คนหนึ่งมาชวนทำงานกับครอบครัวธรรมกายนี้ เพราะบุญที่ลูกเคยทำกับหมู่คณะมาดังกล่าว เมื่อถึงเวลาส่งผลก็บันดาลให้เจอพี่คนหนึ่งมาชวนให้ทำงานกับครอบครัวซึ่งเขาเข้าวัดพระธรรมกาย แล้วเขาก็จะได้นำมาสร้างบุญกับหมู่คณะอีกจ้ะ 

พี่เขาชอบพูดให้ลูกเสียใจ และตอนหลังลาออกไปเอง เพราะตัวลูกเองมีวจีกรรมเยอะ จึงทำให้มาเจอกับคนที่ชอบพูดให้เสียใจบ่อย ๆ จ้ะ นี่วจีกรรมเก่าดึงดูดวจีกรรมในชาติปัจจุบันของคนอื่นมา จะได้รู้ว่าเวลาคนอื่นโดน มันเป็นอย่างไร อีกทั้งพี่เขาก็มีนิสัยอย่างนี้ และก็ไม่ค่อยมีบุญคบบัณฑิตนักปราชญ์จ้ะ 
ลูกและพี่คนนี้ บางชาติก็เคยเกิดเป็นพี่น้องกันก็มี เป็นญาติกันก็มี ลูกก็ควรจะไปเป็นกัลยาณมิตรให้เขา แนะนำให้เขามาสร้างบุญกับหมู่คณะ เขาจะได้มีบุญติดตัวไป แล้วก็ถือว่าเป็นการตอบแทนคุณเขาที่เขานำพาให้ลูกได้มาอยู่สร้างบารมีกับครอบครัวธรรมกายนี้จ้ะ
๗ มกราคม พ.ศ. ๒๕๔๙
--------------------------------
๗๑ ธุรกิจแบบกงสี 
บุพกรรมใดทำให้ผมและน้องชายต้องมาทำกิจการร่วมกันแบบกงสี และผมต้องมารับภาระเป็นผู้ควบคุมกิจการ และเหตุใดแม้ผมจะเป็นคนคุมกิจการทั้งหมดแต่ก็ไม่ค่อยมีเงินเก็บ  ได้มาก็มีอันต้องใช้จ่ายไปจนหมด ส่วนน้องชายทำไมจึงไม่สามารถดำเนินกิจการเองได้ ทำอย่างไรเขาจึงจะยืนอยู่ด้วยตัวเองได้ ผมและน้องชายมีกำลังบุญพอที่จะประสบความสำเร็จกับอาชีพที่ทำหรือไม่ครับ

คุณครูไม่ใหญ่
ลูกและน้องชายต้องมาทำกิจการร่วมกันแบบกงสี และลูกต้องมีภาระดูแลกิจการ เพราะในอดีตเวลาทำบุญ ลูกจะเป็นผู้นำรวบรวมปัจจัยมาทำบุญ แต่ตัวลูกเองก็ทำบ้าง บางทีก็ไม่ทำ  คือ เข้าใจผิดคิดว่า เรารวบรวมมาคงเป็นของเรา  มันก็ถูกส่วนหนึ่งแต่ได้นิด ๆ   ถ้าทำเองได้เน็ท ๆ ด้วยบุญนี้จึงทำให้ได้มาดูแลกิจการที่เป็นกงสี แต่ไม่ค่อยมีเงินเก็บ ต้องมีอันใช้หมด เพราะบุญส่วนตัวไม่ค่อยจะมี  มีแต่บุญส่วนรวม 
ส่วนน้องชายนั้น ในอดีตไม่ค่อยได้ทำบุญด้วยเงินตัวเอง มักจะจบเงินของผู้อื่น ทีตัวเองก็ไม่ค่อยควัก แต่พอคนอื่นควักมาก็สาธุ หรือบางครั้งก็  เธอออกเงินทำบุญไปก่อนนะ  เดี๋ยวฉันจะใช้คืนให้ แล้วก็ลืมใช้คืน เพราะฉะนั้นบุญจึงเป็นของเจ้าหนี้ที่ไปขอลืมเขามา กำลังบุญจึงไม่พอที่จะสามารถดำเนินกิจการได้ด้วยตนเอง
เพราะฉะนั้น เรื่องบุญนี้เป็นเรื่องใหญ่ ต้องทำเอง จะทำแทนได้ในกรณีที่ตายแล้ว  อยู่ในภพที่รับได้  แต่ว่าดีที่สุด อย่าเสี่ยงเลย ทำเองเถอะ จะยืนด้วยตัวเองได้ก็ให้หัดทำบุญด้วยตนเองในปัจจุบัน  แล้วก็ไปชวนคนอื่นมาทำบุญด้วย ลูกและน้องชายก็ต้องสร้างบุญปัจจุบันให้มาก ๆ เพื่อเสริมบุญในอดีตที่มีอยู่บ้างให้เพิ่มขึ้น ซึ่งจะส่งผลให้ประสบความสำเร็จในธุรกิจการงานในปัจจุบันจ้ะ
๒๒ พฤษภาคม พ.ศ. ๒๕๔๙
--------------------------------
๗๒  ความรักสีอะไร  (ตอน ๑)
น้องสาวของลูก  เธอชอบกีฬาต่าง ๆ เป็นชีวิตจิตใจมาตั้งแต่เด็ก ประกอบกับเป็นคนรูปร่างผอมสูง แข็งแรง เล่นกีฬาได้ดีทุกประเภท กวาดเหรียญทองทั้งระดับประถม มัธยม จังหวัด จนถึงระดับประเทศ หลังจบมัธยมก็ไปเรียนต่อวิชาชีพการเรียนและสอนด้านกีฬาที่กรุงเทพฯ
ต่อมา เธอได้รู้จักกับว่าที่นักเรียนตำรวจหนุ่ม ผู้มาเรียนว่ายนํ้ากับเธอ เพื่อไปสอบนายร้อยตำรวจ เขาก็หมั่นมาแวะเวียน ตามไปเชียร์เธอแข่งกีฬาทุก ๆ ที่ พอเขาเรียนจบได้ ๒ ปี เธอจึงตกลงเลือกเขาเป็นคู่ชีวิต 
จนเมื่อเธอตั้งท้อง สามีก็หายหน้าไปหลาย ๆ วัน พอกลับมา เสื้อที่สวมใส่ก็เป็นลวดลายวัยรุ่นบ้าง มีรอยลิปสติกติดที่คอเสื้อบ้าง ที่บ่าบ้าง เธอก็ซักถามว่า รอยลิปสติกนี้ มันมาได้อย่างไร ถามหลาย ๆ ครั้งเข้า เธอจึงบอกว่า เรามีลูกแล้วนะ เลิกเที่ยวสำส่อนไม่เป็นโล้เป็นพายเสียทีเถอะ เขาก็บอก ไม่มีอะไรหรอกน่า แถมยังดื้อดึงไม่ฟังเธอเลย 
หลังจากนั้น ก็มีนักร้องไปหาน้องสาวที่โรงเรียน ประกาศตัวท่ามกลางครูและนักเรียนเต็มห้องว่า เธอเป็นภรรยาตัวจริงของสามีน้องสาว ส่วนน้องสาวเป็นตัวปลอม จนน้องสาวอับอายมาก วันต่อมา นักร้องก็ได้บุกไปถึงที่ทำงานสามี นำทะเบียนสมรสไปแสดงกับผู้บังคับบัญชาของสามี แล้วฟ้องร้องว่าน้องสาวของลูกแย่งสามีของเธอ จนน้องสาวต้องไปชี้แจงที่โรงพัก เมื่อไปโรงพักจึงได้รู้ว่า สามีแอบไปจดทะเบียนสมรสซ้อน ครั้งนี้น้องสาวจึงมีปากเสียงกับสามีอย่างรุนแรงถึงขั้นทะเลาะตบตีกัน แต่เขาก็ไม่หยุดพฤติกรรมเหล่านี้ เห็นเป็นเรื่องสนุกคึกคะนอง
ครั้นคลอดลูกแล้ว น้องสาวจึงเบนความสนใจจากเรื่องเหล่านี้ หันกลับไปแข่งกีฬาอย่างจริงจัง จนได้รับ ๑ เหรียญทอง วอลเลย์บอล จากการแข่งขันเซียบเกมส์* (SEAP Games) ในปี พ.ศ. ๒๕๑๐  ได้รับ ๑ เหรียญเงิน จากกีฬาซีเกมส์ ในปี พ.ศ. ๒๕๑๔ และปี พ.ศ. ๒๕๑๘ ซึ่งประเทศไทยเป็นเจ้าภาพจัดการแข่งขันซีเกมส์ ซึ่งเธอก็ต้องลงแข่งเพื่อคว้าชัยในเกมนี้ด้วย ตอนนั้นดวงใจคนไทยทุกดวงต่างก็พร้อมใจกันส่งแรงเชียร์ไปให้เธอคว้าเหรียญทองมาให้ได้ แล้วเธอก็ได้รับเหรียญทองจากซีเกมส์ซึ่งจัดขึ้นที่ประเทศไทยอีก ๑ เหรียญ 
แต่แล้วความปีติดีใจของเธอ ก็ต้องชะงักงันอยู่แค่ตรงนั้น เพราะในครั้งสุดท้าย หลังจากช่วงเช้าเธอขึ้นรับเหรียญทอง และเข้าร่วมพิธีปิดจนเสร็จ ช่วงเย็นขณะจะกลับที่พัก น้องสาวเห็นสามีขับรถไปเที่ยวกับนักร้อง ภาพที่เห็นเหมือนก้อนกรวดในรองเท้า สลัดออกไปก็ไม่สำเร็จ ทางที่เคยยํ่าเดิน ดูเหมือนจะถูกตอกยํ้าให้เจ็บปวดหนักยิ่งขึ้น 
พอสามีรู้ว่า น้องสาวเห็นก็ตามมาปรับความเข้าใจ น้องสาวของลูกโกรธระดับควันออกหู ไม่ยอมคืนดี จึงหนีขึ้นแท็กซี่กลับที่พัก แต่แท็กซี่ก็มาเสียกลางทาง น้องสาวจึงจำใจขึ้นรถสามีที่ขับตามมา เขาก็อ้อนวอนน้องสาวให้ใจอ่อน แต่อ้อนอย่างไรน้องสาวก็ไม่ใจอ่อนสักที
เธอตัดสินใจบอกเลิกกับสามี แต่สามีไม่ยอม เธอจึงเปิดประตูวิ่งลงจากรถ สามีก็ร้องเรียก แล้วบอกว่า “หยุดนะ ไม่อย่างนั้นจะยิง” น้องสาวก็วิ่งไม่หยุด เพราะเธอเป็นนักกีฬา เขาจึงคว้าปืนในรถ ดูสิ ไอ้ลูกกระสุนกับการวิ่งของน้องสาว อะไรมันจะเร็วกว่ากัน ปรากฏว่า ลูกกระสุนเร็วกว่า ไปถึงหลังของน้องสาว เจาะเข้าต้นคอ เสี้ยววินาทีนั้นจิตใจเธอหวิวหวั่น ชาวูบไปทั้งตัวแล้วก็ล้มทั้งยืน 
พลันความคิดเธอก็หวนนึกถึงคำพูดอำมหิตปนพิศวาสที่เขาชอบพูดบ่อย ๆ ว่า “อะไรที่เป็นของรักของหวงของเขา ถ้าเขาจะต้องสูญเสียไป เขาจะทำลายทิ้งให้หมด” เธอนึกได้แค่นั้น แล้วสติเธอก็ดับวูบลงไป
เมื่อเธอรู้สึกตัวที่โรงพยาบาล เธอกลายเป็นอัมพาตทั้งตัว มีจิตใจแต่ไร้ความรู้สึกทางร่างกาย ขยับเขยื้อนไม่ได้ตั้งแต่หัวไหล่ลงมา สภาพไม่ต่างจากคนพิการ 
ต่อมาสามีก็มาเยี่ยมพร้อมกับพาผู้หญิงคนใหม่มาด้วย สภาพของน้องสาวตอนนั้นเปรียบเสมือนกับสุสานคนชํ้า  พอเขาเห็นเธอในสภาพเช่นนี้ เขาก็หายหน้าไป 
ไม่มาอีกเลย เหลือเพียงรอยอดีตแห่งความรัก
ส่วนน้องสาวก็ไม่โทษว่าใคร เธอบอกกับคนอื่นว่า มันเป็นอุบัติเหตุปืนลั่น เพราะยังเป็นห่วงสามีว่า หากพูดความจริง เขาจะมีความผิดต้องโทษติดคุก และต้องออกจากราชการ ซึ่งลูกสาวที่ยังเล็กก็จะไม่มีพ่อแม่เลี้ยงดู ใจเธอตอนนั้นคิดเพียงว่า อีกไม่นานเธอคงจะตายไปจากความทุกข์ทั้งปวง ทุกอย่างก็จะจบสิ้นลง แต่มันก็ยังไม่จบ เพราะเธอก็ยังคงมีชีวิตมาจนถึงปัจจุบันนี้ 
คุณแม่และเธอต่างก็เก็บความเจ็บชํ้านี้ไว้ในใจ สิ่งที่ช่วยคํ้าจุนเธอเอาไว้ก็คือ ความรักของแม่ที่ลึกกว่าท้องทะเล คุณแม่ต้องดูแลพยาบาลเธอที่โรงพยาบาลอยู่ปีกว่า 
พอกลับบ้านก็ต้องมาดูแลต่อที่บ้าน ต่อมาตัวลูกจึงหาเด็กมาดูแลพยาบาลเธอแทน ทั้งป้อนข้าว ป้อนนํ้า ทั้งเรื่องถ่ายหนักถ่ายเบา เป็นเวลากว่า ๓๐ ปีแล้ว 
ตลอดเวลาที่ผ่านมา ญาติฝ่ายสามีไม่เคยมาเยี่ยมเยียนเลย ทั้งยังโกรธเคืองเสียอีก หาว่าน้องสาวลูกใส่ร้ายสามีว่า เป็นคนยิงเธอ ทั้ง ๆ ที่ตัวลูกและน้องสาวก็ไม่ได้แจ้งความเอาเรื่องเอาราวใด ๆ คิดว่า เป็นการชดใช้หนี้เวรกรรมกันไป จะได้จบเรื่องจบราวกันไปเสียที ไม่ต้องมารับเวรรับกรรมอันแสนจะขมขื่นทรมานนี้ต่อไป  แต่ญาติฝ่ายสามีกลับเหมือนไม่เข้าใจ ทั้งพยายามกีดกันลูกสาวของน้องสาวไม่ให้เจอหน้าแม่ และไม่ให้รู้เรื่องราวใด ๆ ที่เกิดขึ้น 
กระทั่งปี พ.ศ. ๒๕๓๐ สภาสังคมสงเคราะห์ก็ได้ช่วยให้เธอได้พบกับลูกสาว แต่ลูกสาวเมื่อเห็นแม่อยู่ในสภาพเช่นนี้ก็ยิ่งเหินห่าง ไม่อยากมาเยี่ยม 
น้องสาวมีวิบากกรรมใดกับสามี จึงต้องมาถูกสามียิง และต้องป่วยเป็นอัมพาตถึง ๓๐ ปี ทำไมญาติของฝ่ายสามีจึงไม่เข้าใจความจริง ทั้ง ๆ ที่น้องสาวไม่ได้เป็นฝ่ายผิด ทำอย่างไรน้องสาวจึงจะพ้นจากผังชีวิตที่บกพร่องนี้ 
คุณครูไม่ใหญ่
ตอนนี้ยังดูแลกันอยู่ ก็ไม่เป็นไรนะลูกนะ 
เรายังมีศูนย์กลางกายอยู่ ใจเรายังดีอยู่ มองพระในตัวได้ ก็มองพระภายในตัวสิลูก มองเข้าไปเรื่อย ๆ เรายังเหลือศูนย์กลางกาย และใจของเรายังอยู่ ไม่ต้องกลัว คนอื่นเขาเดินได้จริง มีทุกอย่างพร้อมจริง ไม่ได้เป็นอัมพาตแบบลูก แต่ถ้าหากว่า เขาหยุดใจไม่ได้ มีชีวิตอยู่ก็เหมือนกับตายแล้วนั่นแหละ เพราะฉะนั้นลูกต้องสู้ สู้นะลูกนะ สู้ให้สุดใจไปเลย จนกว่าใจจะหยุดนิ่งที่ศูนย์กลางกาย ฐานที่ ๗ นั่นแหละ 
น้องสาวถูกสามียิงจนป่วยเป็นอัมพาต ๓๐ ปีแล้ว  เรื่องนี้มีเหตุ กรรมในอดีตชาติหนึ่ง น้องสาวเกิดเป็นผู้ชาย มีความถนัดและมีความสามารถในด้านกีฬาหลายประเภทในยุคนั้น คือ ยิงธนู ยิงปืน ขว้างหอก ขว้างจักร ขว้างมีด เป่าลูกดอก แต่ที่ชอบมากที่สุด คือ กีฬาชกมวยผสมมวยปลํ้า ครั้งหนึ่งเธอได้เตะก้านคอคู่ต่อสู้หัก จนเขาเป็นอัมพาตตลอดชีวิต 
เพราะฉะนั้น ด้วยกรรมนี้จึงต้องมีเหตุอันใดอันหนึ่ง ที่จะทำให้เป็นอัมพาต และชาตินี้ก็เริ่มต้นที่คอ แต่ไม่ได้โดนเตะ แต่โดนหัวกระสุนเข้าไป กรรมในชาตินั้นมารวมกับอีกกรรมหนึ่งคือ กรรมกาเมฯ เจ้าชู้ มีผู้หญิงมาติดมาก เพราะเป็นนักกีฬา เก่ง และก็ไม่ค่อยดูแลผู้หญิงและลูกที่เกิดมา มารวมส่งผล 
อีกทั้งในชาตินั้น ญาติของฝ่ายหญิงก็ผูกโกรธที่ได้ทอดทิ้งไม่ดูแลญาติของเขา ซึ่งเป็นภรรยาของน้องสาวในชาตินั้น มาส่งผลให้ญาติฝ่ายสามีในปัจจุบันไม่เข้าใจ 
จะแก้ไข ก็ต้องให้อโหสิกรรมต่อกัน และมุ่งหน้าสร้างบุญทุกบุญ แล้วอธิษฐานจิตให้ชาตินี้เป็นชาติสุดท้ายที่เป็นดังนี้ แล้วอุทิศบุญไปให้ผู้ที่เราเคยไปทำร้ายทั้งกายและจิตใจของเขาจ้ะ 
๒๐ มกราคม พ.ศ. ๒๕๕๐
--------------------------------
๗๓  ความรักสีอะไร (ตอน ๒)
บุพกรรมใดลูกสาวของน้องสาว จึงเกิดมามีแม่ป่วยเป็นอัมพาต ต้องแยกทางกับพ่อ และเหตุใดลูกสาวของเธอจึงดูดาย ไม่มาเยี่ยมเยียนเธออีกเลย 

คุณครูไม่ใหญ่
น่าเสียดายจังที่ดูดายไม่มาดูแลแม่ ซึ่งเป็นทางมาแห่งบุญ และเป็นหน้าที่ของเราที่จะต้องเลี้ยงดูตอบแทนท่าน ตอนนี้ท่านยังอยู่  ให้เรามาดูแลเถิดประเสริฐนัก มนุษย์เทวดาก็จะสรรเสริญ ถ้าเรามีลูกมีเต้า ลูกเต้าก็จะดูแลเลี้ยงดูเราอย่างดี มีลูก มีหลาน มีบริวาร เขาก็จะดูแลเราอย่างดี
เหตุที่ลูกสาวดูดาย ไม่มาดูแลคุณแม่ ก็เป็นกรรมใหม่ของลูกสาว แต่เป็นกรรมเก่าของแม่ในชาติที่เกิดเป็นผู้ชาย ที่เป็นนักกีฬามีสาว ๆ มาติดพันมาก และไม่รับผิดชอบดูแลบุตรภรรยามาส่งผล ทำให้ลูกสาวในปัจจุบันไม่หันมาสนใจดูแลบ้าง
เหตุที่ลูกสาวของน้องสาวมีแม่ป่วยและแยกทางกับพ่อ เพราะเศษกรรมกาเมฯ เจ้าชู้ของตน บวกกับกรรมอนุโมทนาบาป คล้ายการเชียร์มวยในปัจจุบัน มารวมส่งผล 
เชียร์มวย เช่น เตะซ้าย! เตะขวา! ตีเข่า!  คือ เชียร์ให้เขาทำร้ายกัน ก็เป็นการอนุโมทนาบาปนะ ซึ่งวิบากกรรมนี้จะได้รับทุกคนตั้งแต่คนพากย์ กรรมการ พี่เลี้ยง คนดู คนเชียร์ ถือว่าเป็นการอนุโมทนาบาปทั้งหมด 
จะเห็นว่า เราจำเป็นต้องศึกษาเรียนรู้เรื่องกฎแห่งกรรม และเราก็ไปตัดสินใจเอาว่าจะทำอะไร อย่างไร กีฬาก็ส่วนกีฬา อาชีพส่วนอาชีพ ความบันเทิงส่วนความบันเทิง แต่ทั้งหมดนี้ตกอยู่ภายใต้กฎแห่งกรรม
๒๐ มกราคม พ.ศ. ๒๕๕๐
--------------------------------
๗๔  ความรักสีอะไร (ตอน ๓)
น้องสาวเล่นกีฬาเก่ง เพราะเหตุในอดีตหรือปัจจุบัน ความชอบและความถนัดในเรื่องกีฬาหรือเรื่อง อื่น ๆ นั้น มีสัดส่วนมาจากความชอบ และความถนัดในอดีตกี่เปอร์เซ็นต์ จึงส่งผลมายังชาติปัจจุบันนี้คะ

คุณครูไม่ใหญ่
น้องสาวเล่นกีฬาเก่ง เพราะเหตุปัจจุบันเป็นหลัก แต่ในอดีตก็ชอบเล่นกีฬาหรือการออกกำลังกายแบบในยุคนั้น ทั้งตอนที่เป็นผู้ชาย และในชาติที่เกิดเป็นผู้หญิงด้วย จึงทำให้เกิดความถนัดบวกกับความชอบในปัจจุบันมาผสมด้วย  
สัดส่วนความถนัดในอดีตของแต่ละคนไม่เท่ากัน เช่น มีของเก่าติดมามาก มาเติมปัจจุบันอีกนิดหน่อยก็เก่งแล้ว แต่บางคนในอดีตมีน้อยก็ต้องมาฝึกฝนในปัจจุบันให้มากก็เก่งได้ 
ดังนั้น การฝึกฝนในปัจจุบันจึงสำคัญมาก ๆ เรานั่งธรรมะในอดีตไม่ดี เราก็มานั่งทำความเพียรในปัจจุบันให้ดี ให้ถูกหลักวิชชาก็เก่งและดีได้ 
๒๐ มกราคม พ.ศ. ๒๕๕๐
--------------------------------
๗๕  ความรักสีอะไร (ตอน ๔)
น้องสาวถูกสามียิงจนเป็นอัมพาต ต้องนอนรักษาตัวเป็นเวลา ๓๐ ปี ทุกครั้งที่เขาทำบุญก็จะอธิษฐานจิต ให้หมดอายุขัยโดยเร็ว เพื่อให้พ้นจากทุกขเวทนา การอธิษฐานจิตเช่นนี้เป็นการสมควรหรือไม่คะ

คุณครูไม่ใหญ่
น้องสาวทำบุญแล้วอธิษฐานว่า ขอให้หมดอายุขัยเร็ว ๆ เพื่อให้พ้นทุกขเวทนานั้น ก็ถือว่า ยังไม่ถูกหลักวิชชา เพราะเมื่อยังมีลมหายใจ ยังมีศูนย์กลางกายอยู่ ยังมีโอกาสสร้างบุญและปฏิบัติธรรมได้อีกมากมายนัก  ดังนั้นควรทำบุญทุกบุญและปฏิบัติธรรม แล้วอธิษฐานจิตให้หมดจากวิบากกรรมนี้ เป็นชาติสุดท้าย
กายมนุษย์สำคัญมากสำหรับการสร้างบารมี แม้จะเป็นอัมพาตก็ตาม แต่ถ้ายังมีสติสัมปชัญญะสมบูรณ์ก็สามารถสร้างบารมีได้ ซึ่งมีโอกาสดีกว่าเทวดาบนสวรรค์ที่กำลังเสวยสุขเสียอีก เพราะเทวดาสร้างบารมีไม่ได้นะลูกนะ
๒๐ มกราคม พ.ศ. ๒๕๕๐
--------------------------------
๗๖  ความรักสีอะไร (ตอน ๕)
สำหรับผู้ป่วยอัมพาตควรฝึกสมาธิอย่างไรคะ

คุณครูไม่ใหญ่
สำหรับผู้ป่วยเป็นอัมพาต หากยังมีสติสัมปชัญญะบริบูรณ์ ควรทำสมาธิโดยให้เอนตัวโดยการยกเตียงขึ้นมา แล้วทำภาวนาด้วยวิธีหยุดใจไว้กลางกายตามหลักวิชชา (ศึกษาวิธีการฝึกสมาธิท้ายเล่ม)  เพราะนอนทำภาวนาแล้วมักจะหลับ
๒๐ มกราคม พ.ศ. ๒๕๕๐
--------------------------------
๗๗  คุณแม่ที่โชคร้ายที่สุด (ตอน ๑)
คุณอาคนที่ ๒ เกิดในครอบครัวที่ยากจน จึงทำให้มีโอกาสทางการศึกษาน้อย คือ เรียนจบเพียงแค่ชั้น ป.๔ คุณอาเป็นผู้หญิงซื่อ ๆ ที่ไม่มีลักษณะผู้นำใด ๆ เลย หลังจากคุณอาแต่งงานมีลูกแล้ว ไม่ว่าจะยากดีมีจนขนาดไหน คุณอาก็ทั้งรักและทะนุถนอมตั้งใจเลี้ยงลูกเป็นอย่างดีทุกอย่าง ส่งเสริมลูก ๆ เรียนจบถึงขั้นปริญญาตรีกันทั้ง ๓ คน 
คนโตและคนกลางเป็นชาย คนเล็กเป็นหญิง แต่ไม่ทราบว่าเป็นเวรกรรมอะไรค่ะ 
ในช่วง ๖ ปีหลังนี้ คุณอามีปากเสียงทะเลาะกับลูกชายคนโตและลูกสาวคนเล็กของเธออย่างรุนแรงเกือบทุกวัน บางทีวันละหลาย ๆ ครั้ง
จนลูกคนโตและคนเล็กพากันเกลียดคุณอาซึ่งเป็นแม่ผู้มีพระคุณที่สุดของตัวเอง หนำซํ้ายังต่อว่าพ่อของเขาว่า “ทำไมพ่อถึงไปเลือกเอาผู้หญิงพันธุ์นี้มาเป็นภรรยา” และก็ “ไม่น่าเกิดมามีแม่แบบนี้เลย” ลองคิดดูเถอะค่ะว่า  คำพูดนี้จะสร้างความปวดร้าวให้กับผู้เป็นแม่ที่รักลูกที่สุดสักเพียงใด 
ซึ่งแทบทุกวัน ลูก ๆ ของคุณอาจะพูดด่าว่าถากถางแม่ของตัวเองสารพัด ตวาดและตะคอกแม่ต่อหน้าลูกจ้างในบ้าน ราวกับแม่เป็นเสมือนทาสคนหนึ่ง  ด้วยเหตุนี้จึงทำให้ลูกจ้างในบ้าน ๕ - ๖ คน พลอยไม่เกรงใจแม่ไปด้วย คือ หากว่าแม่จะใช้ให้ลูกจ้างทำอะไรบ้าง ลูกจ้างก็จะไม่ยอมทำให้ และหากแม่จะแสดงความเห็นอะไรขึ้นมาบ้าง ลูกทั้งสองคือคนโตและคนเล็กก็จะแผดเสียงตวาดอย่างก้าวร้าวว่า “หุบปาก ใครใช้ให้ออกความเห็น ไม่รู้เรื่องแล้วอย่าพูด”  แม่จะพูดอะไรเป็นผิดหมด และจะถูกดูถูกหาว่าโง่ เรียนน้อย 
หรือบางทีในขณะที่กำลังมีปากเสียงกัน หากฝ่ายลูกกำลังถือหม้อนํ้าแกงเดือด ๆ อยู่ในมือ ก็จะพูดว่า “เดี๋ยวกูจะเอาไอ้นี่ราดมึงเลย” บางทีก็ด่าแม่ ด้วยคำหยาบจนฟังไม่ได้ เช่น ด่าแม่ว่า “ไอ้เ -ี้ ย” 
แต่ถึงแม้การทะเลาะกันจะรุนแรงสักปานใด สามีของคุณอาก็ไม่เคยห้ามปรามลูก ๆ ที่ทำกับแม่อย่างนี้ หนำซํ้ายังให้ท้ายลูกเสียอีก บางครั้งคุณอาทนไม่ไหวก็จะพยายามพูดให้ลูกหยุดว่า “ทำกับแม่อย่างนี้ ระวังจะตกนรก” ซึ่งลูกของคุณอาก็จะรีบสวนกลับทันควันว่า “แล้วตัวเอง จะได้ขึ้นสวรรค์หรือไง” การเถียงกันยิ่งรุนแรงขึ้นเรื่อย ๆ 
หากลูกไม่พอใจจะอาละวาดเตะทำลายข้าวของที่เป็นของแม่ เช่น เตะพัดลมที่แม่ใช้เป็นประจำจนคอหักพัง แล้วก็ปล่อยให้แม่นั่งทำงานงก ๆ ทนร้อนอยู่อย่างนั้นโดยไม่ใยดีอะไรทั้งสิ้น ซึ่งลูกก็ไม่ทราบเหมือนกันค่ะว่า ด้วยเหตุผลใด ทำไมสมาชิกในครอบครัวของคุณอาไม่มีใครห่วงใยคุณอาเลย แม้เวลาออกไปทานข้าวนอกบ้านกัน คุณอาก็เป็นคนเดียวที่ถูกทิ้งไว้ ถึงแม้พากันกลับมาจากทานข้าวแล้วก็ไม่ยอมซื้ออาหารอะไรมาให้คุณอาทานด้วย แต่กลับซื้อของติดไม้ติดมือมาฝากลูกจ้างในบ้านแทน บ่อยครั้งที่คุณอาต้องร้องไห้ บางทีร้องจนไม่มีนํ้าตา 
เมื่อคุณอาคนที่ ๒ ทุกข์ตรมขนาดนี้ จึงได้โทรมาระบายความทุกข์นี้ให้กับคุณอาคนที่ ๓ ฟัง ท่านจึงได้แนะนำให้เอาธรรมะเป็นที่พึ่ง และแอบติดจานดาวธรรมให้ แต่ภายหลังลูก ๆ และสามีของคุณอาเปิดไปเจอดาวธรรมโดยบังเอิญ จึงอาละวาดด่าคุณอาเป็นการใหญ่และห้ามดูรายการนี้อีก แต่เธอก็พยายามแอบดู ซ๋ึ่งก็หาโอกาสดูได้น้อยมาก
บุพกรรมใดทำให้อาคนที่ ๒ ต้องมีปากเสียงกับลูกคนโตและคนเล็ก คุณอาและลูกสองคนนี้ผูกเวรกันมาหรือไม่อย่างไร คุณอาต้องแก้ไขบุพกรรมนี้อย่างไร และควรจะแก้ไขเหตุการณ์ในปัจจุบันนี้อย่างไรคะ
คุณครูไม่ใหญ่
คุณอาคนที่ ๒ มีปากเสียงกับลูกชายคนโตและลูกสาวคนเล็ก เพราะเรื่องนี้มีเหตุ ที่มีผลอย่างนี้ บางอย่างก็เกิดจากเหตุปัจจุบัน เพราะกิเลสเข้าไปบังคับให้สร้างกรรมเพื่อจะได้มีวิบาก แต่บางอย่างมันก็เป็นเหตุในอดีต เรื่องนี้มีเหตุ เป็นกรรมในอดีตของคุณอาคนที่ ๒ ที่ชาติหนึ่งเกิดเป็นผู้ชาย มีนิสัยเกเร ชอบด่าว่าพ่อแม่ด้วยคำหยาบคายคล้าย ๆ อย่างนี้แหละ อีกทั้งมีนิสัยเจ้าชู้ เมื่อมีภรรยาก็เหยียบยํ่าดูถูก ด่าว่า กดขี่ภรรยาเสมอ ก็เป็นภาพในอดีตของคุณอา 
อีกทั้งมีทาสรับใช้อยู่ในบ้านซึ่งเป็นพี่น้องกัน  ท่านก็ได้กดขี่ข่มเหงทาสทั้งสองอยู่เสมอ จนทำให้ทาสพี่น้องทั้งคู่คิดแค้นผูกเวรว่า สักวันหนึ่งจะต้องทำตอบแทนแค้นนี้ให้ได้ ดังนั้นเมื่อมาเจอกันในชาตินี้ ตามวงจรของวัฏฏะ ทาสทั้งสองก็มาเกิดเป็นลูกคนโตและคนเล็ก ส่วนท่านมาเกิดเป็นแม่ และกรรมนั้นก็บันดาลให้มาโดนบ้างจ้ะ 
เพราะฉะนั้น สิ่งเดียวที่จะต้องแก้ไขก็คือ ให้อดทนในสิ่งที่เขากระทำนะจ๊ะ ทำเฉย ๆ นิ่ง ๆ อยากด่าก็ให้ด่าไป อย่าให้โดนตัวก็แล้วกัน ด่าดีกว่าตี ตีดีกว่าฆ่า บางคนคิดเลยเถิดไปกว่านั้น เขาฆ่าดีกว่าฆ่าเอง ไม่ต้องลงทุน แต่ไม่ต้องถึงขนาดนั้น เราก็อดทน แต่ถ้าไม่ต้องอดทนก็คือ ทำเฉย ๆ ไม่สนใจ แล้วยิ่งเราเข้าใจเรื่องวิบากกรรมเหล่านี้ก็ให้อภัยซะ ก็เราทำของเรามาเอง เราออกแบบชีวิตของเรามาอย่างนี้ มันก็ต้องเจออย่างนี้ เวรจะได้ระงับไป 
แล้วก็หมั่นสั่งสมบุญทุกบุญ ทั้งทาน ศีล ภาวนา เป็นต้น อธิษฐานจิตให้พ้นจากวิบากกรรมนี้ไปจ้ะ วิธีที่จะพ้นวิบากกรรมมีทางเดียว คือ สั่งสมบุญให้มาก ๆ จนมันไปตัดรอนวิบาก หรือพ้นวิบากนั้นไป
๑๐ เมษายน พ.ศ. ๒๕๔๙
--------------------------------
๗๘  คุณแม่ที่โชคร้ายที่สุด (ตอน ๒)
บุพกรรมใดทำให้คุณอาถูกกีดกันไม่ให้ดู DMC* ต้องแก้ไขอย่างไรเพื่อให้
คุณอาสามารถมาวัดและมีธรรมะเป็นที่พึ่งได้มากกว่านี้คะ
*สัญญาณจากจานดาวเทียม ช่องรายการธรรมะ

คุณครูไม่ใหญ่
คุณอาคนที่ ๒ ถูกกีดกันไม่ให้ดู DMC เพราะในอดีตก็ไม่เคยทำหน้าที่กัลยาณมิตรชวนคนทำความดี แถมกีดกันคนไม่ให้มาทำความดีอีกด้วย มาส่งผล เวลาเราจะทำความดีก็เลยโดนเขากีดกันบ้าง แล้วสิ่งแวดล้อมก็ไม่เป็นกัลยาณมิตรให้ด้วย 
จะให้มาวัดศึกษาธรรมะ ก็ต้องมีใครไปชักชวนให้ท่านมาวัด ไปบอกท่าน โดยที่ยังไม่ให้ทางบ้านรู้ จะได้ไม่มีใครขัดขวาง ต้องแอบลักลอบทำความดีไปก่อน เมื่อท่านได้มาวัด มาศึกษาธรรมะ ได้ปฏิบัติธรรมจนเข้าถึงที่พึ่งภายใน พบความสว่าง พบดวงธรรม พบพระภายในแล้ว ท่านจะอยู่ตรงไหนก็ได้ ไม่มีความทุกข์ใจเลย ใครจะนั่งด่า ยืนด่า เราก็เฉย ๆ เพราะเราดูองค์พระไป ที่ตรงนั้นมันมีความเงียบสงัด แล้วก็สงบสุขมากเลย
แต่ครูไม่ใหญ่ว่าอย่างนี้นะ ไหน ๆ จะโดนเขาด่าแล้วก็ดูไปเถอะ แล้วก็มาวัดเถอะ เราจะได้มีที่พึ่ง คือ เราจะทำดีเขาก็ด่า  ดีน้อยก็ด่า ดีปานกลางก็ด่า ดีมากก็ด่า ก็ดูมันซะ ใจจะได้สบาย เขาไม่ให้ดู เราก็มาวัด แค่นี้ก็หมดเรื่อง เวลาเราตาย เราต้องมีที่พึ่ง เราจะมีที่พึ่งแล้วนี่ ด่าก็ปล่อยให้ด่าไป พอเหนื่อยเขาก็เลิก ด่าเป็นเรื่องของเขา ถ้าเราไม่เอามาคิด มันก็จบตรงนั้น อย่าไปรับและไปผูกพันกับถ้อยคำเขาเลย ต้องคลายความผูกพันจ้ะ
๑๐ เมษายน พ.ศ. ๒๕๔๙
--------------------------------
๗๙  คุณแม่ที่โชคร้ายที่สุด (ตอน ๓)
เหตุใดสามีของคุณอาจึงให้ท้ายลูกทั้งสอง และลูกของคุณอาจะต้องไปรับใช้วิบากกรรมนี้อย่างไร  และการทำกรรมกับแม่แบบนี้บาปหนักเท่ากับหรือต่างจากทำกับพระอรหันต์หรือไม่อย่างไรคะ 

คุณครูไม่ใหญ่
สามีคุณอาคนที่ ๒ ให้ท้ายลูก ๒ คน เพราะเป็นกรรมเก่าของคุณอาที่ทำกับภรรยา ตอนสมัยเกิดเป็นผู้ชายเกเร ชอบด่าว่าพ่อแม่ด้วยคำหยาบคาย เมื่อมีภรรยาก็เหยียบยํ่า ดูถูก ด่าว่า กดขี่ภรรยาเสมอ  เพราะกรรมนี้จึงบันดาลให้มาเจอสามีกับลูกแบบนี้ ทำอย่างไรก็ได้อย่างนั้นจ้ะ
ลูกคุณอาทั้งสองคน (ลูกชายคนโตกับลูกสาวคนเล็ก) จะมีวิบาก คือ เมื่อใกล้ตายก็จะเห็นกรรมนิมิตที่ทำกับมารดาอย่างนี้ ก็จะทำให้คตินิมิตดำมืด แล้วก็ดำดิ่งไปมหานรกขุม ๔* จะถูกทัณฑ์ทรมานมาก เช่น จะถูกนายนิรยบาลเอาคีมเหล็กร้อนมาดึงลิ้นออกแล้วตัดด้วยมีด แล้วถอนฟันออกทีละซี่ แล้วเอาแปรงลวดเหล็กร้อนทะลวง เป็นต้น 
ตายเกิดนับครั้งไม่ถ้วนอยู่ยาวนาน ๘๐๐ ล้านปี (โดยประมาณ) แล้วก็ไปตามขั้นตอนของการลงทัณฑ์ เมื่อกรรมเบาบางลง คือ มาจากอุสสทนรก ไปยมโลก ก็ไปโดนคล้าย ๆ กันอย่างนี้ แต่มันเบาลงไป  แล้วก็มาเป็นอสุรกายที่พิกลพิการ ครึ่งสัตว์ครึ่งคนตามที่ตัวด่าคุณแม่ไว้ว่าอย่างไร ถ้าตัวไอ้เข้ก็จะเหมือนอย่างนั้น ถ้าตัวคล้ายไอ้เข้ก็จะเหมือนตัวคล้ายไอ้เข้ ปากก็จะมีหนอนชอนไชทุกข์ทรมานมาก เป็นต้น เป็นกรรมหนักมากเหมือนทำกับพระอรหันต์ เพราะท่านได้ชื่อว่าเป็นพระอรหันต์ในบ้านจ้ะ
๑๐ เมษายน พ.ศ. ๒๕๔๙
--------------------------------
วิธีฝึกสมาธิเบื้องต้น
๒๕ พฤษภาคม พ.ศ. ๒๕๔๕
ณ โรงเรียนอนุบาลฝันในฝันวิทยา
เมื่อเราได้กล่าวคำบูชาพระรัตนตรัยกันเสร็จเรียบร้อยแล้ว ต่อจากนี้ไป ขอให้ทุกคนตั้งใจเจริญสมาธิภาวนา ให้นั่งขัดสมาธิ โดยเอาขาขวาทับขาซ้าย มือขวาทับมือซ้าย ให้นิ้วชี้ของมือข้างขวาจรดนิ้วหัวแม่มือข้างซ้าย วางไว้บนหน้าตักพอสบาย ๆ หลับตาของเราเบา ๆ หลับพอสบายคล้าย ๆ กับเรานอนหลับ อย่าไปบีบหัวตา อย่ากดลูกนัยน์ตา   ขยับเนื้อขยับตัวของเราให้ดี 
กะคะเนให้เลือดลมในตัวของเราเดินได้สะดวก เราจะได้ไม่ปวดไม่เมื่อย
แล้วก็ทำใจให้เบิกบานแช่มชื่น ให้สะอาดบริสุทธิ์ผ่องใสไร้กังวลในทุกสิ่ง ไม่ว่าจะเป็นเรื่องอะไรก็ตาม ให้ปลดปล่อยวาง ทำใจให้ว่าง ๆ แล้วก็สมมติว่า ภายในร่างกายของเราเป็นที่โล่ง ๆ ว่าง ๆ ปราศจากอวัยวะภายใน ไม่มีปอด ตับ ม้าม ไต หัวใจ เป็นต้น 
เหมือนร่างกายของเราทำด้วยลูกโป่งที่เขาอัดลมเข้าไป กลวงคล้าย ๆ ท่อแก้วใส ๆ ให้เป็นทางไหลผ่านของกระแสธารแห่งความบริสุทธิ์ ความดีงาม บุญบารมี ๓๐ ทัศ ที่เราได้สั่งสมอบรมมาตั้งแต่ปฐมชาติที่ได้เกิดมาเป็นมนุษย์ สร้างบารมีเรื่อยมานับภพนับชาติไม่ถ้วนมาจนกระทั่งถึงปัจจุบันนี้ รวมกับอานุภาพอันไม่มีประมาณของพระรัตนตรัย พุทธรัตนะ ธรรมรัตนะ สังฆรัตนะ และพระคุณอันยิ่งใหญ่ของบิดามารดา ครูบาอาจารย์ หรือพระอุปัชฌาย์อาจารย์
รวมเป็นกระแสธารแห่งความบริสุทธิ์ ไหลผ่านกลางกายของเรา ที่กลวงเหมือนท่อแก้วใส ๆ ขจัดสิ่งที่เป็นมลทินในใจให้หมดสิ้นไป ตั้งแต่ความโลภ ความโกรธ ความหลง ความหงุดหงิด งุ่นง่าน ฟุ้งซ่าน รำคาญใจ โงก ง่วง ซึมเซา ง่วงเหงาหาวนอน นิวรณ์ทั้ง ๕ อุปกิเลสทั้งหลาย วิบัติ บาปศักดิ์สิทธิ์ วิบากกรรม วิบากมาร อุปสรรคต่าง ๆ นานาในชีวิต ทุกข์โศก โรคภัย ความขัดสนยากจน ความไม่สมหวังใด ๆ ให้ละลายหายสูญไปให้หมด 
ให้เหลือแต่ความบริสุทธิ์ที่ผุดเกิดขึ้นที่ศูนย์กลางกายฐานที่ ๗ เป็นดวงใส ๆ ประดุจเพชรลูกที่เจียระไนแล้ว ไม่มีตำหนิเลย กลมรอบตัวเหมือนดวงแก้วกายสิทธิ์ อย่างเล็กก็ขนาดดวงดาวในอากาศ อย่างกลางก็ขนาดพระจันทร์ในคืนวันเพ็ญ อย่างใหญ่ก็ขนาดพระอาทิตย์ยามเที่ยงวัน ปรากฏเกิดขึ้นที่ศูนย์กลางกายฐานที่ ๗ 
ผู้ที่ยังไม่รู้จักว่า ฐานที่ ๗ นั้นอยู่ที่ตรงไหน ก็ให้สมมติว่า หยิบเส้นด้ายขึ้นมา ๒ เส้น นำมาขึงให้ตึง จากสะดือทะลุไปด้านหลังเส้นหนึ่ง จากด้านขวาทะลุไปด้านซ้ายอีกเส้นหนึ่ง ให้เส้นด้ายทั้งสองตัดกันเป็นกากบาท จุดตัดเล็กเท่ากับปลายเข็ม ให้สมมติเอานิ้วชี้กับนิ้วกลางมาวางซ้อนกัน แล้วนำไปทาบตรงจุดตัดของเส้นด้ายทั้งสอง สูงขึ้นมา ๒ นิ้วมือ ตรงนี้เรียกว่า ศูนย์กลางกายฐานที่ ๗ หรือจะจำง่าย ๆ ว่า ดวงใส ๆ นี้อยู่ตรงกลางท้อง ตำแหน่งที่เรามีความมั่นใจว่า ตรงนี้คือศูนย์กลางกายฐานที่ ๗ 
แต่ถ้าว่าตอนช่วงไหนที่เราเผลอ อดแวบไปคิดถึงเรื่องที่เราคุ้นเคยหรือของที่เรารักไม่ได้ก็ไม่เป็นไร พอรู้สึกตัวก็ค่อย ๆ ประคองใจกลับมาหยุดนิ่งใหม่ที่ศูนย์กลางกายฐานที่ ๗ ที่กลางดวงใส ๆ อย่างนี้ใหม่ แวบไปก็ช่างมัน พอรู้ตัวก็ดึงกลับมาใหม่ ประคองใจกันไปอย่างนี้ 
ตรึก ก็คือ การนึกถึงดวงใส ๆ อย่างสบาย ๆ คล้าย ๆ กับเรานึกสิ่งที่เราคุ้นเคย อย่างเช่นถ้าใครคุ้นกับทุเรียน เพราะว่าขายทุเรียน ก็นึกเอาทุเรียนตั้งไว้กลางท้อง เราจะนึกได้ง่าย ถ้าคุ้นกับเงาะ ก็เอาเงาะมาตั้งไว้กลางท้อง ถ้าคุ้นกับส้มโอ ก็เอาส้มโอมาตั้งไว้ ถ้าคุ้นกับซาลาเปา เพราะขายซาลาเปา ก็เอามาตั้งไว้ ถ้าคุ้นกับไข่มุก เพราะขายไข่มุก ก็เอาไข่มุกมาตั้งไว้ตรงนี้ คือ เราคุ้นเคยกับสิ่งไหนมันก็จะนึกได้ง่าย ถ้าคุ้นเคยกับเพชรเพราะขายเพชร ก็เอาเพชรมาตั้งไว้ให้ใส ๆ
นึกถึงดวงแก้วก็นึกง่าย ๆ อย่างนี้ไปเรื่อย ๆ อย่างสบาย ๆ ทำใจให้เบิกบานแช่มชื่น ให้สะอาดบริสุทธิ์ผ่องใสไร้กังวลในทุกสิ่ง ถ้าหากเราทำอย่างนั้นแล้วยังอดฟุ้งไม่ได้ ก็ให้ประกอบบริกรรมภาวนา ให้เป็นเสียงที่ละเอียดอ่อนดังออกมาจากในกลางท้องของเรา ภาวนาในใจว่า สัมมา อะระหัง  สัมมา อะระหัง ... ใจก็ตรึกนึกถึงดวงใส 
หยุดอยู่ตรงกลางดวงใส ๆ ภาวนาอย่างนี้เรื่อยไป จนกว่าใจจะหยุดนิ่ง 
เวลาใจหยุดนิ่งมันก็จะทิ้งคำภาวนาไปเอง จะมีอาการคล้าย ๆ กับว่า เราลืมคำภาวนาไป ถ้าใจไม่ฟุ้ง หรือมีความรู้สึกว่า ไม่อยากจะภาวนา อยากจะเอาใจหยุดนิ่ง ๆ อยู่ที่กลางดวงใส ๆ อย่างนี้อย่างเดียว ถ้าความรู้สึกอย่างนี้ก็ไม่ต้องย้อนกลับมาภาวนาใหม่ ให้หยุดนิ่งที่กลางดวงใส ๆ ที่มีให้เราเห็น เห็นชัดแค่ไหนเราก็ดูไปแค่นั้นไปก่อน หยุดนิ่งเฉย ๆ ให้ใจใส ๆ ทำอย่างนี้ แค่นี้ เท่านั้น ไม่ช้าใจเราก็จะหยุดนิ่ง และเมื่อใจหยุดนิ่งได้ถูกส่วนร้อยเปอร์เซ็นต์ก็จะเข้าถึงสภาวธรรมภายในตามลำดับ กระทั่งเข้าถึงพระรัตนตรัยภายใน ซึ่งเป็นที่พึ่งที่ระลึกอันสูงสุดอย่างแท้จริงของตัวเราและของสรรพสัตว์ทั้งหลาย สิ่งอื่นที่จะเป็นที่พึ่งที่ระลึกเท่านี้หรือยิ่งไปกว่านี้ไม่มีอีกแล้ว
